**სისხლის სამართლის სისტემის რეფორმის უწყებათაშორისი საკოორდინაციო საბჭო**

**სისხლის სამართლის სისტემის რეფორმის სტრატეგია**

**აპრილი, 2019**

**სარჩევი**

[შესავალი 2](#_Toc5895669)

[თავი 1. სისხლის სამართლის და ადმინისტრაციულ სამართალდარღვევათა კანონმდებლობის რეფორმის სტრატეგია 8](#_Toc5895670)

[თავი 2. სასამართლო სისტემის რეფორმის სტრატეგია 11](#_Toc5895671)

[თავი 3. პროკურატურის რეფორმის სტრატეგია 15](#_Toc5895672)

[თავი 4. პოლიციის რეფორმის სტრატეგია 20](#_Toc5895673)

[თავი 5. პენიტენციური სისტემის რეფორმის სტრატეგია 28](#_Toc5895674)

[თავი 6. პრობაციის სისტემის რეფორმის სტრატეგია 31](#_Toc5895675)

[თავი 7. იურიდიული დახმარების სამსახურის რეფორმის სტრატეგია 35](#_Toc5895676)

[თავი 8. არასრულწლოვანთა მართლმსაჯულების სისტემის რეფორმის სტრატეგია 41](#_Toc5895677)

[თავი 9. არასრულწლოვანთა დანაშაულის პრევენცია 54](#_Toc5895678)

[თავი 10. სისხლის სამართლის სისტემაში რესოციალიზაცია-რეაბილიტაციის სტრატეგია 60](#_Toc5895679)

[თავი 11. იურიდიული განათლების რეფორმის სტრატეგია 62](#_Toc5895680)

[თავი 12. სახალხო დამცველის აპარატის სტრატეგია 64](#_Toc5895681)

# შესავალი

**1. სისხლის სამართლის სისტემის რეფორმის პრიორიტეტები**

სისხლის სამართლის მართლმსაჯულების სისტემის რეფორმის ამოცანაა სამართლის უზენაესობის განმტკიცება და ადამიანის უფლებათა დაცვა.

სისხლის სამართლის სისტემის რეფორმა საქართველოს მთავრობის ერთ-ერთი მთავარი პრიორიტეტია. საქართველოს მთავრობამ გამოხატა მზადყოფნა, შექმნას ისეთი სისტემა, რომელიც ორიენტირებული იქნება დანაშაულის თავიდან აცილებაზე, ადამიანის უფლებათა დაცვაზე, სამართლიანი და დამოუკიდებელი სასამართლოს ჩამოყალიბებასა და მართლმსაჯულების პროცესის მონაწილე უწყებათა ანგარიშვალდებულების, ობიექტურობისა და ეფექტიანობის უზრუნველყოფაზე.

წინამდებარე დოკუმენტი განსაზღვრავს სისხლის სამართლის მართლმსაჯულების სისტემის რეფორმის ფარგლებში საქართველოს მთავრობის ძირითად პრიორიტეტებს:

* სისხლის სამართლის კანონმდებლობის ადამიანის უფლებათა პრინციპებთან და  საერთაშორისო და ევროპულ სტანდარტებთან შესაბამისობაში მოყვანა, მოდერნიზაცია, სამართლის უზენაესობის საერთაშორისო სტანდარტებთან შესაბამისობის უზრუნველოფა;
* არასრულწლოვანთა მართლმსაჯულების საერთაშორისო სტანდარტებთან შესაბამისობის უზრუნველყოფა, არასრულწლოვანთა საუკეთესო ინტერესების დაცვა მართლმსაჯულების განხორციელების ყველა ეტაპზე;
* დანაშაულის ეფექტიანი პრევენცია, დანაშაულის დონის შემცირება, საზოგადოებრივი წესრიგისა და უსაფრთხოების უზრუნველყოფა;
* პროკურატურის დამოუკიდებლობის ეფექტიანობის, გამჭვირვალობისა და ანგარიშვალდებულების უზრუნველყოფა;
* იურიდიული დახმარების სამსახურის დამოუკიდებლობის უზრუნველყოფა და იურიდიული დახმარების ხელმისაწვდომობის გაზრდა;
* სასამართლო სისტემის დამოუკიდებლობის უზრუნველყოფა და სასამართლოს მიმართ ნდობის ამაღლება;
* თავისუფლებააღკვეთილ პირთა პირობების გაუმჯობესება და პენიტენციურ სისტემაში ჯანდაცვის სისტემის რეფორმა;
* ეფექტიანი რეაბილიტაცია-რეინტეგრაციის მიზნით პრობაციის სისტემის რეფორმა;
* სახალხო დამცველის აპარატის ეფექტიანობის უზრუნველყოფა;
* რეაბილიტაციაზე, რესოციალიზაციასა და დანაშაულის პრევენციაზე ორიენტირებული ინდივიდუალური მიდგომების დანერგვა და განვითარება;
* იურიდიული განათლების სისტემის დახვეწა და განვითარება, იურიდიულ განათლებაზე ხელმისაწვდომობის უზრუნველყოფა.

სისხლის სამართლის მართლმსაჯულების სისტემის რეფორმა მოიცავს შემდეგ სტრატეგიულ მიმართულებებს:

**1.1. სისხლის სამართლის და ადმინისტრაციულ სამართალდარღვევათა** **კანონმდებლობა**

**ძირითადი მიზანი:** სისხლის სამართლის და ადმინისტრაციულ სამართალდარღვევათა კანონმდებლობის ადამიანის უფლებათა პრინციპებთან და  საერთაშორისო და ევროპულ სტანდარტებთან შესაბამისობაში მოყვანა, მოდერნიზაცია, სამართლის უზენაესობის საერთაშორისო სტანდარტებთან შესაბამისობის უზრუნველყოფა, ახალი ადმინისტრაციულ სამართალდარღვევათა კოდექსის შემუშავება.

სისხლის სამართლის კანონმდებლობის რეფორმის ძირითადი მიზანია სისხლის სამართლის ადამიანის უფლებათა საერთაშორისო და ევროპულ სტანდარტებთან სისხლის სამართლის კანონმდებლობის შესაბამისობის უზრუნველყოფა. ამ მხრივ, მნიშვნელოვანია, საკანონმდებლო ბაზის დახვეწა, მათ შორის სისხლის სამართლის კოდექსის გადასინჯვა, სისხლის სამართლის პროცესის წარმოებისას შეჯიბრებითობის პრინციპის განმტკიცება და ნაფიც მსაჯულთა სასამართლოს დახვეწა/სრულყოფა. ასევე, ახალი ადმინისტრაციულ სამართალდარღვევათა კოდექსის შემუშავება.

**1.2. . სასამართლო სისტემის რეფორმა**

**ძირითადი მიზანი:** სასამართლო სისტემის საერთაშორისო სტანდარტებთან შესაბამისობაში მოყვანა, სასამართლოს დამოუკიდებლობისა და სასამართლოს მიმართ ნდობის მაღალი ხარისხის უზრუნველყოფა.

პრიორიტეტულია მოსამართლეთა შერჩევის, დანიშვნის, დაწინაურებისა და მივლინების მექანიზმის დახვეწა, პროცესის გამჭვირვალობისა და მაქსიმალური ობიექტურობის უზრუნველყოფა. მნიშვნელოვანია იუსტიციის უმაღლესი სკოლის რეფორმა, იუსტიციის სკოლის მსმენელთა პროფესიული მომზადებისა და მოქმედი მოსამართლეების გადამზადების მეთოდის, სისტემისა და კურიკულუმის დახვეწა და საერთაშორისო სტანდარტებთან შესაბამისობის უზრუნველყოფა. პრიორიტეტულია ნაფიც მსაჯულთა ინსტიტუტის ევროპულ სტანდარტებთან შესაბამისობაში მოყვანა, ნაფიც მსაჯულთა ვერდიქტის დასაბუთებულობის პრინციპის დანერგვა, ნაფიც მსაჯულთა შერჩევის პროცესის სრულყოფა და გამჭვირვალობის უზრუნველყოფა.

**1.3. პროკურატურის რეფორმა**

**ძირითადი მიზანი:** პროკურატურის საერთაშორისო და ევროპული სტანდარტების შესაბამის, დამოუკიდებელ, გამჭვირვალე და ეფექტიან უწყებად ჩამოყალიბება.

პროკურატურის რეფორმის მიზანია პროკურატურის ინსტიტუციური დამოუკიდებლობის გაძლიერება, ეფექტიანობისა და მისი საქმიანობის გამჭვირვალობის და პროკურორთა საქმიანობაში სრული ჩაურევლობის უზრუნველყოფა და პროკურორების მიერ თავიანთი პროფესიული ფუნქციების მიუკერძოებლად და ობიექტურად განხორციელებისთვის სამართლებრივი ბაზის შექმნა. მნიშვნელოვანია პროკურატურის საქმიანობაში ადამიანის უფლებათა განუხრელი დაცვა, პროკურორთა მუდმივი პროფესიული განვითარება და პროფესიონალიზმის ამაღლება, საზოგადოებასთან მჭიდრო კავშირი.

**1.4. პოლიციის რეფორმა**

**ძირითადი მიზანი:** დანაშაულის შემცირება, საზოგადოებრივი წესრიგისა და უსაფრთხოების უზრუნველყოფა.

პოლიციის რეფორმის მიზანია დანაშაულის პრევენცია და საგამოძიებო პრაქტიკის სტანდარტების დახვეწა, პოლიციის საქმიანობის გამჭვირვალობის უზრუნველყოფა და მისი საერთაშორისო სტანდარტებთან შესაბამისობაში მოყვანა. მნიშვნელოვანია ადამიანის უფლებათა ეფექტიანი დაცვისა და მათი დარღვევების ფაქტების შემცირების მიზნით ადამიანის უფლებათა დაცვის არსებული პროცედურებისა და მონიტორინგის მექანიზმის დახვეწა; მოქალაქეთა მომსახურების ხარისხის გაუმჯობესება, ეთიკის ნორმათა დაცვა და პოლიციის მუშაკთა კვალიფიკაციის მუდმივი ამაღლება.

**1.5. პენიტენციური სისტემის რეფორმა**

**ძირითადი მიზანი:** პატიმართა უფლებებისდაცვა და უკეთესი მოპყრობის უზრუნველყოფა; სასჯელის ეფექტიან აღსრულებასა და ადამიანის უფლებების დაცვას შორის ბალანსის დაცვა; ეფექტიანი რეაბილიტაციისა და რეინტეგრაციის ღონისძიებების საშუალებებით რეციდივის შემცირება.

პენიტენციური სისტემის რეფორმის მიზანია პატიმართა უფლებების მაქსიმალური დაცვა და ცხოვრების პირობების, პენიტენციური დაწესებულებების ინფრასტრუქტურის გაუმჯობესება, ასევე სათანადო სარეაბილიტაციო, საგანმანათლებლო და პროფესიული პროგრამების განვითარება, დასაქმების შესაძლებლობების გაზრდა და დანაშაულის რეციდივის პრევენცია. რეფორმის ფარგლებში განსაკუთრებული ყურადღება თითოეული პატიმრის ინდივიდუალურ საჭიროებებზე მორგებული ჯანდაცვის სისტემის განვითარებას დაეთმობა. პრიორიტეტულია რესოციალიზაცია-რეაბილიტაციის სახელმწიფო პოლიტიკის რანგში აყვანა და პატიმართა სამართლებრივი გარანტიების გაძლიერება; პირობით ვადამდე გათავისუფლებისათვის მსჯავრდებულთა შეფასების მექანიზმის დახვეწა და სისტემის თანამშრომელთა გადამზადება.

**1.6. პრობაციის სისტემის რეფორმა**

**ძირითადი მიზანი:** რეაბილიტაცია და რესოციალიზაცია, პრევენციაზე ორიენტირებული ინდივიდუალური მიდგომის დანერგვა და დახვეწა.

პრობაციის ეროვნული სააგენტოს ძირითადი პრიორიტეტია რესოციალიზაციისა და რეაბილიტაციის უზრუნველყოფა. მნიშვნელოვანია, გაიზარდოს სარეაბილიტაციო, საგანმანათლებლო და პროფესიული პროგრამების რიცხვი და მათი მოქმედების არეალი მთელი ქვეყნის მასშტაბით გავრცელდეს. ამასთან, დანაშაულის ჩადენის მაპროვოცირებელი რისკფაქტორების შემცირების და ეფექტიანი რეაბილიტაციის უზრუნველყოფის მიზნით, მნიშვნელოვანია სასჯელთა ინდივიდუალური დაგეგმვის მექანიზმის შემდგომი დახვეწა.

**1.7. იურიდიული დახმარების სამსახურის რეფორმა**

**ძირითადი მიზანი:** იურიდიული დახმარების სამსახურის დამოუკიდებლობის უზრუნველყოფა და იურიდიული დახმარების ხელმისაწვდომობის გაზრდა.

იურიდიული დახმარების რეფორმის მიზანია საქართველოს იურიდიული დახმარების სამსახურის დამოუკიდებლობის უზრუნველყოფა და მისი გამჭვირვალობისა და ანგარიშვალდებულებისათვის საჭირო სამართლებრივი გარანტიების შემუშავება. მნიშვნელოვანია იურიდიულ დახმარებაზე საზოგადოების ხელმისაწვდომობის გაზრდა, მაღალი ხარისხის მომსახურების უზრუნველყოფა და ამ მიზნით თანამშრომელთა მუდმივი პროფესიული განვითარება.

**1.8. არასრულწლოვანთა მართლმსაჯულების რეფორმა**

**ძირითადი მიზანი:** არასრულწლოვნის ინტერესებზე, არასრულწლოვანთა დანაშაულის პრევენციაზე, რეაბილიტაციასა და რესოციალიზაციაზე ორიენტირებული საერთაშორისო სტანდარტებთან შესაბამისობაში მყოფი არასრულწლოვანთა მართლმსაჯულების სისტემის შექმნა.

არასრულწლოვანთა მართლმსაჯულების რეფორმის ფარგლებში საქართველოს მთავრობის ძირითადი პრიორიტეტებია არასრულწლოვანთა მართლმსაჯულების სისტემის საერთაშორისო სტანდარტებთან შესაბამისობაში მოყვანა, არასრულწლოვანთა დანაშაულის პრევენცია და ინდივიდუალური სარეაბილიტაციო პროგრამების საშუალებით რეციდივის დონის შემცირება. დანაშაულის პრევენციასა და სარეაბილიტაციო პროგრამების განვითარების მიზნით განსაკუთრებული ყურადღება სერვისის მიმწოდებელ ორგანიზაციებთან მჭიდრო თანამშრომლობას დაეთმობა.

**1.9. არასრულწლოვანთა დანაშაულის პრევენცია**

**ძირითადი მიზანი:** არასრულწლოვანთა დანაშაულის პირველი, მეორე და მესამე დონის პრევენცია.

**1.10. სისხლის სამართლის მართლმსაჯულების სისტემაში რესოციალიზაცია/რეაბილიტაცია**

**ძირითადი მიზანი:** მსჯავრდებულთა და ყოფილ მსჯავრდებულთა რეაბილიტაცია, მათი პოტენციალის რეალიზებასა და სრულუფლებიან მოქალაქეებად ჩამოყალიბებაში ხელშეწყობა.

სისხლის სამართლის სისტემაში რესოციალიზაცია/რეაბილიტაციის მიზანია ადამიანის უფლებების მაღალი სტანდარტის დაცვა და განმეორებითი დანაშაულის შემცირებით საზოგადოებრივი უსაფრთხოების უზრუნველყოფა.

**1.11. იურიდიული განათლების რეფორმა**

**ძირითადი მიზანი:** იურიდიული განათლების ხარისხის გაუმჯობესება და ხელმისაწვდომობის გაზრდა.

პრიორიტეტულია მაღალი ხარისხის იურიდიული განათლების სისტემის ჩამოყალიბება, იურიდიული პროფესიის წარმომადგენელთათვის სიღრმისეული და განგრძობადი განათლების მიღების უზრუნველყოფა და იურიდიულ განათლებაზე ხელმისაწვდომობის გაზრდა.

**1.12. სახალხო დამცველის აპარატის გაძლიერება**

**ძირითადი მიზანი:** ადამიანის უფლებათა დარღვევების შემცირების და ადამიანის უფლებების დაცვის შესახებ საზოგადოებრივი ცნობიერების ამაღლების მიზნით სახალხო დამცველის აპარატის ეფექტიანი ფუნქციონირების უზრუნველყოფა.

სახალხო დამცველის აპარატის ეფექტიანი ფუნქციონირების მიზნით მნიშვნელოვანია საკანონმდებლო ბაზის დახვეწა და აპარატის ფინანსური, ტექნიკური და ადამიანური რესურსებით უზრუნველყოფა. სახალხო დამცველისა და ადამიანის უფლებების შესახებ საზოგადოებრივი ცნობიერების ამაღლების მიზნით მნიშვნელოვანია მრავალმხრივი საგანმანათლებლო აქტივობების განხორციელება.

**2. სისხლის სამართლის სისტემის რეფორმის იმპლემენტაცია და მონიტორინგი**

სისხლის სამართლის სისტემის რეფორმის იმპლემენტაციის მონიტორინგი სისხლის სამართლის მართლმსაჯულების სისტემის რეფორმის უწყებათაშორისი საკოორდინაციო საბჭოს *(შემდგომში, საბჭო)* მიერ ხორციელდება.სტრატეგიით განსაზღვრული მიზნების მისაღწევად მნიშვნელოვანია სამოქალაქო საზოგადოების აქტიური ჩართულობა და საერთაშორისო პარტნიორების მხარდაჭერა.

საბჭოს ფარგლებში 10 შესაბამის სტრატეგიულ მიმართულებაზე (იურიდიული განათლებისა და სახალხო დამცველის აპარატის გარდა) 10 სამუშაო ჯგუფი არის შექმნილი.

იუსტიციის სამინისტროს ფარგლებში მუშაობს საბჭოს სამდივნო (იუსტიციის სამინისტროს ანალიტიკური დეპარტამენტი), რომელიც სისხლის სამართლის სისტემის რეფორმის პროცესის ფასილიტაციასა და კოორდინაციაზე არის პასუხისმგებელი. სამდივნოს ფუნქციებს შორის არის საბჭოს მიერ სისხლის სამართლის სისტემის რეფორმის ეროვნული სტრატეგიისა და სამოქმედო გეგმის იმპლემენტაციის მონიტორინგის ხელშეწყობა.

სისხლის სამართლის სისტემის რეფორმის იმპლემენტაციის მონიტორინგი განსაზღვრული ინდიკატორების მიხედვით ხორციელდება. ინდიკატორები და კონკრეტული სამიზნეები გათვალისწინებულია შესაბამის სამოქმედო გეგმებში. სამდივნო წელიწადში ორჯერ პასუხისმგებელი უწყებების მიერ მონიტორინგის ინსტრუმენტებისა და წლიური ანგარიშისთვის საბჭოსთვის წარდგენასა და გამოქვეყნებაზე ახორციელებს მონიტორინგს.

სისხლის სამართლის სისტემის რეფორმაში ჩართული სახელმწიფო უწყებები ყოველწლიურად აახლებენ სექტორულ სტრატეგიებსა და სამოქმედო გეგმებს, რომლებიც საბოლოოდ საკოორდინაციო საბჭოს მიერ მტკიცდება. დოკუმენტების განახლების დროს მნიშვნელოვანი ყურადღება სამოქმედო გეგმების ფინანსურ ნაწილს ეთმობა.

**3. დონორთა კოორდინაცია**

საბჭოს ფარგლებში დონორთა კოორდინაცია თანამშრომლობის მემორანდუმის საფუძველზე ხორციელდება. მემორანდუმი ითვალისწინებს სახელმწიფო ორგანოებისა და დონორი ორგანიზაციების ვალდებულებებს, უზრუნველყონ ფინანსების ეფექტიანი გამოყენება. თანამშრომლობის მემორანდუმი საკოორდინაციო შეხვედრებისა და ანგარიშგების განრიგს ითვალისწინებს. ყოველწლიურად ტარდება დონორთა კონფერენცია, რაც დონორთა და პასუხისმგებელ უწყებათა მჭიდრო კოორდინაციას უწყობს ხელს.

# თავი 1. სისხლის სამართლის და ადმინისტრაციულ სამართალდარღვევათა კანონმდებლობის რეფორმის სტრატეგია

**შესავალი**

სისხლის სამართლის სისტემის და ადმინისტრაციულ სამართალდარღვევათა კანონმდებლობის რეფორმა საქართველოს მთავრობის ერთ-ერთი მთავარი პრიორიტეტია და მისი ამოცანა სამართლის უზენაესობის განმტკიცება და ადამიანის უფლებათა დაცვაა.

**1. სისხლის სამართლის კოდექსის გადასინჯვა**

სისხლის სამართლის კანონმდებლობის რეფორმის მიზანია სისხლის სამართლის პოლიტიკის ადამიანის უფლებათა პრინციპებთან და  საერთაშორისო და ევროპულ სტანდარტებთან შესაბამისობაში მოყვანა, მოდერნიზაცია, სამართლის უზენაესობის საერთაშორისო სტანდარტებთან შესაბამისობის უზრუნველოფა.

აღნიშნული მიზნის მისაღწევად სისხლის სამართლის კანონმდებლობის რეფორმის ფარგლებში არსებითი მნიშვნელობისაა შემდეგი ამოცანები:

* სისხლის სამართლის კანონმდებლობის იმგვარად მოდერნიზება, რომ ყველა დაინტერესებული მხარისთვის (დაცვის მხარე, პროკურორი, სასამართლო, ასევე თითოეული პირი, რომელზეც კოდექსი გავრცელდება) უზრუნველყოფილი იყოს სისხლის სამართლის კოდექსის ნორმების თანმიმდევრულობა, ხელმისაწვდომობა და განჭვრეტადობა;
* სასჯელის დანიშვნის პროცესში და, ზოგადად, სისხლის სამართლის მართლმსაჯულებაში მოსამართლის როლის გაზრდა;
* დანაშაულის ხასიათის, ზიანის, დაზარალებულის ინტერესების, დამნაშავის პიროვნებისა და სასჯელის მიზანთან შესაბამისი სასჯელის დანიშვნის შესაძლებლობის უზრუნველყოფა;
* სასჯელებთან დაკავშირებული ხარვეზების აღმოფხვრა, მათ შორის, არასაპატიმრო სასჯელების მრავალფეროვნების უზრუნველყოფისა და არსებული არასაპატიმრო სასჯელების კონცეფციის დახვეწის გზით.

სისხლის სამართლის კოდექსის ცვლილებების პროექტის განახლება მიმდინარეობდა უწყვეტ რეჟიმში, მათ შორის, ევროპის საბჭოსა და ევროკავშირის ექსპერტების მიერ მომზადებული დასკვნის შესაბამისად და ამერიკის იუსტიციის დეპარტამენტის მოსაზრებების გათვალისწინებით. 2019 წელს დაგეგმილია ცვლილებების განახლებაზე მუშაობის გაგრძელება და, ყველა დაინტერესებული მხარის ჩართულობით, ცვლილებათა ერთიანი პაკეტისთვის (სისხლის სამართლის სისტემის რეფორმის განმახორციელებელი უწყებათაშორისი საკოორდინაციო საბჭოს სხდომაზე 2018 წლის 31 მაისს დამტკიცდა) საბოლოო სახის მიცემა, რომელიც პარლამენტს 2019 წელს წარედგინება.

სისხლის სამართლის პრიორიტეტულ მიმართულებებად კვლავ რჩება ადამიანის უფლებების საერთაშორისო სტანდარტების დაცვა და სისხლის სამართლის კანონმდებლობის მოდერნიზაცია და საერთაშორისო სტანდარტებთან შესაბამისობის უზრუნველყოფა. ამ პრიორიტეტების მიხედვით, სისხლის სამართლის კოდექსის ცვლილებების პროექტი პასუხობს ისეთ ამოცანებს, როგორიცაა: სისხლის სამართლის კანონმდებლობის თანმიმდევრულობა, ხელმისაწვდომობა და ყველა დაინტერესებული მხარისათვის განჭვრეტადობის უზრუნველყოფა, მოსამართლის როლის გაზრდა, სასჯელების მრავალფეროვნების და ინდივიდუალიზაციის უზრუნველყოფა და სხვა. აღნიშნული მიზნების მისაღწევად მნიშვნელოვანია მომზადებული საკანონმდებლო ცვლილებებისთვის საბოლოო სახის მიცემა და ცვლილებათა ერთიანი პაკეტის პარლამენტში გაგზავნა. ძალაში შესული საკანონმდებლო ცვლილებების ეფექტიანი იმპლემენტაცია და პრაქტიკაზე დაკვირვების შედეგად კანონმდებლობის შემდგომი სრულყოფა.

**2. სისხლის სამართლის საპროცესო კანონმდებლობა**

**შეჯიბრებითობის პრინციპი და მტკიცებულებათა დასაშვებობა**

იუსტიციის სამინისტროს მიზანია სისხლის სამართლის მართლმსაჯულებაში შეჯიბრებითობის პრინციპის განმტკიცება და მტკიცებულებათა დასაშვებობასთან დაკავშირებით არსებული ხარვეზების აღმოფხვრა - შესაბამისი ნორმების სრულყოფა. ამ მიზნის მისაღწევად, იუსტიციის სამინისტროს პრიორიტეტია საქართველოს სისხლის სამართლის საპროცესო კოდექსის ისეთი ცვლილების მომზადება, რომელთა მიღების შედეგად მიიღწევა შემდეგი ამოცანები:

* მტკიცებულებათა დასაშვებობის კრიტერიუმების დაზუსტება;
* განაგონის, პირდაპირ და ირიბ მტკიცებულებათა არსის მკაფიოდ ჩამოყალიბება და განაგონის დასაშვებ მტკიცებულებად საჭირო სტანდარტის განსაზღვრა.

საკანონმდებლო ცვლილებების პროექტის საწყისი ვერსიის პრეზენტაცია სისხლის სამართლის სისტემის რეფორმის განმახორციელებელი უწყებათაშორისი საკოორდინაციო საბჭოს სხდომაზე 2016 წლის 25 იანვარს გაიმართა, პროექტის დახვეწისა და გაუმჯობესების მიზნით იუსტიციის სამინისტრო მუშაობას აგრძელებს. ყველა ზემოთ აღნიშნული ამოცანა კვლავ რჩება პრიორიტეტად და მათი გათვალისწინებით განახლებული ცვლილებათა ერთიანი პაკეტი საქართველოს პარლამენტს 2019 წლის ბოლომდე წარედგინება.

**3. ადმინისტრაციულ სამართალდარღვევათა კოდექსის რეფორმა**

ადმინისტრაციულ სამართალდარღვევათა სისტემის რეფორმის მიზანია ადმინისტრაციულ სამართალდარღვევათა სფეროს შესაბამისობაში მოყვანა სამართლის უზენაესობის პრინციპებსა და ადამიანის უფლებებთან.

აღნიშნული მიზნის მისაღწევად არსებითი მნიშვნელობისაა თანამედროვე მიდგომებზე დაყრდნობით საქართველოს ადმინისტრაციულ სამართალდარღვევათა კოდექსის და სხვა გამომდინარე კანონმდებლობის პროექტის შემუშავება.

რეფორმის მიზანი სამართლის უზენაესობისა და ადამიანის უფლებათა დაცვის პრინციპების გათვალისწინებით ადმინისტრაციულ სამართალდარღვევათა სისტემის რეფორმის თაობაზე შესაბამისი წინადადებების, რეკომენდაციების, კონცეფციების შემუშავება, საქართველოს ადმინისტრაციულ სამართალდარღვევათა კოდექსის პროექტის შემუშავება, ადმინისტრაციულ სამართალდარღვევათა სისტემის ფარგლებში სხვა სამართლებრივი აქტების პროექტების მომზადება და საქართველოს მთავრობისთვის წარდგენა. აღნიშნული კოდექსის რეფორმაზე არაერთხელ იქნა წამოწყებული მუშაობა, თუმცა სისტემურად და არსებითად რეფორმა არცერთხელ არ განხორციელდა. 1984 წლის საქართველოს სსრ უმაღლესი საბჭოს დადგენილებით სამოქმედოდ მიღებული კოდექსი, საქართველოს სამართლებრივ სივრცეში ერთადერთი კანონია, რომელიც ყოველდღიურ სამართალურთიერთობებს აქტიურად არეგულირებს, ამასთან მასში განხორციელებული 400-მდე ცვლილების და ინსტიტუტების მოძველებული რეგულირების გამო ვერ პასუხობს ადამიანის უფლებათა დაცვის საყოველთაო სტანდარტებს.

შესაბამისად, რეფორმის ფარგლებში კვლავ პრიორიტეტად რჩება თანამედროვე მიდგომებზე დაყრდნობით საქართველოს ადმინისტრაციულ სამართალდარღვევათა კოდექსის და სხვა გამომდინარე კანონმდებლობის პროექტის შემუშავება, რაც უზრუნველყოფს აქამდე განხორციელებული ცვლილებების სისტემატიზაციას, მოძველებული ნორმების ამოღებას და განახლებას სამართლის უზენაესობის პრინციპისა და ადამიანის უფლებების გათვალისწინებით.

# თავი 2. სასამართლო სისტემის რეფორმის სტრატეგია

**შესავალი**

სამართლიანი, დამოუკიდებელი, ეფექტიანი და გამჭვირვალე მართლმსაჯულების სისტემის შექმნა დემოკრატიული სახელმწიფოს ერთ-ერთი პრიორიტეტი და ქვეყნის ეკონომიკური განვითარების მნიშვნელოვანი წინაპირობაა. სასამართლო ხელისუფლების მიმართ მოსახლეობის ნდობის მაღალი ხარისხის უზრუნველყოფა, სასამართლო სისტემის საერთაშორისო სტანდარტებთან შესაბამისობაში მოყვანა მნიშვნელოვანი სტრატეგიული ამოცანაა. დამოუკიდებელ და ეფექტიან მართლმსაჯულებას განსაკუთრებული როლი აქვს ადამიანის ძირითადი უფლებებისა და თავისუფლებების დაცვაში, რაც უმნიშვნელოვანესია სისხლის სამართლის საქმეთა წარმოების პროცესში. სასამართლო რეფორმის ძირითადი **სახელმძღვანელო პრინციპები და სტრატეგიულ მიმართულებებია:**

**1. სასამართლო სისტემის დამოუკიდებლობის, ანგარიშვალდებულების, ეფექტიანობის და გამჭვირვალობის უზრუნველყოფა**

2017 წლიდან საქართველოს იუსტიციის უმაღლესმა საბჭომ აიღო პასუხისმგებლობა სასამართლო სისტემის სტრატეგიის და სამოქმედო გეგმის იმპლემენტაციაზე. ამ მიზნით იუსტიციის უმაღლეს საბჭოში შექმნილია ოთხი სამუშაო ჯგუფი. სტრატეგიისა და სამოქმედო გეგმის შესრულების შესახებ ინფორმაციას საბჭო წელიწადში ერთხელ აცნობს საკანონმდებლო და აღმასრულებელი ხელისუფლების, საერთაშორისო და არასამთავრობო ორგანიზაციებისა და პროფესიული გაერთიანებების წარმომადგენლებს.

2017 წლის კონსტიტუციური რეფორმის შედეგად, საქართველოს პარლამენტმა დაამტკიცა კონსტიტუციური ცვლილებები, რითაც შეიქმნა და დადგინდა სასამართლოს დამოუკიდებლობის უფრო მყარი გარანტიები. კერძოდ, საერთო სასამართლოს, მათ შორის, უზენაესი სასამართლოს მოსამართლე თანამდებობაზე განწესდება უვადოდ ორგანული კანონით დადგენილი ასაკის მიღწევამდე. კონსტიტუციური ცვლილებებით, მყარ გარანტიას ემსახურება ჩანაწერი უზენაესი სასამართლოს მოსამართლის განწესების პროცესში იუსტიციის უმაღლესი საბჭოს მონაწილეობის შესახებ. ახალი წესის თანახმად, საქართველოს პრეზიდენტის ნაცვლად, იუსტიციის უმაღლესი საბჭო არის უფლებამოსილი წარუდგინოს პარლამენტს უზენაესი სასამართლოს მოსამართლეობის კანდიდატები. უზენაესი სასამართლოს მოსამართლეობის კანდიდატების შერჩევის კრიტერიუმების შემუშავებასთან დაკავშირებით იუსტიციის უმაღლესი საბჭო აგრძელებს თანამშრომლობას საქართველოს პარლამენტთან პარლამენტის თავმჯდომარის ხელმძღვანელობით შექმნილი სასამართლო რეფორმის ე.წ. მეოთხე ტალღის - სამუშაო ჯგუფის ფარგლებში, რომელიც აერთიანებს ხელისუფლების სამივე შტოს, არასამთავრობო ორგანიზაციებისა და საერთაშორისო ორგანიზაციების წარმომადგენლებს. სასამართლო რეფორმის ე.წ. „მესამე ტალღის“ ერთ-ერთ მნიშვნელოვან სიახლეს დისციპლინური სამართალწარმოების პროცესში დამოუკიდებელი ინსპექტორის ინსტიტუტის ამოქმედება წარმოადგენდა. ცვლილებები განხორციელდა დისციპლინური სამართალწარმოების გამჭვირვალობის, ეფექტიანობისა და სამართლიანი სასამართლოს უფლების უზრუნველყოფის თვალსაზრისით. გარდა ამისა, პარლამენტის თავმჯდომარის ხელმძღვანელობით შექმნილი სასამართლო რეფორმის (სასამართლო სისტემის რეფორმის ე.წ. მეოთხე ტალღა) სამუშაო ჯგუფის ფორმატში მომზადდა ერთიანი კანონპროექტი მოსამართლეთა დისციპლინური პასუხისმგებლობის საფუძვლების დახვეწის თაობაზე. თუმცა, დისციპლინური სამართალწარმოების შემდგომი გაუმჯობესების საჭიროებიდან გამომდინარე, სასამართლო რეფორმის სამუშაო ჯგუფი აგრძელებს კონსულტაციებს დისციპლინური სამართალწარმოების შემდგომი დახვეწის მიმართულებით გამოვლენილი საჭიროებების გათვალისწინებით.

სასამართლოს ხელმისაწვდომობის გაუმჯობესების, პროცედურების გამარტივებისა და საქმეთა ელექტრონული წარმოების ეფექტიანობის ამაღლების კუთხით მთავარ სტრატეგიულ მიზანს ელექტრონული მართლმსაჯულების განვითარება წარმოადგენს. მნიშვნელოვან მიმართულებად ითვლება სასამართლო სისტემაში საქმეთა ელექტრონული საქმისწარმოების პროგრამის დანერგვა და სრული ამოქმედება, მათ შორის, ელექტრონული პროგრამის სახელმწიფო დაწესებულებებთან ინტეგრაცია.

სასამართლო სისტემის - ე.წ. მეოთხე ტალღის - ფარგლებში, პარლამენტის თავმჯდომარის ხელმძღვანელობით შექმნილ სამუშაო ჯგუფს რეფორმის პრიორიტეტებად ასევე განსაზღვრული აქვს შემდეგი საკითხები: 1. იუსტიციის უმაღლესი საბჭოს საქმიანობის მარეგულირებელი ნორმების დახვეწა 2. იუსტიციის უმაღლესი სკოლის რეფორმა და 3. საერთო სასამართლოებში საქმეთა ნაკადის მართვის საკითხები, რაც გულისხმობს საერთო სასამართლოებში საქმეთა გადატვირთულობის პრობლემის დაძლევას.

**1.1. სასამართლო სისტემის დამოუკიდებლობის უზრუნველყოფა უზენაესი სასამართლოს მოსამართლეთა შერჩევის სისტემის დახვეწის, მოსამართლეთა შეფასებისა და დაწინაურების სისტემის გაუმჯობესების და იუსტიციის უმაღლესი სკოლის რეფორმის გზით**

უზენაესი სასამართლოს მოსამართლეთა შერჩევის მიზნით მნიშვნელოვანია შესწავლილ იქნეს საერთაშორისო პრაქტიკა კანდიდატების შერჩევის კრიტერიუმების თაობაზე და შემუშავებული წინადადებები წარდგენილ იქნეს პარლამენტის თავმჯდომარის ხელმძღვანელობით შექმნილი ერთობლივი სამუშაო ჯგუფის ფარგლებში.

აღნიშნული სამუშაო ჯგუფის ფარგლებში განსაზღვრული პრიორიტეტებიდან გამომდინარე, ასევე, დაგეგმილია იუსტიციის უმაღლესი სკოლის შესახებ სარეფორმო წინადადებების მომზადებაში მონაწილეობის მიღება.

ამასთან, მნიშვნელოვან საკითხად დასახულია საერთაშორისო ექსპერტების მიერ წარმოდგენილი კვლევის საფუძველზე მოსამართლეთა პერიოდული შეფასებისა და დაწინაურების პროცესის რეგულირებაზე მუშაობის გაგრძელება.

**1.2. სასამართლო სისტემის ანგარიშვალდებულების გაუმჯობესება დისციპლინური მექანიზმების დახვეწის გზით**

კანონმდებლობით გათვალისწინებული დისციპლინური მექანიზმების გაუმჯობესებისა და სრულყოფისათვის პრიორიტეტულია მუშაობა გაგრძელდეს მოსამართლეთა დისციპლინური სამართალწარმოების შემდგომი დახვეწა გამჭვირვალობის, უფლებების დაცვისა და დამოუკიდებლობის გარანტიების უზრუნველყოფის თვალსაზრისით. მნიშვნელოვანია, შემუშავდეს საერთაშორისო სტანდარტების შესაბამისად განახლებული საერთო სასამართლოების მოსამართლეთა ეთიკის წესების პროექტი.

**1.3. სასამართლო სისტემის ეფექტიანობის უზრუნველყოფა სასამართლოში საქმეთა ელექტრონული წარმოების, საქმეთა ელექტრონული განაწილების სისტემისა და საქმეთა ნაკადის მართვის გაუმჯობესების გზით**

საერთო სასამართლოების სისტემაში გამართული და შეუფერხებელი ელექტრონული წარმოების მიზნით მნიშვნელოვანია საქმეთა ელექტრონული განაწილებისა და საქმისწარმოების ელექტრონული პროგრამების შემდგომი დახვეწა/განვითარება; რაც, თავის მხრივ, მოიცავს საქმეთა განაწილების ელექტრონული პროგრამის მუშაობის მუდმივ მონიტორინგს და რეკომენდაციების საფუძველზე საქმეთა ელექტრონული განაწილების წესის დახვეწას. ასევე, „გადახდისუუნარობის საქმის წარმოების" შესახებ კანონით გათვალისწინებული ელექტრონული პროგრამის დანერგვას და საქმისწარმოების ელექტრონული პროგრამის სახელმწიფო დაწესებულებებთან ინტეგრაციას, ამასთან, იუსტიციის უმაღლესი საბჭო განსაკუთრებულ ყურადღებას უთმობს სასამართლოებში მოსამართლეთა ოპტიმალური რაოდენობის განსაზღვრის, მოსამართლეებისა და სასამართლოს მოხელეების გადანაწილების და საქმეთა წონების დადგენის საკითხს.

საერთო სასამართლოებში საქმეთა გადატვირთულობის პრობლემის დაძლევის მიზნით, იუსტიციის უმაღლესი საბჭო მონაწილეობას მიიღებს სარეფორმო წინადადებების მომზადებაში პარლამენტის თავმჯდომარის ხელმძღვანელობით შექმნილი ერთობლივი სამუშაო ჯგუფის ფარგლებში.

**1.4. სასამართლო სისტემის გამჭვირვალობის და საზოგადოებასთან კომუნიკაციის გაძლიერება**

პარლამენტის თავმჯდომარის ხელმძღვანელობით შექმნილ სამუშაო ჯგუფის ფარგლებში გრძელდება მუშაობა კონკრეტული მიმართულებებით. იუსტიციის უმაღლესი საბჭო მონაწილეობას მიიღებს იუსტიციის უმაღლესი საბჭოს საქმიანობის მარეგულირებელი ნორმების შემდგომი დახვეწისა და მათი საერთაშორისო სტანდარტებთან დაახლოების მიზნით საკანონმდებლო ცვლილებების პროექტის მომზადების პროცესში.

იუსტიციის უმაღლესი საბჭო განსაკუთრებულ ყურადღებას უთმობს საზოგადოებასთან კომუნიკაციის გაზრდის საკითხს, რაც საინფორმაციო სახის მასალების მომზადებასა და სასამართლო სისტემაში მიმდინარე მოვლენების შესახებ ინფორმაციის საზოგადოებასთან სწორად მიტანაში გამოიხატება.

**1.5. უზენაესი სასამართლოს სამართალწარმოების გამჭვირვალობის გაძლიერება, ეფექტიანი კომუნიკაციის, საერთო სასამართლოებთან კოორდინაციით და საზოგადოებაში ნდობის ამაღლების გზით**

საქართველოს უზენაესი სასამართლო ბოლო ინსტანციის სასამართლოა, რომელიც ახდენს შიდა კანონმდებლობის განმარტებას და მისთვის სავალდებულო ძალის მინიჭებას, ადგილობრივი პრეცედენტული სამართლის განვითარებით ევროპულ სამართალთან და საერთაშორისო და ევროპულ პრინციპებთან და კონცეფციებთან შესაბამისობის უზრუნველსაყოფად. უზენაესი სასამართლოს მთავარ ამოცანებს შორის არის გაზარდოს სამართალწარმოების გამჭვირვალობის ხარისხი, რითაც ხელი შეუწყოს მართლმსაჯულების ხელმისაწვდომობის უფლების სრულად რეალიზებას და საზოგადოებაში ნდობის ამაღლებას.

უზენაესი სასამართლო გადაწყვეტილებების დასაბუთების ხარისხის გაუმჯობესების მიზნით უზრუნველყოფს მოსამართლეების და თანაშემწეების ცოდნისა და უნარების გაუმჯობესებას ტრენინგების და სამუშაო შეხვედრების ჩატარებით.

უზენაესი სასამართლო გარე და შიდა კომუნიკაციების და სერვისების ეფექტიანობის გაუმჯობესების მიზნით შეიმუშავებს სასამართლოს კომუნიკაციის სტრატეგიას. სასამართლოს სტრუქტურაში ხარისხის სამსახურის ჩამოყალიბებით და მუშაობის ეფექტურობის გაუმჯობესებით, ხელს უწყობს კონტროლი გაუწიოს მოქალაქეებისთვის გაწეულ მომსახურებას, ისევე როგორც სასამართლოს საქმიანობის მიხედვით მოხელეების მიერ სამოქმედო გეგმით გათვალისწინებული ფუნქციების ეფექტურ შესრულებას და შეიმუშავებს წინადადებებს არსებული ხარვეზების აღმოფხვრის მიზნით.

# თავი 3. პროკურატურის რეფორმის სტრატეგია

**შესავალი**

საქართველოს პროკურატურის 2019 წლის სტრატეგიული ხედვა სისტემის პროგრესსა და განვითარებაზეა აგებულია, რომელიც მოიცავს: დანაშაულის წინააღმდეგ ეფექტიან ბრძოლას, ადამიანის უფლებების დაცვას, საპროკურორო საქმიანობისა და გამოძიების ხარისხის ამაღლებას და სხვ.

სტრატეგიაში მოცემული მიმართულებები ეფუძნება წამყვანი სამართლებრივი სახელმწიფოების საუკეთესო პრაქტიკას, საერთაშორისო და ადგილობრივი არასამთავრობო ორგანიზაციების რეკომენდაციებს/ანგარიშებს.

1. **ადამიანის უფლებების დაცვა**

**ოჯახური დანაშაულისა და ქალთა მიმართ ძალადობის წინააღმდეგ ბრძოლა** საქართველოს პროკურატურის ერთ-ერთ პრიორიტეტულ მიმართულებას წარმოადგენს. ბოლო წლების განმავლობაში, აღნიშნული დანაშაულის მიმართ, სახელმწიფო სტრუქტურების თუ არასამთავრობო სექტორის ძალისხმევის შედეგად, იცვლება საზოგადოების განწყობა, ინგრევა სტერეოტიპები და იზრდება ცნობიერება ოჯახში ძალადობის შესახებ. ოჯახური დანაშაულის ძირითადი მსხვერპლები - ქალები - სულ უფრო ხშირად იცავენ თავს სამართლებრივი ბერკეტების გამოყენებით. მიუხედავად ამისა, კვლავ დგას აღნიშნული დანაშაულის გამოძიების დროს დაზარალებულის გამოძიებასთან თანამშრომლობის პრობლემა.

მნიშვნელოვანია აღნიშნული დანაშაულის წინააღმდეგ პრევენციული ღონისძიებების გატარება, რადგან დღემდე გატარებულმა პრევენციულმა ღონისძიებებმა გაზარდა ამ დანაშაულთან მიმართებით სამართლებრივი ცნობიერება, რისი დასტურიც დაზარალებულთა სამართალდამცავი ორგანოებისადმი მიმართვიანობის გაზრდაა.

ზემოაღნიშნულიდან გამომდინარე, ამ კატეგორიის დანაშაულების წინააღმდეგ სისხლისსამართლებრივი მექანიზმის ეფექტიანად გამოყენება და პრევენცია პროკურატურის პრიორიტეტული მიმართულებაა.

ამასთან, მიუხედავად იმისა, რომ ოჯახური დანაშაულისა და ქალთა მიმართ ძალადობის საქმეებზე მონიტორინგი ყოველდღიურ რეჟიმში ხორციელდება, არ არსებობს მონიტორინგის ერთიანი მეთოდოლოგია. შესაბამისად, შემუშავდება მონიტორინგის ერთიანი მეთოდოლოგია.

**დისკრიმინაციული დანაშაულის წინააღმდეგ** ბრძოლა საქართველოს პროკურატურის ერთ-ერთი პრიორიტეტული მიმართულებაა. აუცილებელია ამ მიმართულებით სწორი სისხლისსამართლებრივი პოლიტიკის წარმართვა და ადეკვატური პრევენციული ღონისძიებების დაგეგმვა, რაც ხელს შეუწყობს საზოგადოებაში ტოლერანტული დამოკიდებულების განმტკიცებას.

**1.1. ქალთა მიმართ ძალადობისა და ოჯახური დანაშაულის წინააღმდეგ ბრძოლის ეფექტიანობის გაზრდა**

**ცნობიერების ამაღლება *-*** პოტენციურ დაზარალებულთა და მოწმეთა სამართალშეგნებისა და სამართალდამცავებთან მათი თანამშრომლობის ხარისხის ასამაღლებლად, თბილისსა და რეგიონებში ჩატარდება თემატური საინფორმაციო შეხვედრები ოჯახური დანაშაულის, ოჯახში ძალადობის მსხვერპლთა უფლებების, მსხვერპლთათვის შეთავაზებული სერვისების, სამართალდამცავთათვის შეტყობინებისა და მათთან თანამშრომლობის მნიშვნელობის შესახებ.

**სპეციალიზებული პროკურორების მონიტორინგი *-*** 2018 წელსგანხორციელდა პროკურორთა სპეციალიზაცია. სპეციალიზებული პროკურორების არსებობა აამაღლებს და გაზრდის ამ მიმართულებით პროკურატურის საქმიანობის ხარისხს. ამასთან, განხორციელდება სპეციალიზებულ პროკურორთა მონიტორინგი.

**ოჯახურ დანაშაულზე მონიტორინგის ერთიანი მეთოდოლოგიის შემუშავება -** მონიტორინგის ერთიანი მეთოდლოგიის შემუშავება შესაძლებლობას მოგვცემს უფრო ეფექტიანად განვახორციელოთ მსგავსი კატეგორიის საქმეებზე მონიტორინგი.

**ოჯახური დანაშაულის მსხვერპლთა მხარდაჭერა და მათი დაცვა მეორეული ვიქტიმიზაციისგან *-*** დაზარალებულთან თანამშრომლობის გაუმჯობესების მიზნით, ამ კატეგორიის საქმეებში 2018 წლიდან ჩაერთვნენ მოწმისა და დაზარალებულის კოორდინატორები. ისინი ოჯახური დანაშაულის შედეგად დაზარალებულ პირებთან, ასევე ძალადობის მსხვერპლ ქალებთან გამოძიების დაწყებისთანავე დაამყარებენ კომუნიკაციას და სისხლის სამართლის პროცესის მიმდინარეობისას მიაწვდიან ინფორმაციას პროცესის მიმდინარეობისა და იმ მომსახურების შესახებ, რომლითაც შეიძლება ისარგებლონ ამ დანაშაულის შედეგად დაზარალებულმა პირებმა. ასევე გამოქვეყნდება მოწმისა და დაზარალებულის კოორდინატორის სამსახურის ანგარიში ოჯახური დანაშაულის საქმეებში მათ მიერ განხორციელებული ღონისძიებების შესახებ.

**სტატისტიკურ მონაცემთა დამუშავების გაუმჯობესება *-*** ოჯახური დანაშაულის საქმეებზე სრულყოფილი სტატისტიკური მონაცემების მიღების მიზნით შესაბამისი ცვლილებები განხორციელდება სისხლის სამართლის საქმისწარმოების ელექტრონულ სისტემაში, რაც საშუალებას მოგვცემს, მივიღოთ უფრო ზუსტი სტატისტიკური მონაცემები.

**1.2. დისკრიმინაციული და სიძულვილით მოტივირებული დანაშაულის წინააღმდეგ ბრძოლის ეფექტიანობის გაზრდა**

**დისკრიმინაციული და სიძულვილით მოტივირებული დანაშაულების გამოვლენისა და სისხლისსამართლებრივი დევნის ეფექტურობის გაზრდის მიზნით ანგარიშის მომზადება -**დისკრიმინაციული და სიძულვილით მოტივირებული დანაშაულების გამოვლენისა და სისხლისსამართლებრივი დევნის ეფექტიანობის გაზრდის მიზნით შემუშავდა რეკომენდაცია, რომელშიც მოცემულია დისკრიმინაციული მოტივების დეტალური განმარტება, სიძულვილით მოტივირებულ დანაშაულთა კვალიფიკაციის საკითხები, იმ საგამოძიებო და საპროცესო მოქმედებების ჩამონათვალი, რომლებიც უნდა ჩატარდეს მითითებული მოტივების გამოვლენის მიზნით. ამ მიმართულებით საქართველოს გენერალური პროკურატურის ადამიანის უფლებათა დაცვის სამმართველოს მიერ არსებული მდგომარეობის გაანალიზების მიზნით, მომზადდება თემატური ანგარიში.

**დისკრიმინაციულ და სიძულვილით მოტივირებულ დანაშაულებზე სპეციალიზებული პროკურორების საქმიანობის კონტროლი *-*** დისკრიმინაციული დანაშაულის გამოძიებაზე ეფექტიანი საპროცესო ზედამხედველობის, სისხლისსამართლებრივი დევნისა და სახელმწიფო ბრალდების მხარდასაჭერად რაიონულ რგოლებში განხორციელდა პროკურორების სპეციალიზაცია. სპეციალიზებული პროკურორების არსებობა აამაღლებს და გაზრდის ამ მიმართულებით პროკურატურის საქმიანობის ხარისხს. სპეციალიზებული პროკურორები, აღნიშნულ სისხლის სამართლის საქმეებთან დაკავშირებით, მჭიდრო კოორდინაციაში იქნებიან საქართველოს მთავარი პროკურატურის ადამიანის უფლებათა დაცვის სამმართველოსთან, რომელიც უზრუნველყოფს ერთიანი პოლიტიკის შემუშავებას დისკრიმინაციულ და სიძულვილის მოტივით ჩადენილ დანაშაულებთან მიმართებაში.

**სტატისტიკურ მონაცემთა დამუშავების გაუმჯობესება -** მსგავსი კატეგორიის საქმეებზე ზუსტი სტატისტიკური მონაცემების მიღების მიზნით, გაუმჯობესდება სტატისტიკური მონაცემების დამუშავების მეთოდოლოგია. შესაბამისი სტატისტიკური ინფორმაცია პროაქტიულად გამოქვეყნდება.

1. **არასრულწლოვანთა მართლმსაჯულების ეფექტიანი სისტემის შექმნა**

არასრულწლოვანთა მართლმსაჯულების კოდექსის მიღებამ და ამოქმედებამ საქართველოს პროკურატურა, ისევე როგორც არასრულწლოვანთა მართლმსაჯულების სფეროში ჩართული ყველა სხვა უწყება, 2016 წლიდან ახალი გამოწვევების წინაშე დააყენა.

არასრულწლოვანთა კოდექსის ამოქმედებამ გაზარდა არასრულწლოვანთა მართლმსაჯულების პროცესში ჩართულ პირთა რაოდენობა, რომლებსაც არ აქვთ ერთმანეთთან კოორდინირებულად მუშაობის პრაქტიკა.

იმის გამო, რომ არასრულწლოვანთა მართლმსაჯულების კოდექსი წარმოადგენს ახალ ნორმატიულ აქტს, პრაქტიკაში ხშირია კოდექსის ნორმების სხვადასხვაგვარად განმარტების/გაგების შემთხვევები. არასრულწლოვანთა მართლმსაჯულების კოდექსით დადგენილი მაღალი სტანდარტები და კოდექსის ნორმების არაერთგვაროვანი გაგება წარმოშობს სპეციალიზებული პროკურორების მუდმივი მონიტორინგის საჭიროებას.

მართლმსაჯულების სისტემაში მოხვედრით გამოწვეული სტრესის შესამცირებლად მნიშვნელოვანია მოწმე და დაზარალებულ არასრულწლოვნებთან მოწმისა და დაზარალებულის კოორდინატორების მუშაობა.

საქართველოს გენერალური პროკურატურის ანალიტიკურ სამმართველოში გროვდება სტატისტიკური მონაცემები არასრულწლოვანი მოწმის, არასრულწლოვანი დაზარალებულისა და კანონთან კონფლიქტში მყოფი არასრულწლოვნების (ბრალდებულების, განრიდებულების) შესახებ. 2018 წელს დაიწერა სისხლის სამართლის საქმისწარმოების ახალი ელექტრონული პროგრამა, რომელიც საშუალებას გვაძლევს მოვიპოვოთ უფრო ზუსტი სტატისტიკური მონაცემები სისხლის სამართლის საქმეში არასრულწლოვანი მონაწილის შესახებ.

**ადგილობრივ დონეზე საკოორდინაციო მექანიზმის გაძლიერება -** არასრულწლოვანთა მართლმსაჯულების სფეროში ჩართულ პირებს შორის კოორდინაციის ამაღლებისა და მათ შორის ინფორმაციის გაცვლის მყარი მექანიზმის შექმნის მიზნით, ასევე განრიდებისა და მედიაციის პროგრამის სრულყოფისათვის, რეგიონულ დონეზე შეიქმნა სამუშაო ჯგუფები, რომლებიც დაკომპლექტდა არასრულწლოვანთა მართლმსაჯულების სფეროში ჩართული პროფესიონალებისგან (მოსამართლე, პროკურორი, გამომძიებელი, ადვოკატი, სოციალური მუშაკი, მეურვეობისა და მზრუნველობის ორგანოს წარმომადგენელი, მედიატორი, ბავშვთა უფლებების დაცვაზე მომუშავე ორგანიზაციების წარმომადგენელი). მათი მონაწილეობით წელიწადში მინიმუმ ერთხელ გაიმართება სამუშაო შეხვედრები. ამგვარი შეხვედრების მიზანია პროფესიონალებს შორის ინფორმაციის გაცვლა, ერთგვაროვანი პრაქტიკის ჩამოყალიბება და ადგილობრივ დონეზე არსებული პრობლემების დროული გადაჭრა.

**სტატისტიკურ მონაცემთა დამუშავების გაუმჯობესება *-*** არასრულწლოვანთან დაკავშირებული სრულყოფილი სტატისტიკური მონაცემების მიღების მიზნით შესაბამისი ცვლილებები განხორციელდება სისხლის სამართლის საქმისწარმოების ელექტრონულ სისტემაში, რაც საშუალებას მოგვცემს, მივიღოთ უფრო ზუსტი სტატისტიკური მონაცემები.

**არასრულწლოვანთა მხარდაჭერა და მათი დაცვა მეორეული ვიქტიმიზაციისგან *-*** 2018 წლიდან მოწმისა და დაზარალებულის კოორდინატორები ჩაერთვნენ იმ საქმეებში, რომლებშიც ფიგურირებენ არასრულწლოვანი დაზარალებული და მოწმე. კოორდინატორები პროცესის არასრულწლოვან მონაწილეებთან გამოძიების დაწყებისთანავე დაამყარებენ კომუნიკაციას და სისხლის სამართლის პროცესის მიმდინარეობისას მიაწვდიან ინფორმაციას პროცესის მიმდინარეობისა და იმ მომსახურების შესახებ, რომლითაც შეიძლება ისარგებლონ დანაშაულის შედეგად დაზარალებულმა პირებმა. ასევე გამოქვეყნდება მოწმისა და დაზარალებულის კოორდინატორის სამსახურის ანგარიში არასრულწლოვანთა საქმეებში მათ მიერ განხორციელებული ღონისძიებების შესახებ.

1. **საპროკურორო საქმიანობის ხარისხის ამაღლება**

მაღალი ხარისხის საპროკურორო საქმიანობის განხორციელება პროკურატურის სისტემის უპირველეს პრიორიტეტს წარმოადგენს. პროკურორმა უნდა უზრუნველყოს სისხლისსამართლებრივი დევნის პროცესის სწორად წარმართვა, გადაწყვეტილების დროულად მიღება, სასამართლოში სახელმწიფო ბრალდების მაღალი პროფესიონალიზმითა და ეთიკური სტანდარტების დაცვით მხარდაჭერა.

საქართველოს პროკურატურა გარკვეული პერიოდულობით ახორციელებს როგორც სასამართლო პროცესებზე პროკურორების გამოსვლის, ასევე მათ მიერ შედგენილი სამართლებრივი დოკუმენტების ხარისხის მუდმივ მონიტორინგს. მონიტორინგის შედეგად გამოვლენილი ხარვეზები საფუძვლად ედება რეკომენდაციების შემუშავებასა და ტრენინგების დაგეგმვას.

პროკურორის მიერ შედგენილი დოკუმენტების დასაბუთებულობას და სტილისტურ გამართულობას გადამწყვეტი მნიშვნელობა ენიჭება ამა თუ იმ საკითხზე სასამართლოს მიერ გადაწყვეტილების მიღებისას, ვინაიდან პრაქტიკაში არ არსებობს საპროკურორო დოკუმენტების (დადგენილების, შუამდგომლობის) შედგენის ერთიანი სტანდარტი, პროკურორების მიერ შედგენილი საპროცესო დოკუმენტები სტრუქტურით და სამართლებრივი წერის სტილით რადიკალურად განსხვავდება ერთმანეთისგან. ხარვეზებია ასევე მათი დასაბუთების კუთხით.

**სასამართლო პროცესებზე პროკურორების გამოსვლისა და მათ მიერ შედგენილი სამართლებრივი დოკუმენტების ხარისხის მონიტორინგი *-*** საპროკურორო საქმიანობის ხარისხის ამაღლების მიზნით, წინასწარ შემუშავებული კრიტერიუმების, მეთოდოლოგიის მიხედვით, მუდმივ რეჟიმში განხორციელდება პროკურორთა საქმიანობის ხარისხის მონიტორინგი. ამ მიზნით, საქართველოს გენერალური პროკურატურის მიერ მუდმივად მოხდება შემთხვევითი შერჩევის პრინციპით სისხლის სამართლის საქმეთა შესწავლა, პროკურორების მიერ შედგენილი საპროცესო დოკუმენტების შემოწმება და სასამართლო სხდომების მონიტორინგი. მონიტორინგის შედეგად გამოვლენილი ხარვეზების გათვალისწინებით შემუშავდება შესაბამისი რეკომენდაციები, დაიგეგმება ტრენინგები.

# თავი 4. პოლიციის რეფორმის სტრატეგია

**შესავალი**

სამართალდამცავი სისტემა, მსგავსად ნებისმიერი სხვა სისტემისა, მუდმივად საჭიროებს განვითარებასა და რეფორმირებას, რათა ზუსტად და ეფექტიანად შეძლოს მის წინაშე არსებულ ისეთ გამოწვევებთან გამკლავება, როგორიცაა, დანაშაულთან ბრძოლა, ადამიანის უფლებების დაცვის უმაღლესი სტანდარტების/პრინციპების გათვალისწინებით. არსებული გამოწვევების პირობებში, სამართალდამცავი ორგანოს უპირველეს მიზანს მართლწესრიგის დაცვა და მოსახლეობის უსაფრთხოების უზრუნველყოფა წარმოადგენს.

ამ მიზნით, შინაგან საქმეთა სამინისტრო აგრძელებს უწყებაში რეფორმების გატარებას „სისტემური განახლების“ კონცეფციის შესაბამისად. კონცეფციის მიზანს წარმოადგენს ხარისხობრივად გაუმჯობესებული პოლიციის ფორმირება, დანაშაულის წინააღმდეგ ბრძოლის გაძლიერება და, ამავდროულად, პრევენციული და ადამიანის უფლებების დაცვაზე ორიენტირებული მიდგომებისა და პროაქტიული მეთოდების განვითარება.

აღნიშნულიდან გამომდინარე, მოკლევადიან პერიოდში სამინისტროსთვის პრინციპულად მნიშვნელოვანია ინიცირებული რეფორმების წარმატებით დასრულება: საპოლიციო საქმიანობის ხარისხის გაუმჯობესება, დანაშაულის წინააღმდეგ ბრძოლის ეფექტიანობის ამაღლება, ადამიანის უფლებების დაცვის დამატებითი გარანტიების შექმნა, პოლიციელთა პროფესიული განათლების გაძლიერება, საზოგადოებასა და პოლიციას შორის ნდობის გაძლიერება, ტრანსნაციონალურ დანაშაულთან ბრძოლის მეთოდების და მიდგომების გაუმჯობესება და ა.შ.

ძირითადი მიმართულებების გარდა, სამინისტროს განვითარების სტრატეგია მოიცავს საზოგადოებისთვის აქტუალურ საკითხებზე ცალკეული პროექტების განხორციელებას მიზნობრივი ინიციატივების სახით.

1. **დანაშაულის წინააღმდეგ ბრძოლის გაძლიერება**

სამინისტროს წინაშე არსებული გამოწვევებიდან გამომდინარე, **სისტემური განახლების რეფორმის ფარგლებში,** კრიმინალური პოლიციის რეფორმირება განსაკუთრებულ მნიშვნელობას იძენს. შესაბამისად, განხორციელდა კრიმინალური პოლიციის არსებული ორგანიზაციული სტრუქტურის, ფუნქციონალური მიმართულებებისა და მუშაობის მეთოდების სიღრმისეული შესწავლა, რის საფუძველზეც გამოიკვეთა პრიორიტეტული მიმართულებები.

კანონმდებლობაში არსებული ხარვეზების გამო, კრიმინალური პოლიცია გამოძიების წარმოების პროცესში აწყდება გარკვეულ გამოწვევებს. შესაბამისად, დანაშაულთან ბრძოლის გაუმჯობესების მიზნით მნიშვნელოვანია არსებული საკანონმდებლო ხარვეზების იდენტიფიცირება და, შესაბამისად, სამართლებრივი ბაზის დახვეწა.

***საგამოძიებო საქმიანობის ეფექტიანობის გაზრდა***

საგამოძიებო საქმიანობის ეფექტიანობის გაზრდა, პირველ რიგში, მოითხოვს საპროკურორო და საგამოძიებო უფლებამოსილებების მკვეთრ გამიჯვნას, გამომძიებლის დამოუკიდებლობის ხარისხის გაზრდას. აღნიშნული ხელს შეუწყობს განისაზღვროს გამოძიების ცალკეული ეტაპების მიხედვით თითოეული სუბიექტის პასუხისმგებლობის ხარისხი, აღმოიფხვრას ერთი სუბიექტის ხელში თვისობრივად განსხვავებული ფუნქციების თავმოყრით გამოწვეული ინტერესთა კონფლიქტი და უზრუნველყოფილი იქნეს როგორც საგამოძიებო, ისე საპროკურორო საქმიანობის ეფექტიანობა.

პარალელურ რეჟიმში შინაგან საქმეთა სამინისტროს კრიმინალურ პოლიციაში მიმდინარეობს ფუნქციების გამიჯვნა საგამოძიებო, ოპერატიული და საუბნო მიმართულებებით. გამიჯვნის მიზანია თითოეული მიმართულების ეფექტიანობის ამაღლება, გამოძიების ხარისხის მკვეთრი გაუმჯობესება და საუბნო მიმართულების შინაარსობრივი გარდაქმნა. რეფორმა ითვალისწინებს შესაბამისი საკანონმდებლო და სტრუქტურული ცვლილებების განხორციელებას, ადამიანური რესურსების ოპტიმიზაციას, ოპერატიული თანამშრომლებისა და გამომძიებლების სპეციალიზაციას და კვალიფიკაციის ამაღლებას და სხვ. რეფორმა მთელი საქართველოს მასშტაბით ეტაპობრივად განხორციელდება.

***პოლიციის პრევენციული ფუნქციის გაძლიერება და საზოგადოებაზე ორიენტირებული საპოლიციო საქმიანობის დანერგვა***

შინაგან საქმეთა სამინისტროსთვის უმთავრეს პრიორიტეტულ მიმართულებად რჩება პრევენციული კომპონენტის, როგორც დანაშაულის წინააღმდეგ ბრძოლის ერთ-ერთი ყველაზე ეფექტიანი მექანიზმის, გაძლიერება. მიმდინარე რეფორმა მოიცავს საზოგადოებაზე ორიენტირებული საპოლიციო სერვისების განვითარებას და მოსახლეობაში პოლიციისადმი ნდობის ამაღლებას. ამ მიზნით, კრიმინალურ პოლიციაში ხორციელდება საუბნო მიმართულების სრული გარდაქმნა საზოგადოებაზე ორიენტირებულ საპოლიციო მიმართულებად. კერძოდ, 2018 წლის მეორე ნახევრიდან ქ.თბილისის ერთ-ერთ რაიონში საპილოტე რეჟიმში ფუნქციონირებს მართლწესრიგის ოფიცრის ინსტიტუტი, რომლის უმთავრეს ფუნქციას წარმოადგენს სხვადასხვა პრევენციული ღონისძიების განხორციელების მეშვეობით დანაშაულისა და სამართალდარღვევების თავიდან აცილება. მართლწესრიგის ოფიცრები ეტაპობრივად სრულად ჩაანაცვლებენ არსებულ საუბნო მიმართულებას.

მართლწესრიგის ოფიცრის ინსტიტუტის დანერგვა კომპლექსურ და ეტაპობრივ მიდგომებს საჭიროებს. კერძოდ: ადამიანური რესურსების განვითარებას, სასწავლო მოდულების დანერგვას, საკანონმდებლო ცვლილებებისა და საზოგადოებრივი ცნობიერების ამაღლებას.

***ანალიზზე დაფუძნებული საპოლიციო საქმიანობა***

დანაშაულის სისტემური ანალიზის მიზნით სამინისტროში ხორციელდება ანალიზზე დაფუძნებული საპოლიციო საქმიანობის დანერგვა. პროექტის საპილოტე რეჟიმში გაშვების შემდეგ, შსს გადადის მომდევნო საფეხურზე, რომელიც გულისხმობს ანალიტიკოსების ქსელის შექმნას, არსებული საინფორმაციო ბაზების დახვეწა/განვითარებას, სხვა სახელმწიფო უწყებებთან ინფორმაციის ელექტრონულად მიმოცვლას და სხვა. აღნიშნული მიზნის მისაღწევად, იგეგმება სამართლებრივი ბაზის განვითარება, მატერიალურ–ტექნიკური შესაძლებლობებისა და პროგრამული უზრუნველყოფის გაუმჯობესება, სასწავლო მოდულების შემუშავება და ადამიანური რესურსების განვითარება.

***ტექნოლოგიური განვითარება***

ქვეყნის მასშტაბით დანაშაულის პრევენციისა და საზოგადოებრივი უსაფრთხოების გაძლიერების მიზნით, სამინისტროს პრიორიტეტია მუდმივად უზრუნველყოს საპოლიციო ძალების მხარდაჭერა თანამედროვე ტექნოლოგიური საშუალებებით. ამ მიზნით, სამინისტროში ფუნქციონირებს ერთობლივი ოპერაციების ცენტრი, რომელიც უზრუნველყოფს ვიდეო-სამეთვალყურეო სისტემების საშუალებით დანაშაულსა და სამართალდარღვევებზე სწრაფ რეაგირებასა და მის პრევენციას, ავტოსაგზაო შემთხვევების შემცირებას, პოლიციის საქმიანობის ეფექტიანობისა და გამოძიების ხარისხის ამაღლებას. ამასთან, ვიდეო-სამეთვალყურეო სისტემის ეფექტიანი ადმინისტრირების მიზნით იგეგმება ერთობლივი ოპერაციების ცენტრის შსს სსიპ „112“-თან შერწყმა, რაც ხელს შეუწყობს კრიზისული სიტუაციების ეფექტურ პრევენციასა და ადამიანური რესურსების რაციონალურ გადანაწილებას.

1. **ადამიანის უფლებების დაცვის გაძლიერება**

შინაგან საქმეთა სამინისტროს მიერ დაგეგმილი ყველა რეფორმა ემსახურება კიდევ უფრო მეტი გარანტიების შექმნას, რათა პრევენციაზე თუ სამართალდარღვევის რეაგირებაზე ორიენტირებული ნებისმიერი საპოლიციო ღონისძიება ემყარებოდეს კანონიერების, პიროვნების პატივისა და ღირსების, ჰუმანურობის, გამჭვირვალობის, დისკრიმინაციის დაუშვებლობის პრინციპებს.

***ადამიანის უფლებების დაცვა და გამოძიების ხარისხის მონიტორინგი***

ოჯახში ძალადობის, ქალთა მიმართ ძალადობის, დისკრიმინაციული ნიშნით სიძულვილის მოტივით, არასრულწლოვანთა მიერ და მიმართ ჩადენილი დანაშაულების, ტრეფიკინგის გამოძიების ხარისხის მონიტორინგის მიზნით, შინაგან საქმეთა სამინისტროში ფუნქციონირებს ადამიანის უფლებათა დაცვისა და გამოძიების ხარისხის მონიტორინგის დეპარტამენტი. დანაყოფი მონიტორინგის გზით უზრუნველყოფს ხარვეზების იდენტიფიცირებას, მათი აღმოფხვრის მიზნით რეკომენდაციების შემუშავებასა და სასწავლო ღონისძიებების დაგეგმვას.

დეპარტამენტის საქმიანობის შედეგების ანალიზის საფუძველზე, რთული სპეციფიკის მქონე დანაშაულების გამოძიების ხარისხის გაუმჯობესების მიზნით, დაგეგმილია დანაყოფის კომპეტენციის გაზრდა და სტრუქტურული ცვლილებები. აღნიშნული, თავის მხრივ, უზრუნველყოფს სამართალწარმოების პროცესში ადამიანის უფლებების და ინტერესების უკეთ დაცვას.

2019 წელს ადამიანის უფლებათა დაცვის დეპარტამენტის მანდატი გაფართოვდა. ოჯახში და ქალთა მიმართ ძალადობასთან, დისკრიმინაციული ნიშნით სიძულვილის მოტივით, არასრულწლოვანთა მიერ და მიმართ ჩადენილ დანაშაულებთან, ტრეფიკინგთან ერთად, დეპარტამენტი განახორციელებს სიცოცხლის და ჯანმრთელობის წინააღმდეგ მიმართულ დანაშაულთა, ასევე სისხლის სამართლის პოლიტიკის პრიორიტეტების გათვალისწინებით, სხვა დანაშაულთა გამოძიების ხარისხის მონიტორინგს მთელი საქართველოს მასშტაბით.

***ადამიანის უფლებათა დაცვა დროებითი მოთავსების იზოლატორებში (დმი)***

ადამიანის უფლებათა დაცვა განსაკუთრებით მნიშვნელოვანია დროებითი მოთავსების იზოლატორებში. შინაგან საქმეთა სამინისტროს დროებითი მოთავსების უზრუნველყოფის დეპარტამენტი პასუხისმგებელია იზოლატორში მოთავსებული პირების უსაფრთხოების და უფლებების დაცვაზე, ასევე მოთავსებული პირების სამედიცინო მომსახურებასა და რეგულარული მონიტორინგის განხორციელებაზე.

ადამიანის უფლებების დაცვისა და უსაფრთხოების ხარისხის გაუმჯობესებისათვის დროებითი მოთავსების უზრუნველყოფის დეპარტამენტში იგეგმება სტრუქტურული ცვლილებების განხორციელება, სამართლებრივი ბაზის განვითარება, ეტაპობრივად იზოლატორების ინფრასტრუქტურის გაუმჯობესება, სამედიცინო მომსახურების დახვეწა და მთელი საქართველოს მასშტაბით ვიდეო-მეთვალყურეობის სისტემის გაუმჯობესება. აგრეთვე, სამინისტრო გეგმავს ევროპის საბჭოს წამების პრევენციის ევროპული კომიტეტისა და სხვა უფლებადამცავი ორგანიზაციების რეკომენდაციის ახალი დაწესებულების მშენებლობას, სადაც მათთვის უზრუნველყოფილი იქნება ხანგრძლივი განთავსებისათვის შესაბამისი პირობები.

1. **პროფესიული განათლების სისტემის – შსს აკადემიის გაძლიერება**

სამართალდამცავ სფეროში განხორციელებული რეფორმების მდგრადობის გარანტს წარმოადგენენ კარგად მომზადებული და შესაბამისი უნარებით აღჭურვილი თანამშრომლები. საჯარო სამართლის იურიდიული პირი საქართველოს შინაგან საქმეთა სამინისტროს აკადემია (შემდგომში შსს აკადემია) არის ქვეყნის მასშტაბით პოლიციელთა განათლებაზე პასუხისმგებელი უწყება.

აკადემიაში არსებული მდგომარეობის შესწავლის შედეგად, გამოიკვეთა აკადემიის, როგორც პოლიციელთა პროფესიულ განათლებაზე ორიენტირებული დაწესებულების, გაძლიერების აუცილებლობა. ამ მიზნით, შსს აკადემიაში გაუქმდა უმაღლესი განათლების კომპონენტი და მოხდა რესურსების სრული მობილიზება პროფესიულ სასწავლო კურსებზე.

ზემოაღნიშნულიდან გამომდინარე, იგეგმება აკადემიაში პროფესიული განათლების კომპონენტის გაძლიერება სასწავლო პროგრამების დანერგვით/შემდგომი განვითარებით. კერძოდ, შემუშავდება პოლიციელის მომზადების ერთიანი საბაზისო პროგრამა; სწავლების მაღალი ხარისხის უზრუნველსაყოფად დაინერგება ხარისხის კონტროლის მექანიზმები და სხვა. გარდა ამისა, შსს აკადემიაში მუდმივად ხორციელდება ინფრასტრუქტურის გაუმჯობესება და მატერიალურ–ტექნიკური ბაზის განახლება.

1. **მიზნობრივი ინიციატივები**

შსს–ში მიმდინარე მნიშვნელოვანი პროექტებისა და სიახლეების შესახებ საზოგადოებრივი ცნობიერებისა და ინტერესის ამაღლებისათვის ერთ–ერთ ყველაზე ეფექტიან მექანიზმს მიზნობრივი ინიციატივები წარმოადგენს. აღნიშნული ინიციატივები საჭირო საკანონდებლო ცვლილებების, ღონისძიებებისა და საინფორმაციო კამპანიების ერთობლიობას წარმოადგენს. ასეთ ინიციატივებს განეკუთვნება: საგზაო უსაფრთხოების პროგრამა და კიბერდანაშაულის წინააღმდეგ ბრძოლის პროგრამა.

**საგზაო უსაფრთხოება**

საქართველოს შინაგან საქმეთა სამინისტრო მნიშვნელოვან ყურადღებას უთმობს საგზაო უსაფრთხოების ხარისხის ამაღლებას. საგზაო უსაფრთხოების გაუმჯობესება მოითხოვს თანმიმდევრული და კოორდინირებული ქმედებების განხორციელებას, რომელიც მოიცავს სამართალდარღვევების პრევენციას, ეფექტურ გამოვლენასა და აღკვეთას.

საგზაო უსაფრთხოების გაუმჯობესებისათვის, მნიშვნელოვანია საგზაო-სატრანსპორტო შემთხვევების გამომწვევი მიზეზების შემცირება და ხელშემწყობი ფაქტორების საგზაო მოძრაობის ადმინისტრირების გაუმჯობესება. ამ მიზნით, სამინისტროში იგეგმება საკანონმდებლო ბაზის დახვეწა, მატერიალურ–ტექნიკური აღჭურვილობისა და პროგრამული უზრუნველყოფის განვითარება.

საგზაო უსაფრთხოების სფეროში მნიშვნელოვანი წინგადადგმული ნაბიჯი იქნება მართვის უფლების მისაღები პრაქტიკული გამოცდის რეალურ საგზაო ვითარებაში გადატანა. აღნიშნული ცვლილება უზრუნველყოფს საჭირო უნარებით აღჭურვილი მძღოლების მიერ ავტოსატრანსპორტო საშუალებების მართვას, რაც თავის მხრივ აამაღლებს საგზაო მოძრაობის ყველა მონაწილის უსაფრთხოებას.

**კიბერდანაშაულის წინააღმდეგ ბრძოლა**

ინტერნეტ ტექნოლოგიებისა და ელექტრონული სერვისების განვითარების პარალელურად ვითარდება და იცვლება დანაშაულის სახეები და ფორმები. ნებისმიერი მოქალაქე ყოველდღიურად შეიძლება გახდეს კიბერ-თავდასხმის მსხვერპლი. შესაბამისად, შს სამინისტროსთვის კვლავ პრიორიტეტულ მიმართულებად რჩება კიბერდანაშაულის პრევენცია და მასთან ბრძოლა. აღნიშნული მიმართულებით მნიშვნელოვანია შსს ადამიანური რესურსების გაძლიერება სასწავლო მოდულების განვითარებით და, ასევე, საკანონმდებლო ბაზის გაუმჯობესება.

1. **სტრატეგიული კომუნიკაცია - პოლიციის მიმართ საზოგადოების ნდობის ამაღლება**

შინაგან საქმეთა სამინისტროს წინაშე არსებული გამოწვევების ფონზე, სამართალდამცავი სისტემის ეფექტიანობა, საზოგადოების მხარდაჭერის მოპოვება, პოლიციელთა მიმართ ნდობის ზრდა მეტწილად დამოკიდებულია საზოგადოებასთან ეფექტურ კომუნიკაციაზე და მათთვის ობიექტური ინფორმაციის მიწოდებაზე. ასევე, მნიშვნელოვანია გამჭვირვალობისა და ღიაობის პრინციპის დამკვიდრება და დეზინფორმაციაზე სწრაფი რეაგირება.

შესაბამისად, სამინისტროს სტრატეგიული კომუნიკაციების დეპარტამენტი აქტიურად არის ჩართული სამინისტროში მიმდინარე რეფორმირების პროცესში და ორიენტირებულია სწრაფი, ეფექტური და პროაქტიული კომუნიკაციის სისტემის ჩამოყალიბებაზე, რომლის შედეგი იქნება საზოგადოების დროული და ზუსტი ინფორმირება, მათი ცნობიერების ამაღლება და სამართალდამცავი სტრუქტურის მიმართ ნდობის ზრდა. აღნიშნულიდან გამომდინარე, სტრატეგიული კომუნიკაციების დეპარტამენტი გეგმავს და ახორციელებს ეფექტურ საკომუნიკაციო/საინფორმაციო კამპანიებს:

* საგზაო მოძრაობის უსაფრთხოების ინტეგრირებული მარკეტინგული კამპანია - „მეტი სიცოცხლისთვის“;
* პროექტი „ახალგაზრდული გაერთიანება”.

გარდა ამისა, სისტემური განახლების პროცესში დაგეგმილი და განხორციელებული საპოლიციო ინფრასტრუქტურის განახლების პროექტების შესახებ დეპარტამენტი ახორციელებს საზოგადოების მაქსიმალურ ინფორმირებას.

1. **საერთაშორისო თანამშრომლობის გაღრმავება**

შინაგან საქმეთა სამინისტროსთვის საერთაშორისო თანამშრომლობა ერთ-ერთ უმნიშვნელოვანეს საკითხს წარმოადგენს. იგი პირდაპირ კავშირშია რეფორმების პროცესების მხარდაჭერასთან და სამინისტროს სტრუქტურული ქვედანაყოფების შესაძლებლობების განვითარებასთან. სამინისტრო საერთაშორისო თანამშრომლობას ახორციელებს ოპერატიული და არაოპერატიული მიმართულებით.

საერთაშორისო ოპერატიული თანამშრომლობა მოიცავს: საერთაშორისო ხელშეკრულებებისა და შიდა კანონმდებლობის შესაბამისად ოპერატიულ-სამძებრო ინფორმაციის გაცვლას, ერთობლივი ოპერაციების ჩატარებას და სხვა მნიშვნელოვან საკითხებს, რომლებიც ხორციელდება პოლიციის ატაშეების, ორმხრივი ხელშეკრულებებისა და სხვა საშუალებებით.

განხორციელებული სტრუქტურული ცვლილებებისა და ინსტიტუციური განვითარების შემდგომ პრიორიტეტად განისაზღვრა ევროკავშირის სპეციალიზირებულ საპოლიციო სააგენტოებთან თანამშრომლობის კიდევ უფრო გაღრმავება, ატაშეების ქსელის დაფარვის არეალის გაზრდა და, საჭიროების შემთხვევაში, ახალი ატაშეების წარგზავნა პარტნიორ და ევროკავშირის წევრ ქვეყნებში.

# თავი 5. პენიტენციური სისტემის რეფორმის სტრატეგია

**შესავალი**

საქართველოს იუსტიციის სამინისტროს (შემდგომში სამინისტროს) სტრატეგიულ მიზანს წარმოადგენს პენიტენციური სისტემის შემდგომი განვითარება და მისი ეფექტიანობის მაქსიმალური უზრუნველყოფა. ამ მიმართულებით სამინისტროს ხედვა ეფუძნება საერთაშორისო სტანდარტების შესაბამისი და ადამიანის უფლებების დაცვაზე ორიენტირებული სისტემის შექმნას, რომლის ფარგლებშიც უზრუნველყოფილია ბრალდებულთა/მსჯავრდებულთა საზოგადოებაში რეინტეგრაციის პროცესის ხელშეწყობა და საზოგადოების უსაფრთხოების დაცვა.

2018 წლის ივლისში საქართველოს სამთავრობო სტრუქტურული ცვლილებების განხორციელების შემდგომ პენიტენციური სისტემის საქართველოს იუსტიციის სამინისტროს შემადგენლობაში შეერთებისა და სამინისტროს მიერ სტრატეგიული მიზნების განსაზღვრის შედეგად, შემუშავდა პენიტენციური და დანაშაულის პრევენციის სისტემების განვითარების სტრატეგია და მისი 2019-2020 წლების სამოქმედო გეგმა, რომელიც 2019 წლის 22 თებერვალს დამტკიცდა საქართველოს იუსტიციის მინისტრის N385 ბრძანებით. სტრატეგიული დოკუმენტი მოიცავს სპეციფიურად პენიტენციური და დანაშაულის პრევენციის სისტემების სხვადასხვა თემატურ მიმართულებას, როგორებიცაა: ახალი, მცირე ზომის დაწესებულებების მშენებლობა, ხოლო არსებული დაწესებულებების გაუმჯობესება უსაფრთხოების, ადამიანის უფლებებისა და რეაბილიტაციის დარგში მოქმედი საერთაშორისო სტანდარტების შესაბამისად, პენიტენციურ სისტემაში ეფექტიანი რეაბილიტაციისა და რეინტეგრაციის პროცესის უზრუნველყოფა, დაწესებულებებში უსაფრთხო და დაცული გარემოს შექმნა, ბრალდებულების, მსჯავრდებულების, სტუმრებისა და თანამშრომლების უფლებების დაცვა, სისტემაში „ჯანმრთელი“ გარემოს შექმნა, სასამართლოს გადაწყვეტილებების აღსრულება და ყველა სათანადო კანონთან, რეგულაციასა და საერთაშორისო სტანდარტთან შესაბამისობა, სისტემის მენეჯმენტისა და ორგანიზაციული შესაძლებლობების განვითარება. აღნიშნულის ძირითად მიზანს თავისუფლებააღკვეთილ პირთა უფლებებისა და ღირსების დაცვის მაქსიმალური უზრუნველყოფა, მათი რეაბილიტაცია-რესოციალიზაცია, საზოგადოებაში ღირსეული რეინტეგრაციის ხელშეწყობა და განმეორებითი დანაშაულის ჩადენის პრევენცია წარმოადგენს.

სისხლის სამართლის სისტემის რეფორმის 2019 წლის სტრატეგიის მიზნებისთვის, იუსტიციის სამინისტროსა და იუსტიციის სამინისტროს სისტემაში შემავალი სახელმწიფო საქვეუწყებო დაწესებულების - სპეციალური პენიტენციური სამსახურის საქმიანობის მიმართულებები მოიცავს შემდეგ მიზნებს:

* პენიტენციურ სისტემაში ეფექტიანი რეაბილიტაციისა და რეინტეგრაციის ღონისძიებების განხორციელების გზით განმეორებითი დანაშაულის შემცირება და შედეგად დანაშაულის პრევენცია;
* ბრალდებულების, მსჯავრდებულების, სტუმრების, განსაკუთრებით, მოწყვლადი ჯგუფების, უფლებების პატივისცემა და დაცვა;
* პენიტენციურ დაწესებულებებში ჯანსაღი გარემოს შექმნა გადამდები დაავადებების პრევენციის და შემცირების გზით, ასევე, სუიციდის და თვითდაზიანების პრევენციის ზომების და ფსიქიკური ჯანმრთელობის სერვისების გაუმჯობესება.

**1. პენიტენციურ სისტემაში ეფექტიანი რეაბილიტაციისა და რეინტეგრაციის ღონისძიებების განხორციელების გზით განმეორებითი დანაშაულის შემცირება და შედეგად დანაშაულის პრევენცია**

აღნიშნული მიზნის მისაღწევად მნიშვნელოვანია პენიტენციურ სისტემაში ინდივიდუალური შეფასების, სასჯელის დაგეგმვის და შემთხვევის მართვის ეფექტიანი მეთოდოლოგიების შემუშავება/არსებულის გაუმჯობესება და მათი შემდგომი იმპლემენტაცია, მოქმედი ინსტრუმენტების შეფასება და პრაქტიკაზე დაფუძნებული შედეგების გათვალისწინებით მათი დანერგვა დაწესებულებებში.

საზოგადოებაში რეინტეგრაციის პროცესის ეფექტიანობის ხელშეწყობისთვის კიდევ ერთ მნიშვნელოვან მექანიზმს წარმოადგენს გათავისუფლებისთვის მომზადება, რომლის ფარგლებშიც დაიწყება კონცეფციის შემუშავება და შედეგად ახალი მექანიზმის იმპლემენტაცია. ამასთან, სისტემის რეფორმის ფარგლებში ერთ-ერთი პრიორიტეტული მიმართულებაა პირობით ვადამდე გათავისუფლების მექანიზმის მეთოდოლოგიის გაუმჯობესება და მისი ფუნქციონირების უზრუნველყოფა იმგვარად, რომ მიღწეული იყოს ბალანსი მსჯავრდებულის რესოზიალიზაცია-რეაბილიტაციასა და საზოგადოების დაცვას შორის.

**2. ბრალდებულების, მსჯავრდებულების, სტუმრების, განსაკუთრებით, მოწყვლადი ჯგუფების, უფლებების პატივისცემა და დაცვა**

მოცემული მიმართულებით დასახულ ამოცანას წარმოადგენს მსჯავრდებულებისთვის დასაქმების, პროფესიული სწავლების, განათლებისა და განტვირთვის შესაძლებლობების გაუმჯობესება და ისეთი ინფრასტრუქტურის შექმნა, რომელიც ითვალისწინებს მოწყვლადი ჯგუფების საჭიროებებს. მნიშვნელოვანია, პენიტენციური სისტემის ფარგლებში ფუნქციონირებდეს მსჯავრდებულთა მომზადების ცენტრი, რომელიც, გარკვეულად, იქნება მათი დასაქმების შესაძლებლობების გაზრდის წინაპირობა. მსჯავრდებულთა უფლებრივი უზრუნველყოფის მიმართულებით გაძლიერდება მუშაობა საკნის გარეთ აქტივობებისთვის განსაზღვრული დროს ჩარჩოს გადახედვასა და შესაბამისი მოდელის შემუშავების რეკომენდაციებზე.

დასახული მიზნის ფარგლებში უწყების სამოქმედო სფერო მოიცავს ბრალდებულის/მსჯავრდებულის ოჯახთან კონტაქტის ხელშეწყობას. ამ მიმართულებით შეიქმნება მეგობრული და მხარდამჭერი გარემოს შექმნის პროექტი და ახალი მიდგომა, რომელიც შემდგომში დაინერგება პენიტენციურ დაწესებულებებში.

**3. პენიტენციურ დაწესებულებებში ჯანსაღი გარემოს შექმნა გადამდები დაავადებების პრევენციის და შემცირების გზით, ასევე, სუიციდის და თვითდაზიანების პრევენციის ზომების და ფსიქიკური ჯანმრთელობის სერვისების გაუმჯობესება**

პენიტენციური ჯანდაცვის მიმართულება ის სამოქმედო სფეროა, რომელშიც შემდგომი განვითარების მიზნით განხორციელდება ღონისძიებები გადამდები დაავადებების პრევენციის, სუიციდის პრევენციისა და ფსიქიკურ ჯანმრთელობასთან დაკავშირებული სერვისებისა თუ სტანდარტების გაუმჯობესების გზით, გამოვლინდება საჭიროებები და შესაბამისად დაიგეგმება სამომავლო ინტერვენციის სფეროები. ფსიქიკური ჯანდაცვის კუთხით უწყება მიზნად ისახავს სამოქალაქო სექტორის ეკვივალენტური სერვისების ხელმისაწვდომობის უზრუნველყოფას და საჭიროების შემთხვევაში არსებული სტანდარტის ცვლილების პროექტის შემუშავებას.

# თავი 6. პრობაციის სისტემის რეფორმის სტრატეგია

**შესავალი**

არასაპატიმრო სასჯელთა აღსრულებისა და პრობაციის ეროვნული სააგენტო შექმნილია „არასაპატიმრო სასჯელთა აღსრულების წესისა და პრობაციის შესახებ“ საქართველოს კანონის საფუძველზე და წარმოადგენს საქართველოს იუსტიციის სამინისტროს მმართველობის სფეროში მოქმედ საჯარო სამართლის იურიდიულ პირს.

პრობაციის ეროვნული სააგენტოს მიზანია: არასაპატიმრო სასჯელებისა და პრობაციის ღონისძიებების აღსრულება, ახალი დანაშაულის თავიდან აცილება, საზოგადოების უსაფრთხოების დაცვა, მსჯავრდებულის რესოციალიზაცია (მისი საზოგადოებაში ინტეგრაცია) და რეაბილიტაცია (მსჯავრდებულის გამოსწორება და საზოგადოებაში ჯანსაღ წევრად დაბრუნება).

პრობაციის ეროვნული სააგენტოს სტრატეგია მოკლევადიანი პერიოდისთვის მიზნად ისახავს სააგენტოს ფუნქცია-მოვალეობების ეფექტიანი აღსრულებისთვის საჭირო სტრატეგიული სამოქმედო გეგმის შემუშავებას.

აღნიშნული დოკუმენტი ხელს უწყობს პრობაციის ეროვნული სააგენტოს მიზნების ეფექტიანად განხორციელებასა და, ზოგადად, პრობაციის სისტემის განვითარებას.

**პრიორიტეტები:**

* საერთაშორისო სტანდარტების შესაბამისი პრობაციის სისტემის სრულყოფა და განვითარება;
* პრობაციის და არასაპატიმრო სასჯელების ეფექტიანი აღსრულების მიზნით საკანონმდებლო ბაზის ანალიზი და სრულყოფა;
* ზედამხედველობის სისტემის გაუმჯობესება;
* პრობაციის ეროვნული სააგენტოს სტრუქტურის სრულყოფა/განვითარება;
* პრობაციის ეროვნული სააგენტოს თანამშრომელთა კვალიფიკაციის ამაღლება;
* სარეაბილიტაციო პროგრამების განვითარება;
* უწყებათაშორისი კოორდინაციის უზრუნველყოფა და პრობაციის შესახებ საზოგადოების ინფორმირებულობის გაუმჯობესება;
* პრობაციის ეროვნული სააგენტოს ინფორმაციული ტექნოლოგიების მატერიალურ -ტექნიკური ბაზის გაფართოვება.

**1. საერთაშორისო სტანდარტების შესაბამისი პრობაციის სისტემის განვითარება**

**1.1 პრობაციის ეროვნული სააგენტოს სტრუქტურის სრულყოფა/განვითარება -**პრობაციის ეროვნული სააგენტოს მიერ სააღსრულებო საქმის ზედამხედველობის სისტემის გაუმჯობესების მიზნით დაგეგმილია სტრუქტურული ცვლილებების განხორციელება, რის შედეგადაც გაიზრდება სააგენტოს სტრუქტურული ერთეულებისა და ტერიტორიული ორგანოების (პრობაციის ბიუროები) მუშაობის ეფექტიანობა და გაძლიერდება მათზე კონტროლის მექანიზმები. აღნიშნული ცვლილებების განსახორციელებლად შეიქმნა სააგენტოს სტრუქტურული განვითარების მუდმივმოქმედი სამუშაო ჯგუფი, რომლის რეკომენდაციების მიხედვით მოხდება საჭირო ცვლილებების განხორციელება, ხოლო შემდეგ ეტაპზე, ამ ცვლილებების ეფექტიანობის გაზომვა. დაგეგმილია იუსტიციის სახლებსა და იუსტიციის საზოგადოებრივ ცენტრებში პრობაციის სერვისების ხელმისაწვდომობის უზრუნველყოფა. დაგეგმილია სარეაბილიტაციო პროგრამების სამმართველოს შესაძლებლობების განვითარება, მათ შორის სოციალური მუშაკების რაოდენობის გაზრდის გზით.

**პრობაციის ეროვნული სააგენტოს ადმინისტრაციული შესაძლებლობების განვითარება**

პრობაციის ეროვნული სააგენტოს ერთ-ერთ პრიორიტეტს წარმოადგენს პერსონალის კვალიფიკაციის ამაღლება. ყველა ახლადდანიშნული პრობაციის ოფიცერი, სოციალური მუშაკი და ფსიქოლოგი გადის სავალდებულო საბაზისო ტრენინგს სსიპ - პენიტენციური და პრობაციის სისტემის მოსამსახურეთა მომზადების ცენტრში. არასრულწლოვანთა მართლმსაჯულების კოდექსის ამოქმედებამ სავალდებულო გახადა არასრულწლოვანთან მომუშავე ყველა სპეციალისტის არასრულწლოვანთა მართლმსაჯულებაში სპეციალიზაცია, რის უზრუნველსაყოფადაც შესაბამისი სასწავლო პროგრამით გადამზადდა ყველა ის თანამშრომელი, რომლებიც, დღეის მდგომარეობით, არასრულწლოვნებთან მუშაობენ.

**1.2 პირობით მსჯავრდებულთა რესოციალიზაცია-რეაბილიტაციისა და საზოგადოებაში ინტეგრაციის უზრუნველყოფა**

მსჯავრდებულთა მხრიდან განმეორებითი დანაშაულის თავიდან აცილების მიზნით, პრობაციის ეროვნული სააგენტო აქტიურად თანამშრომლობს სპეციალურ პენიტენციურ სამსახურთან, საერთაშორისო და ადგილობრივ არასამთავრობო ორგანიზაციებთან და საქართველოს იუსტიციის სამინისტროს დანაშაულის პრევენციის ცენტრთან.

პრობაციის ეროვნული სააგენტოს სოციალური მუშაკები უზრუნველყოფენ სასჯელის შეფარდების სტადიაზე სასამართლოსთვის არასრულწლოვნის ინდივიდუალური შეფასების ანგარიშის წარდგენას. 2019-2020 წლებში დაგეგმილია, რომ არასრულწლოვნების გარდა, აღნიშნული ანგარიში მომზადდეს დამატებით სამიზნე ჯგუფებზე.

სოციალური მუშაკები ასევე ახდენენ განრიდების პროგრამაში ჩართული 14-დან 21 წლამდე პირების ინდივიდუალური შეფასების ანგარიშების მომზადებას, შემთხვევების მონიტორინგს და სარეაბილიტაციო პროგრამების მიწოდებას.

**რისკისა და საჭიროების შეფასების მეთოდოლოგიის დახვეწა/განვითარება**

პრობაციის ყველა ბიუროში მიმდინარეობს რისკისა და საჭიროების შეფასებისა და სასჯელის ინდივიდუალური დაგეგმვის მეთოდოლოგიით მუშაობის პროცესი. ამ პროცესის გაუმჯობესების მიზნით, ევროკავშირის მხარდაჭერით, შეიქმნა რისკისა და საჭიროებების შეფასების ინსტრუმენტები სრულწლოვანი და არასრულწლოვანი პირებისათვის. განხორციელდა პილოტირების პროცესი საქართველოს ხუთ  რეგიონში: თბილისი, ქვემო ქართლი, აჭარა, კახეთი, შიდა ქართლი, იმერეთი. მომდევნო წლებში დაგეგმილია აღნიშნული ინსტრუმენტების სრულად ამოქმედება.

ამასთანავე, სააგენტოს სარეაბილიტაციო პროგრამების სამმართველო უზრუნველყოფს შესაბამისი პენიტენციური დაწესებულების მომართვის საფუძველზე, პენიტენციური დაწესებულების გარეთ ქალ და არასრულწლოვან მსჯავრდებულთა ოჯახისა და სოციალური გარემოს შეფასებას, რაც ხელს უწყობს პირობით ვადამდე გათავისუფლების საკითხთა განმხილველ ადგილობრივ საბჭოს ობიექტური გადაწყვეტილების მიღებაში.

საქართველოს სასჯელაღსრულებისა და პრობაციის მინისტრის №118-ე ბრძანების თანახმად, 2017 წლის 1 დეკემბრიდან სარეაბილიტაციო პროგრამების სამმართველოს სოციალური მუშაკები პირობით ვადამდე გათავისუფლების კომისიისთვის აფასებენ №16 დაბალი რისკის თავისუფლების აღკვეთის დაწესებულების მსჯავრდებული მამაკაცების ოჯახსა და სოციალურ გარემოს, რაც ეხმარება პირობით ვადამდე გათავისუფლების საკითხთა განმხილველ ადგილობრივ საბჭოს ობიექტური გადაწყვეტილების მიღებაში.

მომავალში დაგეგმილია აღნიშნული მექანიზმის გაფართოება, რაც გულისხმობს მის დანერგვას დამატებით სხვა პენიტენციურ დაწესებულებებში. გეგმის განხორციელებისათვის აუცილებელია დამატებითი მატერიალური და ადამიანური რესურსების მობილიზება, რისთვისაც უკვე მიმდინარეობს მუშაობა შესაბამის სახელმწიფო უწყებებთან.

**სარეაბილიტაციო პროგრამების დახვეწა/განახლება**

ამ ეტაპისთვის შექმნილია შიდაუწყებრივი სამუშაო ჯგუფი, რომლის მუშაობაშიც აშშ-ის საელჩოსა და ევროკავშირის წარმომადგენლები არიან ჩართულები. სარეაბილიტაციო მოდულების გადახედვისა და გაუმჯობესების მიზნით. განისაზღვრა საჭირო პროგრამები, გაანალიზდა არსებული მოდულები და მათზე დაყრდნობით შეიქმნა 11 პროგრამის სია. ყველა მათგანზე მომზადებულია ლოგიკური მოდელი და მიმოხილვის მატრიცა. აღნიშნული სიიდან განსაზღვრულია პრიორიტეტული მიმართულებები. შექმნილია მცირე სამუშაო ჯგუფები თითოეული პრიორიტეტული პროგრამისთვის. „პოზიტიური აზროვნების უნარ-ჩვევების პროგრამაზე“ მომუშავე ჯგუფმა დაასრულა პროგრამის გადახედვა და გაუმჯობესება, შექმნილია პრე და პოსტ ტესტები შედეგების გაზომვის მიზნით და დაგეგმილია პროგრამის პილოტირება მსჯავრდებულებთან.

სარეაბილიტაციო პროგრამების ეფექტიანობის გასაზომადევროკავშირის პენიტენციური და პრობაციის სისტემების მხარდაჭერის პროექტის ფარგლებში და, ასევე, ამერიკის საელჩოს INL-ის ექსპერტების დახმარებით, მიმდინარეობს შესაბამისი მექანიზმის შექმნაზე მუშაობა.

**პირობით მსჯავრდებულთა ჩართულობის უზრუნველყოფა სარეაბილიტაციო პროგრამებში**

პირობით მსჯავრდებულები სარეაბილიტაციო პროგრამებში ერთვებიან ზიანის რისკის დონის და დანაშაულის განმეორების ალბათობის შესაბამისად. თითოეული მსჯავრდებულისთვის დგება სასჯელის აღსრულების ინდივიდუალური გეგმა. გეგმა შესაძლოა იყოს სავალდებულო ან ნებაყოფლობითი ხასიათის. მას შემდეგ, რაც მულტიდისციპლინური გუნდის წევრები საბოლოოდ შეთანხმდებიან ზიანის რისკისა და დანაშაულის განმეორების ალბათობის დონეზე, რასაც დაასაბუთებენ ანალიზის საფუძველზე, გაიწერება სასჯელის ინდივიდუალური გეგმა, სადაც აისახება პირობით მსჯავრდებულის ფსიქო-სოციალური რეაბილიტაციის პროგრამა. გეგმის თითოეულ პუნქტზე განისაზღვრება პასუხისმგებელი პირი. გეგმა გაეცნობა მსჯავრდებულს და იწყება აღსრულების პროცესი.

**1.3 პრობაციის ეროვნული სააგენტოს ინფორმაციული ტექნოლოგიების მატერიალურ-ტექნიკური ბაზის გაფართოება**

**სააგენტოს სასერვერო ინფრასტრუქტურის განვითარება**

2019-2020 წლებში დაგეგმილია IT სერვისების მიგრაცია და სასერვერო ინფრასტრუქტურის განვითარება, რაც გულისხმობს შესაბამისი სერვერებით და ლიცენზირებული პროგრამებით უზრუნველყოფას და ქსელური სისტემის შემდგომ დახვეწას.

ინფორმაციული ტექნოლოგიების მატერიალურ-ტექნიკური ბაზის გაფართოების მიზნით ასევე დაგეგმილია ბაზების ფუნქციონალის გაუმჯობესება, ახალი მოდულების დამატება, საქართველოს იუსტიციის სამინისტროს ცენტრალურ ბაზაში ინტეგრირება.

აღნიშნული მიზნების განხორციელება უზრუნველყოფს საქმისწარმოების პროცესის სრულ ელექტრონულ ხელმისაწვდომობას. შედეგად კი სააგენტოს ინფორმაციულ-ტექნოლოგიური და პროგრამული უზრუნველყოფა სრულად უპასუხებს პრობაციის სისტემის მოთხოვნებს.

**პრობაციის საქმისწარმოების სისტემის პროგრამული უზრუნველყოფის დახვეწა/განვითარება.**

იგეგმება პრობაციის საქმისწარმოების სისტემაში პრევენციის ელექტრონული ბაზის ინტეგრიგება და სარეაბილიტაციო მოდულის ფუნქციონალის გაუმჯობესება.

# თავი 7. იურიდიული დახმარების სამსახურის რეფორმის სტრატეგია

**შესავალი**

საქართველოში ეტაპობრივად მიმდინარეობს იურიდიული დახმარების სისტემის რეფორმა, რომლის მიზანია საერთაშორისო სტანდარტების შესაბამისი, ეფექტიანი და კვალიფიციური უფასო იურიდიული მომსახურების ხელმისაწვდომობის უზრუნველყოფა ქვეყნის მასშტაბით.

იურიდიული დახმარების სისტემის რეფორმის 2019 წლის სტრატეგია ერთიანი მიზნის 3 ძირითადი ამოცანის განხორციელებას ემსახურება: იურიდიულ დახმარებაზე ხელმისაწვდომობის გაზრდა, მომსახურების ხარისხის უზრუნველყოფა და საზოგადოების ინფორმირებულობის გაუმჯობესება.

**1.1. იურიდიულ დახმარებაზე ხელმისაწვდომობის გაზრდა**

სამსახურის ბენეფიციარების სამართლებრივი საჭიროებების დაკმაყოფილების მიზნით, საჭიროა, იურიდიულ დახმარებაზე ხელმისაწვდომობის გაზრდა. ამ მიზნით განსაკუთრებული ყურადღება უნდა დაეთმოს სამსახურის მანდატის და ტერიტორიული დაფარვის გაზრდას და სპეციალური საჭიროებების მქონე პირთათვის ადაპტირებული მომსახურების და გარემოს შეთავაზებას. იურიდიული დახმარების ხელმისაწვდომობის გაზრდა განხორციელდება შემდეგი ღონისძიებების გატარების გზით:

**იურიდიული დახმარების სამსახურის მანდატის გაფართოება**

სოციალურად დაუცველ პირთათვის უფასო იურიდიული დახმარების სრული ხელმისაწვდომობა სამსახურის ერთ-ერთი მთავარი პრიორიტეტია. მისი მიღწევა შესაძლებელია სამსახურის მანდატის ეტაპობრივი გაფართოებით.

2019 წელს დაგეგმილია იურიდიული დახმარების სამსახურის მანდატის გაფართოება არასრულწლოვანთა მართლმსაჯულების მიმართულებით. კერძოდ, 2018 წელს „იურიდიული დახმარების შესახებ” საქართველოს კანონსა და არასრულწლოვანთა მართლმსაჯულების კოდექსში განხორციელებული ცვლილებების საფუძველზე, 2019 წლის პირველი იანვრიდან, სისხლის სამართლის საქმის წარმოების ნებისმიერ სტადიაზე, არასრულწლოვანი გამოსაკითხი პირი/მოწმე ისარგებლებს იურიდიული დახმარების უფლებით, თუ იგი არის გადახდისუუნარო ან საქართველოს სისხლის სამართლის კოდექსის XIX, XX და XXII თავებითა და 144​1−1443 მუხლებით გათვალისწინებული რომელიმე დანაშაულის საქმეზე გამოსაკითხი პირი/მოწმე.

გარდა ამისა, 2019 წელს, იურიდიული დახმარების სამსახური აქტიურ მონაწილეობას გააგრძელებს „ბავშვის უფლებათა კოდექსის“ კანონპროექტის სრულყოფის მიმართულებით. სამსახური, სხვა სახელმწიფო თუ არასამთავრობო აქტორებთან ერთად, ჩართული იქნება საკომიტეტო მოსმენებსა და სხვადასხვა შეხვედრაში, რომლებიც ზემოაღნიშნული კანონპროექტის დახვეწის მიზნით გაიმართება. აღსანიშნავია, რომ „ბავშვის უფლებათა კოდექსის“ მოთხოვნათა საფუძველზე, რომლის ამოქმედება 2020 წელს იგეგმება, იურიდიული დახმარების სამსახურს დაევალება არასრულწლოვანი ბენეფიციარების ინტერესების დაცვა სამოქალაქო და ადმინისტრაციული სამართლის დარგებში, დავის საგნის, პირის გადახდისუუნარობის, საქმის სირთულისა და მნიშვნელობის მიუხედავად.

მოსახლეობის სამართლებრივი საჭიროებების გათვალისწინებით, იურიდიული დახმარების სამსახურმა, იურიდიული დახმარების საბჭომ და საქართველოს ხელისუფლებამ ერთობლივი თანამშრომლობით უნდა უზრუნველყონ ფინანსური და ადამიანური რესურსების მობილიზება იურიდიული დახმარების სამსახურის მანდატის შემდგომი გაფართოების მიზნით.

**ტერიტორიული დაფარვა**

სამსახურის სტრატეგიული ამოცანაა რეგიონული ცენტრებიდან დაშორებულ ტერიტორიულ ერთეულებში იურიდიული დახმარების ხელმისაწვდომობის გაზრდა.

2019 წელს, იურიდიული დახმარების სამსახური ითანამშრომლებს ქონების მართვის სააგენტოსთან, ადგილობრივი თვითმმართველობის ორგანოების შესაბამის სამსახურებთან, ასევე საერთაშორისო დონორ ორგანიზაციებთან და, ბენეფიციარების საჭიროებების გათვალისწინებით, გახსნის ახალ რეგიონულ ოფისს, რომელიც, მომდევნო ეტაპებზე, აღიჭურვება თანამედროვე ტექნიკით და მოეწყობა ბენეფიციარებისათვის ხელმისაწვდომი, ხოლო თანამშრომელთათვის კომფორტული სამუშაო გარემო.

**რეფერალური ქსელის გაფართოება და ეფექტიანობის უზრუნველყოფა**

ხელმისაწვდომი და ეფექტიანი იურიდიული დახმარების სისტემის შექმნის, მოქალაქეთა გადამისამართების მდგრადი მექანიზმის ჩამოყალიბებისა და იურიდიული დახმარების მიმწოდებელ ორგანიზაციებს შორის თანამშრომლობისა და კოორდინირების პრაქტიკის დამკვიდრების მიზნით, 2017 წელს შეიქმნა იურიდიული დახმარების მიმწოდებელთა ქსელი, რომელიც უფასო სამართლებრივი დახმარების მიმწოდებელი ორგანიზაციების ნებაყოფლობითი გაერთიანებაა. ქსელის ერთ-ერთი ფუნქცია მომხმარებლისათვის მოსახერხებელი საძიებო და საინფორმაციო სისტემის - იურიდიული დახმარების ვებ-პორტალის [http://free.mylaw.ge](http://free.mylaw.ge/) მართვაა. პორტალი უფასო იურიდიული დახმარების მიღებას ამარტივებს და სერვისით სარგებლობას დროში ეფექტურს ხდის.

იურიდიული დახმარების მიმწოდებელთა ქსელი სულ უფრო პოპულარული ხდება და შესაბამისად, უფასო სამართლებრივ სერვისებზე მოთხოვნაც იზრდება. მომხმარებელთა საჭიროებების დაკმაყოფილების მიზნით, 2019 წელს, იურიდიული დახმარების სამსახური, რომელიც ქსელს უდგას სათავეში, გეგმავს უფასო იურიდიული დახმარების მიმწოდებელთა ქსელის გაფართოებას. სამსახური მოიზიდავს ახალ არასამთავრობო თუ სახელმწიფო ორგანიზაციებსა და კლინიკებს, რომელთაც გადამისამართების მექანიზმში ჩართვის სურვილი ექნებათ. გარდა ამისა, ქვეყნის მასშტაბით იურიდიული დახმარების საჭიროების მქონე პირთათვის უფასო იურიდიული დახმარების უკეთესი უზრუნველყოფის მიზნით, საჭირო იქნება ქსელის გაფართოება, საჭიროებისამებრ, ვებ-პორტალის სრულყოფა და მასზე განთავსებული ინფორმაციის პერიოდული განახლება, ასევე ქსელის მონაწილეთა პერიოდული შეხვედრების გამართვა პრაქტიკის განზოგადებისა და გამოცდილების გაზიარების კუთხით.

**სამსახურის ოფისების ადაპტირება**

იურიდიული დახმარების სამსახური ორიენტირებულია ბენეფიციარებისთვის სერვისების მაქსიმალურად ხელმისაწვდომობაზე.. ამ მიზნის მიღწევა კი ოფისებში ინკლუზიური და სათანადო გარემოს შექმნის გზითაა შესაძლებელი. სამსახურმა უკვე განახორციელა სამი რეგიონული ოფისის შენობის ადაპტირება შეზღუდული შესაძლებლობის მქონე პირებისთვის და ამ მიმართულებით მუშაობის გაგრძელება 2019 წელსაც დაგეგმილია.

**1.2. მომსახურების ხარისხის უზრუნველყოფა**

**ხარისხის შეფასების სისტემის დანერგვა სისხლის სამართლის საქმეებზე**

დღევანდელი გამოწვევა უკვე არსებული უფასო სამართლებრივი სერვისების მაღალი ხარისხის უზრუნველყოფაა, რაც შესაძლებელია გაწეული მომსახურების ხარისხის შეფასების სისტემის დანერგვის მეშვეობით. აღნიშნულზე ზრუნვა სამსახურმა ჯერ კიდევ 2014 წელს დაიწყო, როდესაც სისხლის სამართლის საქმეებზე მომუშავე საზოგადოებრივი ადვოკატებისთვის საქმიანობის სახელმძღვანელო წესები დაამტკიცა. დოკუმენტის მიზანია ხელი შეუწყოს კვალიფიციური და დროული იურიდიული მომსახურების გაწევას სამსახურის ბიუროების და მოწვეულ საზოგადოებრივ ადვოკატთა რეესტრში რეგისტრირებული საზოგადოებრივი ადვოკატების და სამსახურის სტაჟიორების მიერ.

სამსახურის სტრატეგიულ ამოცანად კვლავ რჩება საზოგადოებრივი ადვოკატების მიერ გაწეული მომსახურების ხარისხის კონტროლი. ამ მიზნით, 2015 წელს იურიდიული დახმარების საბჭომ დაამტკიცა სისხლის სამართლის საქმეებზე „გაწეული იურიდიული დახმარების ხარისხის შეფასების კრიტერიუმები და წესი“, რომლის პილოტირებაც 2016 წელს განხორციელდა. 2019 წელს, სამსახური ადვოკატებს გააცნობს პილოტურ რეჟიმში განხორციელებული შეფასების სისტემით გამოვლენილ საკითხებსა და შედეგებს, ხოლო მონაცემების ანალიზის საფუძველზე, განახორციელებს ცვლილებებს შეფასების სისტემის კონცეფციაში.

**ხარისხის შეფასების სისტემის დანერგვა სამოქალაქო და ადმინისტრაციულ საქმეებზე, რეესტრის ადვოკატების მიერ ნაწარმოებ საქმეებსა და სამართლებრივ კონსულტაციებზე**

სისხლის სამართლის საქმეებზე ხარისხის შეფასების სისტემის პილოტირების შედეგად მიღებული გამოცდილების საფუძველზე, იურიდიული დახმარების სამსახურმა უკვე შეიმუშავა სამოქალაქო და ადმინისტრაციულ საქმეებზე გაწეული მომსახურების ხარისხის შეფასების სისტემის კონცეფცია, ასევე, შესაბამისი დარგის ადვოკატებთან ერთად, იმსჯელა შეფასების კრიტერიუმებზე. 2019 წელს, ხარისხის შეფასების ზემოაღნიშნული სისტემის დანერგვის მიზნით, საზოგადოებრივი ადვოკატებისა და კონსულტანტების ჩართულობით, სამსახური გამართავს რამდენიმე სამუშაო შეხვედრას.

**სამსახურის ოფისებში არასრულწლოვანზე მორგებული გარემოს შექმნა და მომსახურების სტანდარტის გაუმჯობესება**

იურიდიული დახმარების სამსახური ისწრაფვის, ბიუროებში შექმნას არასრულწლოვანთა საჭიროებებზე მორგებული გარემო. 2019 წელს, სამსახური აპირებს იმერეთის – ქუთაისის იურიდიული დახმარების ბიუროშიც გამოყოს ოთახი, რომელიც მთლიანად არასრულწლოვანთა საჭიროებების შესაბამისი იქნება.

აღსანიშნავია, რომ 2015 წლიდან, იურიდიული დახმარების სამსახურში მოქმედებს არასრულწლოვანთა მართლმსაჯულებაში სპეციალიზებული ადვოკატების მუდმივმოქმედი ჯგუფი. გარდა ამისა, სამსახურმა დამატებით დანერგა ვიწრო სპეციალიზაცია ზემოაღნიშნული ადვოკატებისათვის. ამ კუთხით, იურიდიული დახმარების სამსახური, 2019 წელსაც აპირებს მუშაობის გაგრძელებას. იგეგმება არასრულწლოვანთა მართლმსაჯულების საკითხებში სპეციალიზებული ადვოკატების ჩართულობით საზოგადოებრივი ადვოკატების სახელმძღვანელო წესებში არასრულწლოვანთა საკითხების მიმართულებით ცვლილებების განხორციელება.

**მენეჯმენტის სისტემის გამართვა**

იურიდიული დახმარების სამსახურში დაწყებულია მუშაობა ადმინისტრაციული სტუქტურის რეორგანიზაციის მიმართულებით, რომელიც ითვალისწინებს იურიდიული დახმარების სამსახურის ცენტრალური აპარატის მოწყობას მენეჯმენტის სამი მიმართულებით: 1) ადმინისტრაციული და ფინანსური მხარდაჭერა, 2) იურიდიული დახმარების ხარისხის მონიტორინგი და 3) სამსახურის განვითარება. იურიდიული დახმარების საბჭომ დაამტკიცა სამსახურის ახალი დებულება და, შესაბამისად, ახალი სტრუქტურაც. სამსახურმა შეიმუშავა ახალი სტრუქტურული სქემით გათვალისწინებული პოზიციების სამუშაო აღწერილობები. 2019 წელს, მოხდება ახალი კადრების რეკრუტირება და ახლადმიღებული თანამშრომლებისთვის ჩატარდება საორიენტაციო ტრენინგები. მოქმედი კანონმდებლობის საფუძველზე, დაინერგება თანამშრომელთა შეფასების სისტემა.

2019 წელს, შემუშავდება და ამოქმედდება იურიდიული დახმარების სამსახურში ადვოკატ–სტაჟიორის სტაჟირების გავლის წესი. ამასთანავე, იურიდიული დახმარების სამსახური გეგმავს სისხლის სამართლის იურიდიულ კლინიკის სასწავლო პროგრამის გაგრძელებას და არანაკლებ 40 სტუდენტის მიღებას.

სერვისების ხარისხის გაუმჯობესების მიზნით, იურიდიული დახმარების სამსახურმა დაიწყო ინოვაციურ პროექტზე მუშაობა, რომელიც გულისხმობს იურიდიული დახმარების მიწოდების მუდმივ მონიტორინგს სისხლის სამართლის პროცესის ყველა ეტაპზე. ეს განხორციელდება ადვოკატების საქმეებითა და სამუშაოთი დატვირთულობის გაზომვის მეშვეობით. გამოყენებულ იქნება წარმოებული საქმეების სტატისტიკა და მათი დამუშავებისას გათვალისწინებულ იქნება ისეთი ფაქტორები, როგორებიცაა საქმის კატეგორია, დასრულების სტადია და ა.შ. უკვე გაწერილი კონცეფციის საფუძველზე, 2019 წელს, სამსახური, უცხოელ ექსპერტთან ერთად, გააგრძელებს მუშაობას სისხლის სამართლის საქმეებზე მომუშავე ადვოკატთა დატვირთულობის სისტემის შემუშავების მიმართულებით.

**მოწვეულ საზოგადოებრივ ადვოკატთა რეესტრის ეფექტიანობის უზრუნველყოფა, რეესტრის ადვოკატთა საქმიანობის მარეგულირებელი აქტების დახვეწა**

იმ მიზნით, რომ ადვოკატების მუშაობა იყოს უფრო ეფექტური და შედეგზე ორიენტირებული, 2019 წელს, სამსახური აპირებს რეესტრის თანამშრომლების საქმიანობის მარეგულირებელი აქტების დახვეწას.

**თანამშრომელთა მუდმივი პროფესიული გადამზადება**

მომსახურების მაღალი ხარისხის უზრუნველსაყოფად და განგრძობადი იურიდიული განათლების მიზნებისათვის, სამსახურის ამოცანაა საზოგადოებრივ ადვოკატთა მუდმივი პროფესიული გადამზადება საკანონმდებლო სიახლეებისა და ადვოკატთა სასწავლო საჭიროებების გათვალისწინებით. განგრძობადი იურიდიული განათლების ფარგლებში, სამსახური გააგრძელებს თანამშრომლობას საერთაშორისო, სამთავრობო და არასამთავრობო ორგანიზაციებთან, საქართველოს ადვოკატთა ასოციაციის სასწავლო ცენტრთან და სხვა სასწავლო დაწესებულებებთან.

სამსახურის მანდატის გაფართოების გათვალისწინებით, განსაკუთრებული ყურადღება დაეთმობა ადვოკატთა სწავლებას სამოქალაქო და ადმინისტრაციული სამართლის აქტუალური საკითხების მიმართულებით.

მენეჯმენტის და ადმინისტრირების საკითხებზე ტრენინგ–საჭიროებათა კვლევის საფუძველზე თანამშრომლები მონაწილეობას მიიღებენ თემატურ ტრენინგებში. 2019 წელს, სამსახური გეგმავს 2–წლიანი სასწავლო გეგმით გათვალისწინებული პროფესიული ტრენინგების გამართვას დარჩენილ თემებზე.

**1.3. სამსახურისა და სერვისების შესახებ ინფორმირებულობის გაზრდა**

**საზოგადოებასთან ურთიერთობა**

იურიდიული დახმარებით სარგებლობის შესახებ მოსახლეობის ცნობიერების ამაღლების მიზნით, განხორციელდება საზოგადოების მუდმივი ინფორმირება სამსახურის საქმიანობის, მიმდინარე რეფორმებისა და დაგეგმილი ღონისძიებების შესახებ.

2019 წელს, იურიდიული დახმარების სამსახური გააგრძელებს ვიდეო–პროექტის „თანადგომა“ განხორციელებას, რომელიც 2018 წელს დაიწყო და წარმატებით მიმდინარეობს.

2019 წელს, იურიდიული დახმარების სამსახური გეგმავს სამსახურის ერთიანი კორპორატიული სტილის შემუშავებას, რაც ემსახურება ბენეფიციარების მიერ ადვოკატების მარტივად იდენტიფიცირებას და მათ მიმართ ნდობის გაზრდას.

იურიდიული დახმარების შესახებ საზოგადოებრივი ცნობიერებისა და იურიდიული დახმარების სამსახურის ცნობადობის გაზრდისაკენ მიმართული ყოველდღიური აქტივობების ასახვის პარალელურად, სოციალური ვიდეორგოლები ინტენსიურად გაშუქდება სამსახურის ვებგვერდისა და სოციალური ქსელის ოფიციალური გვერდის მეშვეობით, ასევე გავრცელდება საინფორმაციო სააგენტოებით.

# თავი 8. არასრულწლოვანთა მართლმსაჯულების სისტემის რეფორმის სტრატეგია

**შესავალი**

არასრულწლოვნის საუკეთესო ინტერესსა და კეთილდღეობაზე ორიენტირებული მართლმსაჯულების სისტემის შექმნა საქართველოს მთავრობის პრიორიტეტია. საქართველოს მთავრობის მიზანია, შექმნას და განამტკიცოს მართლმსაჯულების ისეთი სისტემა, რომელიც უზრუნველყოფს სისხლის, სამოქალაქო და ადმინისტრაციულ სამართალწარმოებაში მონაწილე არასრულწლოვანთა უფლებებისა და საუკეთესო ინტერესების დაცვას, მათ კეთილდღეობასა და განვითარებას, დანაშაულის თავიდან აცილებას, კანონთან კონფლიქტში მყოფ არასრულწლოვანთა რეაბილიტაციასა და რესოციალიზაციას.

ბოლო წლებში საქართველოს მთავრობამ მნიშვნელოვან შედეგებს მიაღწია სისხლის სამართლის მართლმსაჯულების სფეროში არასრულწლოვანთა უფლებების დაცვისა და განმტკიცების კუთხით, როგორც საკანონმდებლო, ისე ინსტიტუციურ და პრაქტიკულ დონეზე. მიღწეული პოზიტიური შედეგების გათვალისწინებით, აგრეთვე ამ სფეროში არსებული თანამედროვე საერთაშორისო სტანდარტების მხედველობაში მიღებით, მნიშვნელოვანია რეფორმის ახალ ფაზაზე გადასვლა - არასრულწლოვანთა მართლმსაჯულების რეფორმის ფარგლების გაფართოება და თანამედროვე კონცეფციის - „მართლმსაჯულება ბავშვებისათვის“ გათვალისწინება სტრატეგიასა და სამოქმედო გეგმაში, რათა დაცულ იქნეს სისხლის, ადმინისტრაციული, თუ სამოქალაქო სამართალწარმოების მონაწილე ყველა არასრულწლოვნის საუკეთესო ინტერესი და მხედველობაში იქნეს მიღებული მათი საჭიროებები.

წინამდებარე სტრატეგიის მიზნებისათვის „არასრულწლოვანი“ გულისხმობს 18 წელს მიუღწეველ პირს, მათ შორის კანონთან კონფლიქტში მყოფ პირს, სამოქალაქო და ადმინისტრაციული სამართალწარმოების პროცესში მონაწილე, დაზარალებულ ან მოწმე არასრულწლოვანს, აგრეთვე პრევენციული პროგრამების სამიზნე არასრულწლოვანს. დოკუმენტში „ბავშვი“ გამოყენებულია იმავე მნიშვნელობით, როგორც „არასრულწლოვანი“.

**1. სტრატეგიის მოქმედების სფერო, პრინციპები, პასუხისმგებელი უწყებები**

საქართველოს მთავრობამ მზადყოფნა გამოთქვა, შექმნას მართლმსაჯულების სისტემა, რომელიც შეესაბამება საერთაშორისო სტანდარტებს, მათ შორის გაერთიანებული ერების ორგანიზაციის ბავშვის უფლებათა კონვენციის პრინციპებსა და ნორმებს, არასრულწლოვანთა დელინქვენტობის პრევენციის სახელმძღვანელო პრინციპებს, არასრულწლოვანთა მიმართ მართლმსაჯულების განხორციელების შესახებ მინიმალურ სტანდარტებს, თავისუფლებააღკვეთილ არასრულწლოვანთა დაცვის შესახებ გაეროს წესებს, ასევე ევროპის საბჭოს მინისტრთა კომიტეტის სახელმძღვანელო პრინციპებს ბავშვზე ორიენტირებული მართლმსაჯულების შესახებ და სხვა საერთაშორისო თუ რეგიონულ ინსტრუმენტს.

სტრატეგია ეფუძნება ბავშვთა უფლებების დაცვის საერთაშორისო სტანდარტებით განმტკიცებულ ისეთ მნიშვნელოვან პრინციპებს, როგორიცაა, ბავშვის საუკეთესო ინტერესი, დისკრიმინაციის დაუშვებლობა, ბავშვის უფლება იყოს მოსმენილი, არასრულწლოვანთა პირადი ცხოვრების ხელშეუხებლობის დაცვა და მათი სტიგმატიზაციის დაუშვებლობა, სამართლიანი სასამართლოს გარანტიების უზრუნველყოფა, პატიმრობა, როგორც უკიდურესი ზომა, მინიმალური ჩარევის პრინციპი, სისხლისსამართლებრივი დევნის ალტერნატიული მექანიზმების გამოყენების მაქსიმალური ხელშეწყობა და სხვ.

შესაბამისად, სტრატეგიის სამიზნე ჯგუფებია:

* კანონთან კონფლიქტში მყოფი არასრულწლოვნები (სისხლის სამართალი; ადმინისტრაციული სამართალდარღვევები);
* დაზარალებული და მოწმე არასრულწლოვნები;
* სამოქალაქო სამართალწარმოების მონაწილე არასრულწლოვნები;
* სისხლისსამართლებრივი პასუხისმგებლობის მინიმალურ ასაკს მიუღწეველი არასრულწლოვნები, როგორც პრევენციული პროგრამების სამიზნე ჯგუფი.

**2. პრიორიტეტული მიმართულებები**

სტრატეგიის მიზნის მისაღწევად რეფორმა უნდა მოიცავდეს შემდეგ კომპონენტებს:

1. კანონმდებლობის დახვეწა;
2. დანაშაულის/სამართალდარღვევის პრევენცია;
3. სისხლისსამართლებრივი დევნის ალტერნატიული ზომების განვითარება;
4. პატიმრობის გამოყენება მხოლოდ უკიდურეს შემთხვევაში;
5. კანონთან კონფლიქტში მყოფ არასრულწლოვანთა რეაბილიტაცია და რესოციალიზაცია;
6. პროფესიონალთა შერჩევის კრიტერიუმების ჩამოყალიბება, მათი სპეციალიზაცია და სპეციალიზებულ პირთა კვალიფიკაციის განგრძობადი ამაღლება;
7. სტატისტიკური/საინფორმაციო სისტემის განვითარება;
8. საზოგადოების ცნობიერების ამაღლება;
9. ბავშვზე ორიენტირებული გარემოს შექმნა.

**3. კანონმდებლობის დახვეწა**

2015 წელს იუსტიციის სამინისტრომ ქართველი და უცხოელი ექსპერტების, ასევე ევროკავშირისა და გაეროს ბავშვთა ფონდის (UNICEF) რეკომენდაციების საფუძველზე, ევროკავშირის პროექტისა და გაეროს ბავშვთა ფონდის მხარდაჭერით შეიმუშავა არასრულწლოვანთა მართლმსაჯულების კოდექსის პროექტი, რომელიც საქართველოს პარლამენტმა 2015 წელს მიიღო და მისი ძირითადი ნაწილი 2016 წლის 1 იანვარს ამოქმედდა. ახალი კოდექსი ერთ საკანონმდებლო აქტში აერთიანებს არასრულწლოვანთა პასუხისმგებლობის, ადმინისტრაციული და სისხლის სამართლის პროცესის, პენიტენციურ და სხვა საკითხების მარეგულირებელ ნორმებს, რაც ხელს უწყობს არასრულწლოვანთა კანონმდებლობის სიმარტივეს და განჭვრეტადობას. კოდექსის მიზანია, მართლმსაჯულების განხორციელებისას არასრულწლოვნის საუკეთესო ინტერესების დაცვა, კანონთან კონფლიქტში მყოფი არასრულწლოვნის რესოციალიზაცია-რეაბილიტაცია, არასრულწლოვანი მოწმისა და არასრულწლოვანი დაზარალებულის უფლებების დაცვა, დაზარალებული არასრულწლოვნის განმეორებითი ან ხელახალი ვიქტიმიზაციის/ხელახალი დანაშაულის ჩადენის თავიდან აცილება და მართლწესრიგის დაცვა.

მნიშვნელოვანია, რომ კანონმდებლობის პრაქტიკაში იმპლემენტაციის და დახვეწის პროცესში მხედველობაში მიღებული იქნეს შემდეგი საკითხები:

* აქცენტი უნდა გაკეთდეს როგორც კანონთან კონფლიქტში მყოფ, ისე სამოქალაქო, ადმინისტრაციული და სისხლის სამართლის პროცესებში მონაწილე არასრულწლოვანთა უფლებების დაცვაზე, სამართალწარმოების პროცესში მათი სტატუსის მიუხედავად.
* უზრუნველყოფილი უნდა იყოს არასრულწლოვნის ეფექტიანი მონაწილეობა სამართალწარმოების პროცესში. აღნიშნული მიზნის მისაღწევად კი აუცილებელია, არასრულწლოვნის სრულად, მისთვის გასაგები ფორმით და სპეციფიკის გათვალისწინებით ინფორმირება უფლებებისა და მათი რეალიზაციის შესაძლებლობების შესახებ. ამ მიზნით, აუცილებელია საგამოძიებო მოქმედების ოქმები მორგებული იყოს ბავშვის განვითარებაზე. მნიშვნელოვანია უფასო იურიდიული დახმარება გარანტირებული იყოს სამართალწარმოების ყველა ეტაპზე და არ შემოიფარგლებოდეს მხოლოდ კონსულტაციის გაწევით, თუ სამართლებრივი დოკუმენტაციის მომზადებით.
* ბავშვის სტიგმატიზაციისა და მის შემდგომ განვითარებაზე, სწავლასა თუ პროფესიულ მომავალზე უარყოფითი გავლენის თავიდან აცილების მიზნით, დაცული უნდა იყოს მისი კონფიდენციალურობა. საერთაშორისო სტანდარტების შესაბამისად, კონფიდენციალურობა უნდა იყოს დაცული მართლმსაჯულების ნებისმიერ ეტაპზე, სამართალდამცავ ორგანოებთან პირველი კონტაქტიდან, სასამართლოს და სხვა უფლებამოსილი ორგანოების/პირების მიერ არასრულწლოვანთან მუშაობის მთელი პროცესის განმავლობაში. კონფიდენციალურობის დაცვის ვალდებულება უნდა არსებობდეს მართლმსაჯულების პროცესში ჩართული ნებისმიერი პროფესიონალისთვის (მათ შორის პროკურორი, მოსამართლე, ადვოკატი, სოციალური მუშაკი, მედიატორი და სხვ.). ეს პრობლემა განსაკუთრებით მწვავედ დგას მასმედიის სფეროში, როდესაც მართლმსაჯულების სისტემაში მოხვედრილი ბავშვის - არასრულწლოვანი სამართალდამრღვევის, მოწმის, დაზარალებულის ან პროცესის სხვა მონაწილის ვინაობა შესაძლოა საზოგადოებისათვის ცნობილი გახდეს (ვინაობის პირდაპირ გამჟღავნებით ან გამოქვეყნებული ფაქტობრივი გარემოებებით).
* მნიშვნელოვანია გადაისინჯოს არასრულწლოვნებთან მომუშავე პროფესიონალების ქცევის მარეგულირებელი ნორმები, ეთიკის ნორმები და სახელმძღვანელო პრინციპები. მნიშვნელოვანია ყველა უწყებაში ისეთი დოკუმენტის შემუშავება, რომელშიც მოცემული იქნება სპეციალიზებულ პროფესიონალთა შერჩევის, შეფასების, წახალისების და დისციპლინური პასუხისმგებლობის დაკისრების კრიტერიუმები.
* ინდივიდუალური შეფასების ანგარიშების მომზადების გზით არასრულწლოვნის მიმართ გამოსაყენებელი ღონისძიებებისა და სასჯელის ინდივიდუალიზაციის ფართო შესაძლებლობის პრაქტიკაში იმპლემენტაცია.
* მნიშვნელოვანია კანონმდებლობით მკაფიოდ დარეგულირდეს ბავშვთა ძალადობის ყველა ფორმის აკრძალვა, რათა არ არსებობდეს კითხვები, გამონაკლისები და არაერთგვაროვანი მიდგომა დისციპლინური, აღმზრდელობითი ან სხვა რაიმე მიზნით ბავშვთა მიმართ ძალადობის გამოყენების დაუშვებლობასთან დაკავშირებით.
* მნიშვნელოვანია კოდექსის ნორმათა ერთიან განმარტებებზე შეჯერება, რასაც ხელს შეუწყობს შესაბამისი კომენტარების შემუშავება.

**4. დანაშაულის/სამართალდარღვევის და ძალადობის პრევენცია**

არასრულწლოვანთა დანაშაულის/სამართალდარღვევის პრევენცია ერთ-ერთი პრიორიტეტული ამოცანაა. განსაკუთრებით მაშინ, როდესაც საქართველომ გეზი ლიბერალური პოლიტიკისკენ აიღო და მართლმსაჯულების ახალ ეტაპზე გადავიდა, რომელშიც განმსაზღვრელი როლი პრევენციასა და ინდივიდუალურ მიდგომას ენიჭება. ეფექტიანი პრევენციული პოლიტიკის იმპლემენტაცია საჭიროებს სამთავრობო, არასამთავრობო და კერძო სექტორის, აგრეთვე საერთაშორისო ორგანიზაციების ერთობლივ ძალისხმევას.

არასრულწლოვანთა დანაშაულის პრევენციის სტრატეგიის განხორციელების სამოქმედო გეგმა, რომელიც დამტკიცდა 2018 წელს, დეტალურად მოიცავს, თუ რა პროგრამები და ღონისძიებები უნდა განხორციელდეს სტრატეგიის მიზნების მისაღწევად.

სხვადასხვა სახელმწიფო უწყებაში დანერგილია მთელი რიგი პრევენციული პროგრამები. არასრულწლოვანთა დანაშაულის ეფექტიანი პრევენციისათვის მნიშვნელოვანია არსებობდეს პრევენციული პროგრამების მრავალფეროვნება, ხოლო მათი იმპლემენტაცია უნდა იყოს თანმიმდევრული. ამასთანავე, პრევენციული პროგრამების დაგეგმვისას საჭიროა არსებული შეზღუდული რესურსის სწორად და შედეგიანად გამოყენება და ისეთი პროგრამების წამოწყება, რომელთა წარმატებაც დადასტურებული და გარანტირებულია შესაბამისი კვლევებითა და საერთაშორისო გამოცდილებით. აუცილებელი და მნიშვნელოვანია ბავშვების ჩართულობა და მათი მოსაზრებების გათვალისწინება პრევენციული ღონისძიებების დაგეგმვისა და განხორციელების პროცესში, რაც გაზრდის პრევენციული ღონისძიებების ეფექტიანობის ხარისხს.

ხაზი უნდა გაესვას არსებული პრევენციული პროგრამების შეფასების სისტემის საჭიროებას, რაც განმსაზღვრელია პრევენციული პოლიტიკის ეფექტიანი და თანმიმდევრული განვითარებისთვის. ამასთანავე, შეფასების მექანიზმი უზრუნველყოფს შეზღუდული რესურსის დაზოგვასა და მის გამოყენებას მხოლოდ ეფექტიან პრევენციულ პროგრამებში.

მნიშვნელოვანია განათლების, მეცნიერების, კულტურისა და სპორტის სამინისტროს მიმდინარე რეფორმა, რომელმაც პრევენციისა და სკოლებში უსაფრთხოების უზრუნველყოფის თვალსაზრისით მანდატურის სამსახურის როლი უფრო ეფექტური უნდა გახადოს.

პრიორიტეტულია ბავშვთა მიმართ ძალადობის პრევენციის საკითხი. აუცილებელია არა მხოლოდ საკანონმდებლო ცვლილებების შემუშავება ბავშვებზე ძალადობის აღმოფხვრის მიზნით, არამედ ცნობიერების ზოგადი დონის ამაღლება ძალადობის პოტენციური და არაპირდაპირი მსხვერპლი ბავშვების მხარდაჭერისათვის. ასევე, მნიშვნელოვანია არსებული რეფერალური მექანიზმის დახვეწა, უწყებათაშორისი თანამშრომლობის გაძლიერება, შიდა რეგულაციებისა და ინსტრუქციების შემუშავება/დახვეწა, ძალადობის ფაქტებზე ადეკვატური რეაგირების უზრუნველყოფა და შესაბამის პროფესიონალთა კვალიფიკაციის ამაღლება. პრევენციის დაგეგმვისას, გასათვალისწინებელია ე.წ. ,,ქუჩაში მცხოვრები ბავშვების“ მიმართულება, ვინაიდან ამ კატეგორიის ბავშვებში ძალადობისა და მათ მიერ დანაშაულის ჩადენის პრევენცია ხასიათდება გარკვეული თავისებურებით.

დამატებით, გასათვალისწინებელია იმ ბავშვთა სტატუსი, რომლებიც პოლიციის ინტერვენციის შედეგად სცილდებიან ძალადობის წყაროს (ტოვებენ სახლს), მაგრამ გადადიან არა თავშესაფარში, არამედ ხდება მათი განთავსება ადგილობრივ საზოგადოებაში (მეზობელთან, ნათესავთან და ა.შ.). მნიშვნელოვანია ეს ბავშვები არ დარჩნენ სისტემის გარეთ და ჰქონდეთ საშუალება, ეფექტურად გამოიყენონ ძალადობის პრევენციის მიზნით შემუშავებული მექანიზმები.

**5. სისხლისსამართლებრივი დევნის ალტერნატიული მექანიზმების, აღდგენითი მართლმსაჯულების განვითარება და უწყებათაშორისი კოორდინაციის გაუმჯობესება**

სისხლისსამართლებრივი დევნის ალტერნატიული მექანიზმები მიზნად ისახავს არასრულწლოვნებზე ფორმალური მართლმსაჯულების სისტემის არასასურველი ზეგავლენის თავიდან აცილებას და ეხმიანება ბავშვთა მართლმსაჯულების პრინციპებს, როგორიცაა, მინიმალური ჩარევისა და პატიმრობის, როგორც უკიდურესი ზომის გამოყენების პრინციპები. ალტერნატიული ზომები უნდა იყოს ფოკუსირებული სოციალურ და საგანმანათლებლო ღონისძიებებზე და მიზნად უნდა ისახავდეს არასრულწლოვანთა რეაბილიტაციას, მათი პიროვნების, ნიჭისა და შესაძლებლობების განვითარებას.

განრიდებისა და მედიაციის პროგრამის ოთხწლიანი მოქმედების შემდეგ განხორციელდა პროგრამის პროცედურებისა და გადაწყვეტილების მიღების პროცესის კვლევა გაეროს ბავშვთა ფონდის მიერ. ამასთან, სამომავლო განვითარების მიზნით, განსაკუთრებით მნიშვნელოვანია რეგულარულად შეფასდეს პროგრამის ეფექტიანობა და მომზადდეს შესაბამისი რეკომენდაციები. ასევე, მნიშვნელოვანია, ჩამოყალიბდეს პროგრამის ხარისხის მართვისა და შეფასების, უწყებათაშორისი და შიდაუწყებრივი მონიტორინგის ინსტრუმენტები, რომელზეც საერთაშორისო დონორების დახმარებით 2019 წელს დაიწყება მუშაობა. საქართველოს პროკურატურაში შემუშავებულია განრიდების პროგრამის მონიტორინგის მექანიზმი, რომელიც განრიდების პროცესის მუდმივ ზედამხედველობას გულისხმობს ცენტრალურ დონეზე, რაც განრიდების პროცესში გამოვლენილ ხარვეზებზე დროული რეაგირების შესაძლებლობას იძლევა. საქართველოს პროკურატურის მიერ განრიდების საქმეებზე მონიტორინგის განხორციელებას უწყებათაშორისი ხასიათი აქვს. მონიტორინგი დანაშაულის პრევენციის ცენტრთან კოორდინირებული საქმიანობის საფუძველზე განხორციელდება.

განრიდების მექანიზმის კუთხით, განრიდებულმა პირებმა უკეთ რომ გააცნობიერონ ჩადენილი ქმედება, მისი შედეგები და თავიდან ავიცილოთ განმეორებითი დანაშაული, განსაკუთრებული ყურადღება უნდა დაეთმოს ინდივიდუალური შეფასების ანგარიშის მომზადებას და პროგრამაში ჩართულ პირთათვის ინდივიდუალური სერვისებისა და ვალდებულებების შერჩევის პროცესს. 2016-2017 წლებში ჩატარებულმა რეგიონულმა შეხვედრებმა ცხადყო, რომ განსაკუთრებულ ყურადღებას საჭიროებს სერვისებისა და ვალდებულებების მიმართულება. ამ მიზნით საქართველოს პროკურატურა ახორციელებს განრიდებული პირებისათვის შეთავაზებული და გამოყენებული სერვისების აღრიცხვას, პრობაციის ეროვნულ სააგენტოსთან ერთად განახორციელებს არსებული სერვისების შესწავლას. ამასთან, სსიპ დანაშაულის პრევენციის ცენტრში მიმდინარეობს სერვისების ბაზის (მომსახურების პლატფორმა) შექმნაზე მუშაობა.

განრიდებისა და მედიაციის პროგრამის ეფექტიანი და კოორდინირებული იმპლემენტაციის მიზნით, მიზანშეწონილია დაინერგოს შესაბამისი საქმისწარმოების ელექტრონული სისტემა, რომელიც უზრუნველყოფს პროგრამაში ჩართული ყველა უწყების გაერთიანებას და პროგრამის სწრაფ და ეფექტიან მუშაობას. უნდა გაგრძელდეს პროფესიონალთა პერიოდული საკოორდინაციო შეხვედრები, გამოცდილების გაზიარება და რეგულარული ტრენინგი. მნიშვნელოვანია განრიდების პროცესში მონაწილე პრობაციის ეროვნული სააგენტოს სოციალური მუშაკების შესაძლებლობების გაძლიერება, რაც გულისხმობს პერმანენტულ საჭიროებებზე მორგებულ თემატურ ტრენინგებს და მულტისექტორულ სამუშაო შეხვედრებს.

საქართველოს პროკურატურის ინიციატივით, არასრულწლოვანთა მართლმსაჯულების სფეროში ჩართულ პირებს შორის კოორდინაციის ამაღლებისა და მათ შორის ინფორმაციის გაცვლის მყარი მექანიზმის შესაქმნელად, ასევე განრიდებისა და მედიაციის სრულყოფისათვის, რეგიონულ დონეზე შეიქმნა სამუშაო ჯგუფები და დაკომპლექტდა არასრულწლოვანთა მართლმსაჯულების სფეროში ჩართული პროფესიონალებისგან (მოსამართლე, პროკურორი, გამომძიებელი, ადვოკატი, სოციალური მუშაკი, მეურვეობისა და მზრუნველობის ორგანოს წარმომადგენელი, მედიატორი, ბავშვთა უფლებების დაცვაზე მომუშავე ორგანიზაციების წარმომადგენლები). მათი მონაწილეობით წელიწადში ორჯერ გაიმართება სამუშაო შეხვედრები და მომზადდება შესაბამისი ანგარიშები. ანგარიშების ცენტრალურ დონეზე განხილვის შედეგად დაიგეგმება შესაბამისი ღონისძიებები. ამგვარი შეხვედრების მიზანი იქნება პროფესიონალებს შორის ინფორმაციის გაცვლა, ერთგვაროვანი პრაქტიკის ჩამოყალიბება და ადგილობრივ დონეზე არსებული პრობლემების დროული გადაჭრა.

ცენტრალურ დონეზე, საქართველოს იუსტიციის სამინისტროს ფარგლებში მოქმედებს ცენტრალური მულტიდისციპლინური მექანიზმი.

მნიშვნელოვანია მედიაციის, როგორც აღდგენითი მართლმსაჯულების განხორციელების მექანიზმის განვითარება და მისი გამოყენების გაფართოება სამართალწარმოების სხვა ეტაპებზე. აქტიურად მიმდინარეობს მუშაობა მედიაციის გამოყენებაზე განრიდებისგან დამოუკიდებლად, მათ შორის იმ არასრულწლოვნებისათვის, რომელთა მიმართ გამოტანილ იქნა გამამტყუნებელი განაჩენი. ამასთანავე, მედიაციის, როგორც აღდგენითი მართლმსაჯულების განხორციელების მექანიზმის ხელმისაწვდომობის უზრუნველყოფის მიზნით, სსიპ დანაშაულის პრევენციის ცენტრში შემუშავდა და დამტკიცდა აღდგენითი მართლმსაჯულების პროგრამა - სისხლის სამართლის მედიაცია საპილოტე რეჟიმში, რომლის სამიზნე ჯგუფიც მოიცავს არა მხოლოდ განრიდებული არასრულწლოვნების, არამედ კანონთან კონფლიქტში მყოფ სხვა არასრულწლოვნებს, ასევე სრულწლოვან პირებს.

**6. პატიმრობა, როგორც უკიდურესი ზომა**

აღიარებული საერთაშორისო სტანდარტის თანახმად, მათ შორის ბავშვის უფლებების კონვენციის მიხედვით, თავისუფლების აღკვეთა ნებისმიერი ფორმით, მათ შორის დაკავება და დაპატიმრება, უნდა იქნეს გამოყენებული როგორც უკიდურესი ზომა, მაქსიმალურად მცირე პერიოდის განმავლობაში, მხოლოდ მაშინ როდესაც ალტერნატიული უფრო მსუბუქი საშუალებების გამოყენება ვერ უზრუნველყოფს კანონით განსაზღვრული კონკრეტული მიზნის მიღწევას.

გამონაკლის შემთხვევებში, როდესაც აღკვეთის ღონისძიების სახით წინასწარი პატიმრობის ან სასჯელის სახით თავისუფლების აღკვეთის გამოყენება გარდაუვალია, ბავშვის საუკეთესო ინტერესებიდან გამომდინარე, მისი საქმე შეძლებისდაგვარად სწრაფად უნდა იქნეს განხილული სასამართლოს მიერ, ხოლო პატიმრობა უნდა შეეფარდოს მინიმალური ვადით, რათა ბავშვი მცირე დროის განმავლობაში იყოს საზოგადოებისაგან იზოლირებული. ამასთანავე, წინასწარ პატიმრობაში მყოფი არასრულწლოვნისთვის ისევე როგორც თავისუფლების აღკვეთის შემთხვევებში, მისი მდგომარეობისა და ასაკის გათვალისწინებით, უნდა იქნეს უზრუნველყოფილი ყველა საჭირო პირობა და შესაძლებლობა, რაც მოიცავს როგორც საგანმანათლებლო, ისე სხვადასხვა ტიპის აქტივობებს, რომლებიც ხელს შეუწყობს ბავშვის განვითარებასა და მისი პასუხისმგებლობის გრძნობის გაზრდას. ამ ღონისძიებათა შორის განსაკუთრებული ყურადღება უნდა დაეთმოს ზოგადი განათლების ხელმისაწვდომობას, რომელიც არ უნდა შეწყდეს პატიმრობაში ყოფნის დროსაც კი. აუცილებელი მოთხოვნაა, რომ არასრულწლოვნები პენიტენციურ დაწესებულებაში მოთავსდნენ სრულწლოვნებისგან სრული განცალკევებით. ეს ეხება როგორც წინასწარ პატიმრობაში მყოფებს, ისე მსჯავრდებულ არასრულწლოვნებს. ამასთანავე, არასრულწლოვან პატიმართა საყოფაცხოვრებო პირობების გაუმჯობესებაზე მუშაობა კვლავ უნდა გაგრძელდეს.

უნდა გააქტიურდეს და დაიხვეწოს პატიმრობის ალტერნატიული ზომების გამოყენების პრაქტიკა. არასრულწლოვანთათვის პატიმრობის ალტერნატიული ღონისძიების - შინაპატიმრობის - აღსრულებას უზრუნველყოფს სსიპ „პრობაციის ეროვნული სააგენტო“ ელექტრონული მონიტორინგის საშუალებით. ამასთანავე, მნიშვნელოვანია განვითარდეს ალტერნატიული სანქციები და გააქტიურდეს მათი პრაქტიკაში გამოყენება. პატიმრობის, როგორც უკიდურესი ზომის, მინიმალური ჩარევისა და ინდივიდუალიზაციის პრინციპები უნდა იყოს გამოყენებული სასჯელის შეფარდების დროს. განსაკუთრებით მნიშვნელოვანია სასამართლოს მიერ არასრულწლოვნის მიმართ შესაბამისი ღონისძიებისა თუ სასჯელის განსაზღვრისას არასრულწლოვნის სრულფასოვანი შეფასებისა და შესაბამისი რეკომენდაციების გამოყენების უზრუნველყოფა. პიროვნების შეფასება აუცილებელია არასრულწლოვნის მიმართ ინდივიდუალური მიდგომის გამოსაყენებლად მართლმსაჯულების განხორციელების ყველა ეტაპზე.

1. **არასრულწლოვანბრალდებულ/მსჯავრდებულთა ეფექტიანი რეაბილიტაცია/ რესოციალიზაცია**

არასრულწლოვან ბრალდებულ/მსჯავრდებულთა რეაბილიტაცია და რესოციალიზაცია განმსაზღვრელია განმეორებითი დანაშაულის თავიდან ასაცილებლად, მნიშვნელოვანი ზიანის შესამცირებლად და ბავშვის სწორი განვითარებისათვის. მართლმსაჯულების სისტემაში მოხვედრილი არასრულწლოვნის მიმართ ინდივიდუალური მიდგომა ყველა ეტაპზე უნდა იყოს უზრუნველყოფილი, პირველი კონტაქტიდან სისტემის დატოვების შემდგომ ზრუნვის ჩათვლით.

პენიტენციური სისტემის რეფორმის ფარგლებში იუსტიციის სამინისტროს მიზანს წარმოადგენს პენიტენციურ, პრობაციისა და დანაშაულის პრევენციის სისტემებში ისეთი რეფორმების გატარება, რომლებიც სრულად დააკმაყოფილებს სასჯელის აღსრულების ევროპულ და საერთაშორისო სტანდარტებს. ამ პროცესში ერთ-ერთ პრიორიტეტულ მიმართულებას რესოციალიზაციისა და რეაბილიტაციის მაქსიმალურად ეფექტიანი პირობების შექმნა წარმოადგენს. ამ კუთხით სისტემების ფარგლებში დაგეგმილი ღონისძიებები დეტალურადაა განსაზღვრული „პენიტენციური და დანაშაულის პრევენციის სისტემების განვითარების სტრატეგიასა და 2019-2020 წლების სამოქმედო გეგმაში“, რომელშიც არასრულწლოვანი ბრალდებული/მსჯავრდებულები ერთ-ერთი მნიშვნელოვანი სამიზნე ჯგუფია.

სასჯელის დაგეგმვის მეთოდოლოგია საჭიროებს თანმიმდევრულ იმპლემენტაციას, როგორც პენიტენციურ, ისე პრობაციის სისტემაში. რეაბილიტაცია/რესოციალიზაცია უნდა იყოს ერთიანი და განგრძობადი პროცესი, რომელიც გაგრძელდება დაწესებულების დატოვების შემდეგ, როგორც პრობაციის ეროვნულ სააგენტოში, ისე დანაშაულის პრევენციის ცენტრში გადასვლის შემთხვევაში. სისტემის დატოვების შემდეგ არსებულ პერიოდში ყურადღება უნდა მიექცეს არასრულწლოვანზე ზრუნვის საკითხებს.

ამ მხრივ ინდივიდუალური მიდგომის კონცეფციის ფარგლებში მნიშვნელოვანია:

* ინდივიდუალური მიდგომები არასრულწლოვან ბრალდებულთა მიმართ, რაც მათი ინდივიდუალური საჭიროებებისა და დამცავი ფაქტორების შესწავლასა და შედეგად, 2 კვირიან გეგმას მოიაზრებს ბრალდებულის მხარდასაჭერად და გასაძლიერებლად;
* არასრულწლოვან მსჯავრდებულთა რისკებისა და საჭიროებების შეფასების, ასევე სასჯელის მოხდის ინდივიდუალური გეგმის შემუშავების მექანიზმის დახვეწა/განახლებაზე მუდმივი მუშაობა.

არასრულწლოვან მსჯავრდებულთა რესოციალიზაციისა და რეაბილიტაციის კუთხით მნიშვნელოვანია მოხდეს არასრულწლოვანთა სარეაბილიტაციო დაწესებულების მიერ საგანმანათლებლო-სარეაბილიტაციო პროცესის უფრო ეფექტიანად ორგანიზება, მათ შორის რეაბილიტაციის პროცესის წახალისების მექანიზმის შემუშავება. ყურადღებას საჭიროებს ასევე არასრულწლოვანი ბრალდებულის/მსჯავრდებულის დისციპლინური პასუხისმგებლობის პროცედურების საკითხის დახვეწა.

სპეციალური პენიტენციური სამსახურის, ასევე განათლების, მეცნიერების, კულტურისა და სპორტის სამინისტროს ეფექტიანი მუშაობის და საერთაშორისო ორგანიზაციების აქტიური დახმარების შედეგად, პენიტენციურ დაწესებულებებში მნიშვნელოვნად გაუმჯობესდა თავისუფლებააღკვეთილ არასრულწლოვანთა სასჯელის მოხდის პირობები. დღეს თითოეული არასრულწლოვანი ბრალდებულისა და მსჯავრდებულისთვის ხელმისაწვდომია ზოგადი და პროფესიული განათლება, სპორტული აქტივობები, სოციალური და პროფესიული უნარების განვითარების შესაძლებლობები. ინფრასტრუქტურული პროექტების განხორციელებისა და სარეაბილიტაციო პროგრამების პარალელურად, მნიშვნელოვანია ამ მიმართულებით მუშაობის გაგრძელება. რაც მთავარია, უზრუნველყოფილი უნდა იყოს წინასწარ პატიმრობაში მყოფ არასრულწლოვანთა განცალკევება სრულწლოვანი პატიმრებისგან.

ამასთანავე, სპორტული და საგანმანათლებლო აქტივობების, ასევე პროფესიული სწავლებისა და სოციალური პროგრამების განვითარება და მათი მრავალფეროვნების უზრუნველყოფაზე აქტიური მუშაობა კვლავ უნდა გაგრძელდეს სპეციალური პენიტენციური სამსახურისა და დანაშაულის პრევენციის ცენტრის თანამშრომლობით. აღსანიშნავია დანაშაულის პრევენციის ცენტრის როლი რეაბილიტაცია/რესოციალიზაციის კუთხით. მომსახურების მრავალფეროვნების უზრუნველსაყოფად უნდა გაგრძელდესიუსტიციის სამინისტროს მიერგრანტების გაცემის პოზიტიური პრაქტიკა. ამასთან, აქცენტი კეთდება პროფესიული მომზადების სასერტიფიკატო პროგრამებზე, რომელთაც პროფესიული კოლეჯები უზრუნველყოფენ.

მსჯავრდებულთა რესოციალიზაციის ერთ-ერთი მნიშვნელოვანი კომპონენტია მათი ეფექტიანი სარეაბილიტაციო პროგრამებით უზრუნველყოფა, მათ შორის, განათლების, პროფესიული სწავლებისა და დასაქმების მეშვეობით. დაგეგმილია მსჯავრდებულთა დასაქმების მიზნით მეტი პროგრამების დანერგვა და შეთავაზება.

**8. პროფესიონალების სპეციალიზაცია არასრულწლოვანთა საკითხებში**

არასრულწლოვანთა მართლმსაჯულების სფეროში მნიშვნელოვანია, რომ არასრულწლოვანთან შემხებლობაში მყოფ ნებისმიერ პროფესიონალს ჰქონდეს სათანადო კვალიფიკაცია და უნარ-ჩვევები და ამ მიზნით გავლილი ჰქონდეს სპეციალური მომზადება ბავშვთა უფლებების, ამ სფეროში არსებული საერთაშორისო სტანდარტების, ბავშვთან მუშაობის სპეციფიკის, ბავშვის განვითარების ფსიქოლოგიური და ფიზიკურ ასპექტების შესახებ. ამ მიზნით მომზადება და გადამზადება სისტემატური და უწყვეტი უნდა იყოს, ზემოაღნიშნულ თემატიკაზე ტრენინგები გათვალისწინებული უნდა იყოს შესაბამისი სასწავლო ცენტრების სასწავლო გეგმებში. ტრენინგ-მოდულების შემუშავებასა და ტრენინგების ჩატარებაში მნიშვნელოვანია გაეროს ბავშვთა ფონდის, ევროკავშირისა და სხვა პარტნიორი ორგანიზაციების როლი.

მნიშვნელოვანია, რომ პროფესიონალთა სპეციალიზაციის პოზიტიური პრაქტიკა შენარჩუნებულ იქნეს, გაფართოვდეს და მიიღოს სისტემატური და უწყვეტი ხასიათი, აგრეთვე მოიცვას არასრულწლოვნებთან მომუშავე ყველა საჭირო სუბიექტი. მნიშვნელოვანია, არსებობდეს სპეციალიზაციის კანდიდატთა შერჩევის კრიტერიუმები, მათი სამოქმედო ინსტრუქციები, აგრეთვე სამუშაო აღწერილობების განახლება ხდებოდეს საჭიროების მიხედვით და მათ ჰქონდეთ უწყვეტი პროფესიული განვითარების შესაძლებლობა ტრენინგების, სასწავლო კურსებისა თუ სხვა საშუალებებით.

ვინაიდან არასრულწლოვანთა მართლმსაჯულების კოდექსი წარმოადგენს ახალ ნორმატიულ აქტს, პრაქტიკაში ხშირია კოდექსის ნორმების სხვადასხვაგვარად განმარტების/გაგების შემთხვევები. არასრულწლოვანთა მართლმსაჯულების კოდექსით დადგენილი მაღალი სტანდარტები და კოდექსის ნორმების არაერთგვაროვანი გაგება წარმოშობს ამ პროცესში ჩართული სპეციალიზებული პროფესიონალების მუდმივი გადამზადების საჭიროებას. საჭიროა სპეციალიზებული პირების გადამზადება სხვა სპეციფიკური მიმართულებებით: შეზღუდული შესაძლებლობების მქონე არასრულწლოვნებთან კომუნიკაციის სტანდარტებში, ძალადობის მსხვერპლებთან კომუნიკაციის სტანდარტებში. საჭიროა ასევე პროფესიონალთა კვალიფიკაციის ამაღლება საერთაშორისო სტანდარტების მიმართულებით.

**9. მართლმსაჯულების სისტემაში ბავშვებთან დაკავშირებული მონაცემთა შეგროვების და ანალიზის სისტემის განვითარება**

საინფორმაციო სისტემა კვლავ საჭიროებს დახვეწასა და გამდიდრებას. მნიშვნელოვანია კოორდინირებული და ურთიერთშეთანხმებული მუშაობა სტატისტიკური სისტემის კიდევ უფრო დახვეწისა და გამრავალფეროვნების მიზნით, დამატებითი ცვლადებისა და ინდიკატორების განსაზღვრა და სისტემაში ინტეგრირება. მნიშვნელოვანია აგრეთვე პენიტენციურ დაწესებულებაში ელექტრონული პროგრამის და სტატისტიკურ მოდულში არასრულწლოვნების კომპონენტის განვითარება.

სხვადასხვა უწყებებში გროვდება სტატისტიკური მონაცემები არასრულწლოვანი მოწმის, არასრულწლოვანი დაზარალებულისა და კანონთან კონფლიქტში მყოფი არასრულწლოვნების შესახებ, თუმცა, ამ მიმართულებით საჭიროა დამატებითი ნაბიჯების გადადგმა. საბოლოო ჯამში უნდა გაერთიანდეს სხვადასხვა სექტორის საინფორმაციო სისტემები, რათა უზრუნველყოფილი იყოს კანონთან კონფლიქტში მყოფ არასრულწლოვნებზე ამომწურავი მონაცემების არსებობა. მონაცემთა შეგროვება არასრულწლოვანთა უფლებების, მათ შორის კონფიდენციალურობის დაცვის ვალდებულების გათვალისწინებით უნდა ხორციელდებოდეს. ასევე, ყურადღება უნდა დაეთმოს სპეციალისტების შესაძლებლობებისა და ცოდნის განმტკიცებას ინფორმაციის შეგროვებისა და ანალიზის, ამომწურავი მონაცემების შეგროვების სისტემის ადმინისტრირების საკითხში.

გაეროს ბავშვთა ფონდის მხარდაჭერით და უწყებების აქტიური ჩართულობით მომზადდა მონაცემთა შეგროვებისა და ანალიზის სისტემის კონცეფცია, ინდიკატორები და მათი განმარტებები, მონაცემთა შეგროვებისა და გამოქვეყნების მეთოდოლოგია, პროგრამა (soft), რომელიც ტესტირების რეჟიმში აგრძელებს მუშაობას. ბაზის ასამოქმედებლად მნიშვნელოვანია, საკანონმდებლო ცვლილებების დამტკიცება, რომელიც შექმნის მონაცემთა შეგროვებისა და ანალიზის საკანონმდებლო საფუძველს. სისტემა გააერთიანებს 9 უწყებას/სააგენტოს (შინაგან საქმეთა სამინისტრო, საქართველოს პროკურატურა, სასამართლო, იურიდიული დახმარების სამსახური, სოციალური მომსახურების სააგენტო, დანაშაულის პრევენციის ცენტრი, პრობაციის ეროვნული სააგენტო, სპეციალური პენიტენციური სამსახური, სახალხო დამცველის აპარატი, განათლების, მეცნიერების, კულტურისა და სპორტის სამინისტრო) და შეაგროვებს მონაცემებს მოწმე, დანაშაულის შედეგად დაზარალებული არასრულწლოვნებისა და ახალგაზრდების მიერ ჩადენილი დანაშაულზე, არასრულწლოვანთა მართლმსაჯულების პროცესზე, თავისუფლებაშეზღუდულ არასრულწლოვნებსა და ახალგაზრდებზე, პრობაციონერ ან სხვა ალტერნატიულ (არასაპატიმრო) სასჯელშეფარდებულ არასრულწლოვნებზე. მნიშვნელოვანია არსებობდეს ამ მონაცემთა შეგროვების მეთოდოლოგია, გამოქვეყნების პერიოდულობა და წესი.

**10. საზოგადოებრივი ცნობიერების ამაღლება და განათლება**

საზოგადოებრივი ცნობიერების ამაღლება არასრულწლოვანთა დანაშაულის პრევენციისა და ეფექტიანი რეფორმის განხორციელების ერთ-ერთი წინაპირობაა. სწორად დაგეგმილი ცნობიერების ამაღლების კამპანია უნდა ეფუძნებოდეს საზოგადოების დამოკიდებულებების და განწყობების კვლევას. განსაკუთრებით მნიშვნელოვანია ამ სფეროში განხორციელებული და დაგეგმილი რეფორმების სწორი კომუნიკაცია საზოგადოებასთან და კონკრეტულად ბავშვებთან, მათ შორის ახალ არასრულწლოვანთა მართლმსაჯულების კოდექსის რეგულაციებისა და გარანტიების შესახებ ცნობიერების ამაღლება, იმ მიზნით, რომ ახალი პოლიტიკა სწორად იყოს აღქმული და ახალი პოლიტიკის შესაძლო არასწორმა ინტერპრეტაციამ არ წაახალისოს დანაშაული თუ სამართალდარღვევა და არ შეასუსტოს საზოგადოების წინაშე არასრულწლოვანთა პასუხისმგებლობის განცდა.

ცნობიერების ამაღლების მიზნით, საჭიროა მუშაობა სხვადასხვა სამიზნე ჯგუფებთან, მათ შორის: არასრულწლოვნებთან, მათ მშობლებთან და მასმედიის წარმომადგენლებთან. აქტივობებს შორის შეიძლება იყოს სემინარებისა და თემატური შეხვედრების გამართვა, სატელევიზიო გადაცემების უზრუნველყოფა, საინფორმაციო მასალის გავრცელება და სხვ.

მნიშვნელოვანია, არასრულწლოვანთა მართლმსაჯულების შესახებ საუნივერსიტეტო მოდულის შემუშავება და დანერგვა, რაც თავის მხრივ, ხელს შეუწყობს პროფესიონალი კადრების მომზადებას.

**11. ბავშვზე ორიენტირებული გარემოს შექმნა**

მართლმსაჯულების სისტემაში ბავშვისთვის სპეციალურად ადაპტირებული გარემოს შექმნა საერთაშორისო სტანდარტების კიდევ ერთი მოთხოვნაა. ბავშვზე ორიენტირებული გარემოს არსებობა მნიშვნელოვანია მთელი სისტემის მასშტაბით, მათ შორის დაკითხვის ოთახებსა და სასამართლო დარბაზებში. ამგვარი გარემოს შექმნა არ არის დაკავშირებულ დიდ რესურსთან და შესაძლებელია გადაწყდეს არსებული ინფრასტრუქტურის ადაპტირების გზით, რაც გულისხმობს არა მხოლოდ ფიზიკურ გარემოს, არამედ შესაბამისი სერვისების, პროცედურების (მაგ. დაკითხვისა და კომუნიკაციის წესები, ფორმა, საშუალება და სხვა) და მოპყრობის (მაგ. სპეციალისტთა ქცევის სტანდარტები, ეთიკის ნორმები და სხვა) არსებობასაც.

გაეროს ბავშვთა ფონდის მხარდაჭერით, საქართველოს პროკურატურის, შინაგან საქმეთა სამინისტროს, იურიდიული დახმარების სამსახურის, სასამართლოსა და სხვა უწყებების მონაწილეობით შემუშავებულ იქნა ბავშვზე მორგებული გარემოს კონცეფცია მართლმსაჯულების სისტემაში.

რუსთავის რაიონულ პროკურატურაში 2018 წლის ბოლოს, გაეროს ბავშვთა ფონდისა და ევროკავშირის მხარდაჭერით შეიქმნა ბავშვზე მორგებული გარემო. 2019 წლიდან კი ეტაპობრივად მოხდება ბავშვზე მორგებული გარემოს დანერგვა სხვა სტრუქტურულ ერთეულებში.

გაეროს ბავშვთა ფონდისა და ევროკავშირის მხარდაჭერით შინაგან საქმეთა სამინისტრომ 2018 წელს დაიწყო არასრულწლოვანთა ინტერესებზე მორგებული გარემოს შექმნისთვის საჭირო სარემონტო სამუშაოების განხორციელება, რომლის შედეგად, ქ. რუსთავის პოლიციის განყოფილებაში ფუნქციონირებს სპეციალურად აღჭურვილი და მოწყობილი ოთახი, სადაც მიმდინარეობს პროცესში მონაწილე არასრულწლოვნების გამოკითხვა/დაკითხვა. აღნიშნული ინფრასტრუქტურული გაუმჯობესება, ეტაპობრივად დაგეგმილია საქართველოს სხვა დიდ ქალაქებში.

ბავშვზე მორგებული გარემო ასევე შეიქმნა რუსთავის იურიდიული დახმარების ბიუროსა და სასამართლოს შენობებში.

2019 წლის განმავლობაში შინაგან საქმეთა სამინიტროში დაგეგმილია არასრულწლოვანთა ჩართულობით დანაშაულების გამოძიების მონიტორინგის მექანიზმის დახვეწა. მოქალაქეების, განსაკუთრებით ბავშვების ინტერსების დაცვის და მხარდაჭერის მიზნით, დაგეგმილია მოწმისა და დაზარალებულის კოორდინატორის ინსტიტუტის დაარსება შინაგან საქმეთა სამინისტროში.

# თავი 9. არასრულწლოვანთა დანაშაულის პრევენცია

**შესავალი**

არასრულწლოვანთა დანაშაულის პრევენცია სახელმწიფოს სისხლის სამართლის პოლიტიკის მნიშვნელოვანი ნაწილია. არასრულწლოვანთა დანაშაულის პრევენციის ერთიანი პოლიტიკის, სტრატეგიისა და დანაშაულის პრევენციის კოორდინაციას ახორციელებს იუსტიციის სამინისტროს მმართველობის სფეროში შემავალი სსიპ „დანაშაულის პრევენციის ცენტრი“ (შემდგომში, დანაშაულის პრევენციის ცენტრი). ერთიანი მიდგომის ჩამოყალიბების აუცილებლობა, სხვადასხვა უწყებაში მოქმედი ცალკეული პრევენციული პროგრამების განვითარებისა და დახვეწის საჭიროება დაედო საფუძვლად წინამდებარე სტრატეგიის შემუშავებას.

**სტრატეგიის მიზანია ერთიანი ეროვნული პრევენციული პოლიტიკის ჩამოყალიბება, ეფექტიანი პრევენციული ღონისძიებების გატარების გზით არასრულწლოვანთა დანაშაულის შემცირება ქვეყანაში, აგრეთვე კანონთან კონფლიქტში მყოფ არასრულწლოვანთა რეაბილიტაცია და საზოგადოებაში რეინტეგრაცია.**

ეს სტრატეგია ქმნის არასრულწლოვანთა დანაშაულის პრევენციის ეროვნულ ჩარჩოს და ასახავს გაერთიანებული ერების ორგანიზაციის ბავშვის უფლებათა კონვენციის პრინციპებსა და ნორმებს, არასრულწლოვანთა დანაშაულის პრევენციის სტანდარტებს, მათ შორის, გაეროს სახელმძღვანელო პრინციპებს არასრულწლოვანთა დელინქვენტური ქცევის პრევენციის შესახებ, გაეროს მინიმალურ სტანდარტულ წესებს არასრულწლოვანთა მიმართ მართლმსაჯულების განხორციელების შესახებ და სხვა სტანდარტებს. ამასთან, სტრატეგია ითვალისწინებს სხვადასხვა ქვეყნის საუკეთესო გამოცდილებასა და პრაქტიკას.

არასრულწლოვანთა დანაშაული რთული ფენომენია, მას მრავალი გამომწვევი მიზეზი აქვს. შესაბამისად, არასრულწლოვანთა დანაშაულის წინააღმდეგ ბრძოლა საჭიროებს კომპლექსურ მიდგომას, სამთავრობო, არასამთავრობო და კერძო სექტორის, აგრეთვე საერთაშორისო ორგანიზაციების ერთიან ძალისხმევას.

სტრატეგიაში არასრულწლოვანთა დანაშაულის პრევენციის ღონისძიებები დაყოფილია მიზნობრივი ჯგუფისა და პრობლემის განვითარების სტადიის მიხედვით: ა) **პირველი დონის პრევენცია** მიმართულია ყველა არასრულწლოვანზე მთელი ქვეყნის მასშტაბით; ბ) **მეორე დონის პრევენცია** ორიენტირებულია პასუხისმგებლობის ასაკს მიუღწეველ კანონთან კონფლიქტში მყოფ არასრულწლოვნებზე და დანაშაულის ჩადენის რისკის ქვეშ მყოფ არასრულწლოვნებზე – დანაშაულის გამომწვევი ფაქტორების შემცირებაზე; გ) **მესამე დონის პრევენცია** გამიზნულია განმეორებითი დანაშაულის თავიდან აცილებაზე, კანონთან კონფლიქტში მყოფ არასრულწლოვანთა რესოციალიზაციასა და რეაბილიტაციაზე.

სტრატეგიის პირველ ნაწილში ჩამოყალიბებულია არასრულწლოვანთა დანაშაულის პრევენციის პრინციპები და მიდგომები, მომდევნო ნაწილებში პრევენციის დონეების მიხედვით მოცემულია ძირითადი მიზნები და რეკომენდაციები.

იუსტიციის სამინისტრო აქტიურად მუშაობს **ბავშვთა რეფერირების მექანიზმის დანერგვასა და რეფერირების ცენტრის შექმნაზე.** დღესდღეობით სისხლისსამართლებრივი პასუხისმგებლობის ასაკს მიუღწეველ არასრულწლოვანთა მიერ ჩადენილი დანაშაულის ფაქტებზე რეაგირების ერთადერთი სამართლებრივი მექანიზმი სისხლის სამართლის საქმეებზე გამოძიების შეწყვეტაა. 14 წლამდე ასაკის არასრულწლოვნების მიმართ არ არსებობს რეფერირების ეფექტიანი მექანიზმი, რომელიც უზრუნველყოფს ამ არასრულწლოვანთა მიმართ შედეგზე ორიენტირებულ კომპლექსურ მიდგომას, მათ რესოციალიზაციასა და კანონსაწინააღმდეგო საქმიანობისგან ჩამოცილებას.

ამ გამოწვევის დაძლევისა და ბავშვთა რეფერირების პროცესის განხორცილებისათვის მნიშვნელოვანია საქართველოს იუსტიციის სამინისტროს (სსიპ დანაშაულის პრევენციის ცენტრის) ქვეშ ბავშვთა რეფერირების ცენტრის შექმნა, და ზოგადად, რეფერირების მექანიზმის დანერგვა.

ბავშვთა რეფერირების საკანონმდებლო ცვლილებათა პაკეტის მიზანია სახელმწიფო უწყებებს შორის კოორდინირებული მუშაობის გზით, საჭირო სერვისებისა და პროგრამების საშუალებით მოახდინოს ბავშვთა სოციალიზაცია, ინტეგრაცია და არასრულწლოვნებში დანაშაულის პრევენცია.

საკანონმდებლო ცვლილებათა პაკეტის თანახმად შეიქმნება ბავშვთა რეფერირების ცენტრი, იმ არასრულწლოვანთა დროული იდენტიფიკაციის, გადამისამართებისა და რესოციალიზაციის მიზნით, რომელთაც დანაშაული არ ჩაუდენიათ, თუმცა რთული ქცევით გამოირჩევიან ან აქვთ მიდრეკილება ამგვარი ქმედებისაკენ; ამასთანავე, მუშაობა გაგრძელდება დანაშაულებრივი ფაქტის ჩამდენი 14 წლამდე ასაკის არასრულწლოვანთა მიმართ შემდგომი ღონისძიებების გატარების მიზნით ეფექტიანი რეფერირების მექანიზმის შემუშავებაზე, რომლის საფუძველზეც რთული ქცევის მქონე 14 წლამდე ასაკის არასრულწლოვნები სათანადო პროგრამების და სერვისების ბენეფიციარები გახდებიან.

ბავშვთა რეფერირების ცენტრის ძირითადი უფლებამოსილება იქნება:

* სხვადასხვა უწყებების მიერ იდენტიფიცირებული რთული ქცევის მქონე ბავშვთა და შესაბამისი პროცესის საერთო კოორდინაცია;
* ბავშვის მდგომარეობის, მისი ინდივიდუალური საჭიროებების შეფასება;
* ბავშვის შესაბამის სერვისებში/პროგრამებში ჩართვა;
* შესაბამის სერვისებში/პროგრამებში ბავშვის მონაწილეობის მონიტორინგი და ზედამხედველობა.
* **სტრატეგიის ძირითადი პრინციპები**

**არასრულწლოვანთა საუკეთესო ინტერესზე დაფუძნებული მიდგომა**

მოზარდის განვითარებასა და ქცევაზე სხვადასხვა გარემოების ერთობლიობა ახდენს გავლენას, მათ შორის, ინდივიდუალური ფაქტორები, მშობლები, საზოგადოება, გარემო და სხვა. ამიტომ მნიშვნელოვანია, პრევენციული ღონისძიებები მიმართული იყოს, როგორც თავად არასრულწლოვანზე, ისე მის სოციალურ გარემოზე. დანაშაულის ჩადენის მიზეზების შემცირება გულისხმობს ისეთ სოციალურ ფაქტორებზე მუშაობას, როგორიცაა: სიღარიბე, უმუშევრობა, საცხოვრებელი ადგილის არქონა, განათლების დაბალი დონე, სოციალური იზოლაცია და სხვა. შესაბამისად, ამ სტრატეგიის მიზანია კომპლექსური, მრავალმხრივი მიდგომის ჩამოყალიბება საქართველოში არასრულწლოვანთა დანაშაულის ეფექტიანი პრევენციის მიზნით.

დანაშაულის ადრეული პრევენცია, მათ შორის რისკჯგუფებთან მუშაობა, სამართალდამრღვევი არასრულწლოვნების რეაბილიტაციისა და საზოგადოებაში ინტეგრაციის პროგრამების დანერგვა ძალზე მნიშვნელოვანია. პრევენციული პროგრამებით შესაძლებელია დანაშაულის შემცირება, თუმცა, ცხადია, შეუძლებელია დანაშაულის ფენომენის გაქრობა. ამიტომ, როდესაც პრევენციული პოლიტიკის მიუხედავად, არასრულწლოვანი მაინც ჩაიდენს დანაშაულს, მნიშვნელოვანია ამ ფაქტზე სწორი რეაგირება, რათა მოზარდის განვითარებაში დროულად და მართებულად მოხდეს ჩარევა.

**კვლევა და ანალიზი**

არასრულწლოვანთა დანაშაულის პრევენციის პოლიტიკა უნდა ეფუძნებოდეს კვლევასა და ანალიზს, მათ შორის, დანაშაულის სტატისტიკას, დანაშაულისა და დელინქვენტური ქცევის გამომწვევი ფაქტორების შესწავლას და არსებული პროგრამების შედეგების შეფასებას. გაეროს სახელმძღვანელო პრინციპების თანახმად, პროგრამების ეფექტიანობის უზრუნველსაყოფად მნიშვნელოვანია მათი სწორად დაგეგმვა, მუდმივი მონიტორინგი, შეფასება და, საჭიროების შემთხვევაში, მოდიფიცირება. შესაბამისად, პრევენციული პოლიტიკის ფარგლებში მნიშვნელოვანი ყურადღება უნდა დაეთმოს პროგრამების შეფასებას, არსებული სერვისების, რესურსების ანალიზსა და სწორად დაგეგმვას.

სამომავლოდ ყურადღება უნდა დაეთმოს არსებული მონაცემების განზოგადებას, მონაცემთა მრავალფეროვნების უზრუნველყოფასა და არსებული მონაცემების პერიოდულ ანალიზს.ამასთან, ოფიციალური სტატისტიკა არ არის საკმარისი სრული სურათის შესაქმნელად. მნიშვნელოვანია არასრულწლოვანთა დანაშაულის შესწავლა, რისკფაქტორების იდენტიფიცირება და დანაშაულის გამომწვევი მიზეზების ანალიზი კვლევების საფუძველზე. ოფიციალური სტატისტიკის შევსებაც კვლევის შედეგებით უნდა ხდებოდეს.

გარდა ამისა, საერთაშორისო დონეზე დაგროვებულია საკმარისი გამოცდილება, თუ რა მეთოდებია შედეგიანი არასრულწლოვანთა დანაშაულის პრევენციისთვის. აუცილებელია ამ ცოდნის სწორად გამოყენება, პროგრამებისა და მიდგომების ადაპტაცია და საქართველოს რეალობაზე მორგება. ამ ფაქტორს მნიშვნელოვანი ყურადღება უნდა მიექცეს ეროვნული პრევენციული სამოქმედო გეგმის შემუშავებისას.

**არასრულწლოვანთა მონაწილეობა**

გაეროს ბავშვის უფლებათა კონვენციის თანახმად, სახელმწიფომ საკუთარი შეხედულებების ჩამოყალიბების უნარის მქონე მოზარდი უნდა უზრუნველყოს თავისი მოსაზრებების თავისუფლად გამოთქმისა და იმ საკითხების გადაწყვეტაში მონაწილეობის უფლებებით, რომლებიც მას ეხება.

მოზარდთა მონაწილეობა და მათი აზრის გათვალისწინება განსაკუთრებით მნიშვნელოვანია არასრულწლოვანთა დანაშაულის პრევენციის პოლიტიკისა და პრევენციული პროგრამების შემუშავების პროცესში. არასრულწლოვნებს დიდი პოტენციალი აქვთ და შეუძლიათ საკუთარი წვლილი შეიტანონ უკეთესი გადაწყვეტილებისა და ეფექტიანი ღონისძიებების დაგეგმვაში. უფრო მეტიც, ხშირ შემთხვევაში, არასრულწლოვნები უკეთესად აცნობიერებენ და აფასებენ მათთვის განკუთვნილი პროგრამის საჭიროებასა და ეფექტიანობას.

**ძირითადი მიზნები და პრინციპები:**

* სამართალწარმოების პროცესში გადაწყვეტილების მიღებისას არასრულწლოვანთა ჩართულობა, მათგან შეხედულებებისა და ინფორმაციის მიღება;
* არასრულწლოვნების მონაწილეობა პრევენციის პოლიტიკისა და პრევენციული პროგრამების შემუშავებაში;
* რეგულარული კონფერენციების, შეხვედრების, სემინარების მოწყობა, სადაც მოზარდებს ექნებათ საკუთარი მოსაზრებების გამოთქმის შესაძლებლობა;
* მოზარდების ინიციატივების წახალისება, პრობლემის იდენტიფიცირებისა და მისი მოგვარების გზების ძიების ხელშეწყობა;
* მოზარდის პატივისცემა მისი ასაკის, ეთნიკური წარმომავლობის, გონებრივი შესაძლებლობებისა და სხვა ფაქტორების მიუხედავად;
* მოზარდის ნებაყოფლობითი მონაწილეობა.

**მასობრივი ინფორმაციის საშუალებების როლი**

დანაშაულის პრევენციის პროცესში მასობრივი ინფორმაციის საშუალებები მნიშვნელოვან როლს თამაშობს, ვინაიდან მათი გავლენა დიდია არასრულწლოვანთა განვითარებასა და ქცევაზე. გაეროს სახელმძღვანელო პრინციპები მიუთითებს, რომ მედიის საშუალებით გავრცელებული ინფორმაცია ხელს უნდა უწყობდეს უარყოფითი დამოკიდებულების ჩამოყალიბებას ძალადობის, ნარკოტიკის/ალკოჰოლის თუ სხვა ანტისოციალური ან დანაშაულებრივი ქცევის მიმართ. ამასთანავე, მედია ამ კუთხით ხელს უწყობს პრევენციული პროგრამების მიმართ სამოქალაქო საზოგადოების ცნობიერების დონის ამაღლებას და შესაბამის ღონისძიებებში ჩართულობის გაზრდას. საზოგადოებაში პრევენციული პროგრამებისადმი პოზიტიური დამოკიდებულების შექმნის მიზნით აუცილებელია მოქალაქეებისათვის ამ პროგრამების მნიშვნელობის, საჭიროებებისა და მათი შედეგების შესახებ ინფორმაციის სწორად მიწოდება.

**პირადი ცხოვრების პატივისცემა და პერსონალური მონაცემების დაცვა**

არასრულწლოვნის სტიგმატიზაციისა და მის შემდგომ განვითარებაზე, სწავლასა თუ პროფესიულ მომავალზე უარყოფითი გავლენის თავიდან აცილების მიზნით, დაცული უნდა იყოს მისი კონფიდენციალურობა. საერთაშორისო სტანდარტების შესაბამისად, კონფიდენციალურობა უნდა იყოს დაცული მართლმსაჯულების ნებისმიერ ეტაპზე, სამართალდამცავ ორგანოებთან პირველი კონტაქტიდან, სასამართლოს და სხვა უფლებამოსილი ორგანოების/პირების მიერ არასრულწლოვანთან მუშაობის მთელი პროცესის განმავლობაში. კონფიდენციალურობის დაცვის ვალდებულება უნდა არსებობდეს მართლმსაჯულების პროცესში ჩართული ნებისმიერი პროფესიონალისთვის (მათ შორის პროკურორი, მოსამართლე, ადვოკატი, სოციალური მუშაკი, მედიატორი და სხვ.).

აღნიშნულ პრინციპს ყურადღება უნდა დაეთმოს არასრულწლოვანთა დანაშაულის პრევენციის პროცესში, განსაკუთრებით კი მეორე და მესამე დონის პრევენციის პროცესში. დანაშაულის ჩადენის რისკის ქვეშ მყოფ არასრულწლოვანთა სათანადო იდენტიფიცირებისა და რეფერალური მექანიზმის გამოყენებისას, კანონთან კონფლიქტში მყოფ არასრულწლოვანთა რეაბილიტაცია და რესოციალიზაციისას, ასევე არასრულწლოვანთა შესახებ არსებული მონაცემების რეგისტრაციის, შენახვის თუ გაცვლის დროს თავიდან უნდა იქნეს აცილებული არასრულწლოვანთა სტიგმატიზაცია, რაც მოითხოვს ღონისძიებების დაგეგმვისას არასრულწლოვანთა საუკეთესო ინტერესისა და პირადი ცხოვრების ხელშეუხებლობის პრინციპის დაცვას.

**უწყებათაშორისი კოორდინაცია და პასუხისმგებელი უწყებები**

არასრულწლოვანთა დანაშაულის პრევენცია სამთავრობო, სამოქალაქო თუ კერძო სექტორს შორის და საერთაშორისო ორგანიზაციებთან მრავალი უწყების ერთობლივ მუშაობას, მულტიდისციპლინურ მიდგომასა და თანამშრომლობას საჭიროებს. ერთიანი მიდგომა, მჭიდრო კოორდინაცია და ინფორმაციის გაცვლა უმნიშვნელოვანესია პრევენციული პოლიტიკის დაგეგმვისა და იმპლემენტაციის პროცესში.

არასრულწლოვანთა დანაშაულის პრევენციის მაკოორდინირებელი უწყება საქართველოს იუსტიციის სამინისტროა, რომელიც ქვეყანაში განსაზღვრავს სისხლის სამართლის პოლიტიკას და დანაშაულის პრევენციის ცენტრი, რომლის ამოცანა საქართველოში დანაშაულის პრევენცია და ამ მიზნით პრევენციული ღონისძიებების გატარებაა. სტრატეგიის შესრულების მონიტორინგსა და ზედამხედველობას ახორციელებს სისხლის სამართლის სისტემის რეფორმის განმახორციელებელი უწყებათაშორისი საკოორდინაციო საბჭო.

**არასრულწლოვანთა დანაშაულის პრევენციის არსებული პროგრამები**

ამჟამად დანაშაულის პრევენცია არასრულწლოვანთა მართლმსაჯულების რეფორმის სტრატეგიისა და სამოქმედო გეგმის ნაწილია. გეგმის შესაბამისად, რამდენიმე უწყება ახორციელებს პრევენციულ პროგრამებს, თუმცა, ბევრს არ აქვს შეფასების მექანიზმი და, რაც მთავარია, პროგრამები არ არის კონცეპტუალურად გაერთიანებული ერთიანი ეროვნული პოლიტიკის ქვეშ.

ხაზგასმით უნდა აღინიშნოს, რომ წინამდებარე სტრატეგიის მიზანი არ არის მრავალი სხვადასხვა პროგრამის შემუშავება მათი შედეგებისა და ეფექტიანობის ანალიზის გარეშე. მნიშვნელოვანი რესურსი არსებული პროგრამების შედეგების შეფასებასა და პილოტირებას უნდა დაეთმოს, რის შემდგომაც მხოლოდ მხოლოდ ის პროგრამები უნდა დაინერგოს, რომელთა ეფექტიანი შედეგი დადასტურდება.

# თავი 10. სისხლის სამართლის სისტემაში რესოციალიზაცია-რეაბილიტაციის სტრატეგია

**შესავალი**

სისხლის სამართლის მართლმსაჯულების სისტემის რეფორმის სტრატეგიაზე დაყრდნობით, არსებული გამოწვევების გათვალისწინებით და საერთაშორისო თუ ევროპული სტანდარტების დამკვიდრების მიზნით, რეაბილიტაცია და რესოციალიზაცია გახდა საქართველოს სისხლის სამართლის მართლმსაჯულების სისტემის განუყოფელი ნაწილი.

**სისხლის სამართლის სისტემაში რესოციალიზაცია-რეაბილიტაციის**  **სტრატეგიის მიზანია** მსჯავრდებულთა და ყოფილ მსჯავრდებულთა რეაბილიტაცია, მათი პოტენციალის რეალიზებასა და სრულუფლებიან მოქალაქეებად ჩამოყალიბებაში ხელშეწყობა, რათა, ერთი მხრივ, დაცული იყოს ადამიანის უფლებების მაღალი სტანდარტი და, მეორე მხრივ, დანაშაულის განმეორებით ჩადენის შემცირებით უზრუნველყოფილი იყოს საზოგადოებრივი უსაფრთხოება.

**სტრატეგია ემყარება შემდეგ პრინციპებს:**

* რეაბილიტაციისა და რესოციალიზაციის პროცესში შესაბამისი სახელმწიფო და საზოგადოებრივი ორგანიზაციები მოქმედებენ კოორდინირებულად, რესურსების მაქსიმალური მობილიზებით და მჭიდრო თანამშრომლობით;
* განსაკუთრებული ყურადღება ეთმობა მოზარდებისა და ახალგაზრდების საჭიროებისადმი მგრძნობიარე სამუშაო მიდგომების გაძლიერებას;
* სამიზნე ჯგუფის წარმომადგენლებთან მუშაობა ეფუძნება მათი უფლებების დაცვას, პატივისცემასა და არა განსჯით მიდგომას;
* სამიზნე ჯგუფის წარმომადგენლებთან მუშაობა მიმდინარეობს ინდივიდუალურ შეფასებაზე დაყრდნობით, დანაშაულის გამომწვევი ფაქტორებისა და მათთვის შეფარდებული მსჯავრის/დანიშნული სასჯელის გათვალისწინებით;

სამიზნე ჯგუფის წარმომადგენლებთან აქტივობები იგეგმება ინდივიდუალურ ძლიერ მხარეებზე დაყრდნობით რეაბილიტაციის ხელშემშლელი სტრუქტურული/სისტემური ბარიერების დაძლევისათვის;

* ყოფილი პატიმრების საჭიროებების მაქსიმალურად გათვალისწინება მათთან მუშაობისას;
* მომსახურების მიწოდება ხდება შესაბამისი სტანდარტისა და სამუშაო მეთოდოლოგიის გათვალისწინებით საუკეთესო ადგილობრივ და საერთაშორისო გამოცდილებაზე დაყრდნობით;
* მაღალ დონეზე პერსონალის განვითარებისა და სწავლების მხარდაჭერა.

**რეაბილიტაცია-რესოციალიზაციის პოლიტიკის სტრატეგიული მიზნებია:**

I - მსჯავრდებულთა და ყოფილ მსჯავრდებულთა რესოციალიზაცია-რეაბილიტაციისა და საზოგადოებაში ინტეგრაციის უზრუნველყოფა;

II - სარეაბილიტაციო პროცესში მონაწილე უწყებათა და ორგანიზაციათა კოორდინირებული მუშობის უზრუნველყოფა; მედიასთან და საზოგადოებასთან კომუნიკაცია რეაბილიტაციიის პროცესის მხარდასაჭერად.

**აღნიშნული მიზნების ფარგლებში, იგეგმება რეაბილიტაცია-რესოციალიზაციის პოლიტიკის შემდეგი ამოცანების განხორციელება:**

1. რისკისა და საჭიროების შეფასების მეთოდოლოგიის დანერგვა და განვითარება, საქმის წარმოების პროცესის პროგრამული უზრუნველყოფა;
2. ბენეფიციართა მონაცემთა ბაზების შემუშავება;
3. საჭიროებებზე ორიენტირებული სერვისების მოკვლევა, სარეაბილიტაციო პროგრამებისა და მომსახურებების შემუშავება;
4. სოციალური მეწარმეობის იდეის პოპულარიზაცია და კონცეფციის მხარდაჭერა;
5. სპეციალურ პენიტენციურ სამსახურს, პრობაციის ეროვნულ სააგენტოსა და დანაშაულის პრევენციის ცენტრს შორის გარდამავალი მენეჯმენტის სისტემის დანერგვა.

**სამიზნე ჯგუფი:**

აღნიშნული სტრატეგიისა და სამოქმედო გეგმის განხორციელების პროცესში სამიზნე ჯგუფს წარმოადგენს სისხლის სამართლის მართლმსაჯულების სისტემაში ჩართული შემდეგი პირები: ბრალდებული, მსჯავრდებული, განრიდებული, პირობით მსჯავრდებული და ყოფილი პატიმარი.

# თავი 11. იურიდიული განათლების რეფორმის სტრატეგია

**შესავალი**

იურიდიული განათლების რეფორმა გამჭვირვალე იურიდიული განათლების სისტემის შექმნას ითვალისწინებს, რომელიც უზრუნველყოფს იურიდიული პროფესიის ხელმისაწვდომობას, მის განვითარებას, განათლების ხარისხის ამაღლებასა და უწყვეტი განათლების მიღების სისტემის დანერგვას. სტრატეგიის მიზანია იურიდიული განათლების ხარისხის განვითარება.

**1.1 ავტორიზებულ უმაღლეს საგანმანათლებლო დაწესებულებებში სამართლის მიმართულების მოქმედი საგანმანათლებლო პროგრამების განმეორებითი აკრედიტაცია**

2019 წლის განმავლობაში საქართველოს განათლებისა და მეცნიერების მინისტრის №65/ნ ბრძანებით დამტკიცებული „საგანმანათლებლო დაწესებულებების საგანმანათლებლო პროგრამების აკრედიტაციის დებულებისა და საფასურის შესახებ“ შესაბამისად განხორციელდება სამართლის მიმართულებით მოქმედი 52 საგანმანათლებლო პროგრამების განმეორებითი აკრედიტაცია. სამართლის პროგრამები შეფასდება აკრედიტაციის განახლებული სტანდარტებითა და პროცედურებით.

**1.2 უმაღლესი საგანმანათლებლო პროგრამების აკრედიტაციის სტანდარტებისა და პროცედურების განვითარება და დახვეწა, მათ შორის სამართლის დარგობრივი მახასიათებლის განახლება და დანერგვის ხელშეწყობა**

ევროპული უმაღლესი განათლების სივრცის ხარისხის უზრუნველყოფის სტანდარტებსა და სახელმძღვანელო პრინციპებზე (ESG - 2015) დაყრდნობითა და 2018 წელს განხორციელებული სააკრედიტაციო შეფასებების ანალიზის საფუძველზე, უმაღლესი საგანმანათლებლო პროგრამების აკრედიტაციის სტანდარტებისა და პროცედურების განვითარება და დახვეწა იგეგმება. სტანდარტებისა და პროცედურების დახვეწის პროცესში აქტიურად იქნებიან ჩართულები უმაღლესი საგანმანათლებლო დაწესებულებების წარმომადგენლები, ადგილობრივი და საერთაშორისო ექსპერტები.

გათვალისწინებულია ევროპის იურიდიული ფაკულტეტების ასოციაციაციასთან (ELFA) გაფორმებული მემორანდუმის ფარგლებში, ევროპის წამყვანი იურიდიული ფაკულტეტების გამოცდილების გაზიარება, საქართველოში იურიდიული განათლების რეფორმირების პროცესში რეკომენდაციების მიღება და ამ მიზნით ერთობლივი ღონისძიებების, კონფერენციების, სამუშაო შეხვედრების დაგეგმვა და განხორციელება.

გაგრძელდება მუშაობა სამართლის დარგობრივი მახასიათებლის განახლებაზე. იგეგმება სამუშაო ჯგუფის ფორმირება, რომელიც დარგობრივ საბჭოს წარუდგენს მახასიათებლის პროექტს, რომლის განხილვაც ყველა დაინტერესებული მხარის ჩართულობით მოხდება.

იგეგმება, რომ განათლების ხარისხის განვითარების ეროვნულმა ცენტრმა მოიპოვოს ევროპის უმაღლესი განათლების ხარისხის უზრუნველყოფის სააგენტოების ასოციაციის (ENQA) სრული წევრის სტატუსი. მნიშვნელოვანია, რომ ENQA-ს სრული წევრობა ხელს შეუწყობს საერთაშორისო დონეზე საქართველოში მოქმედი უმაღლესი საგანმანათლებლო დაწესებულებების მიერ მინიჭებული კვალიფიკაციების, მათ შორის სამართლის მიმართულებით მინიჭებული კვალიფიკაციების აღიარებასა და სანდოობას.

**1.3 სამართლის მიმართულებით აკრედიტაციის ექსპერტთა კორპუსის შევსება, მათ შორის ექსპერტთა კორპუსში სამართლის მიმართულების სტუდენტებისა და დამსაქმებლების შეყვანა, ექსპერტთა კოპრუსის წევრების პროფესიული განვითარება**

ახალი საკვალიფიკაციო მოთხოვნების შესაბამისად, იგეგმება აკრედიტაციის ექსპერტთა კორპუსის სრულყოფა და განვითარება. განხორციელდება ექსპერტთა ბაზის შევსება, სამართლის დარგის როგორც ადგილობრივი, ისე საერთაშორისო ექსპერტებით, სტუდენტებითა და დამსაქმებლებით. სამართლის დარგის ექსპერტების მოძიების მიზნით, ასევე დაგეგმილია სამართლის სფეროში მოქმედ პროფესიულ ასოციაციებთან აქტიური თანამშრომლობა.

ექსპერტთა საქმიანობის შეფასების ფორმების გამოყენებით განხორციელდება ექსპერტთა საქმიანობის შეფასება. შეფასების შედეგების ანალიზის საფუძველზე მათი პროფესიული განვითარების მიზნით, დაიგეგმება შესაბამისი ღონისძიებები (ტრენინგები, სამუშაო შეხვედრები და სხვა).

**1.4 სამართლის მიმართულების პროგრამების ხარისხის გაუმჯობესების საკითხებთან დაკავშირებით დაინტერესებული მხარეებისთვის მხარდამჭერი ღონისძიებების (ტრენინგები, საკონსულტაციო შეხვედრები, კონფერენციები და სხვა) დაგეგმვა და განხორციელება**

უმაღლესი საგანმანათლებლო დაწესებულებებისთვის, ავტორიზაციისა და აკრედიტაციის ექსპერტებისთვის, ავტორიზაციისა და აკრედიტაციის, ასევე სააპელაციო საბჭოს წევრებისთვის სამართლის მიმართულების პროგრამების ხარისხის გაუმჯობესების საკითხებთან დაკავშირებით იგეგმება მხარდამჭერი ღონისძიებების (ტრენინგების, სამუშაო შეხვედრების, კონფერენციის ჩატარება, შესაბამისი სახელმძღვანელოების და დამხმარე მასალების მომზადება და სხვა) ჩატარება.

საზოგადოების ცნობიერების ამაღლების მიზნით, იურიდიული განათლების შესახებ, სხვადასხვა დაინტერესებულ პირებთან (სკოლის მოსწავლეები, სტუდენტები და სხვა) იგეგმება შეხვედრების ორგანიზება და ჩატარება.

# თავი 12. სახალხო დამცველის აპარატის სტრატეგია

**შესავალი**

საქართველოს სახალხო დამცველი ადამიანის უფლებათა და თავისუფლებათა დაცვის სახელმწიფოებრივი გარანტიების უზრუნველყოფის მიზნით, საქართველოს კონსტიტუციის თანახმად, 1995 წლიდან ზედამხედველობას უწევს სახელმწიფო ხელისუფლებისა და ადგილობრივი თვითმმართველობის ორგანოთა, საჯარო დაწესებულებათა და თანამდებობის პირთა მხრიდან საქართველოს ტერიტორიის ფარგლებსა და მის იურისდიქციაში მყოფი ყველა პირისთვის სახელმწიფოს მიერ აღიარებულ უფლებათა და თავისუფლებათა დაცვასა და პატივისცემას. აგრეთვე, ეწევა საგანმანათლებლო საქმიანობას ადამიანის უფლებათა და თავისუფლებათა დაცვის სფეროში. სახალხო დამცველს აკისრია განსაკუთრებული როლი საქართველოში დემოკრატიის, ადამიანის უფლებების დაცვის, სამართლის უზენაესობისა და კარგი მმართველობის დამკვიდრებაში.

**საქართველოს სახალხო დამცველის აპარატის ეფექტური ფუნქციონირების უზრუნველყოფა**

საქართველოს სახალხო დამცველის საქმიანობისა და ქვეყანაში ადამიანის უფლებების დაცვის მაღალი სტანდარტის უზრუნველყოფის მიზნით, შექმნილია საქართველოს სახალხო დამცველის აპარატი, რომლის დანიშნულებაა, დაეხმაროს სახალხო დამცველს ადამიანის უფლებების დარღვევების დროულ გამოვლენაში, ეფექტურ რეაგირებასა და პრევენციაში.

2018 წელს დამტკიცდა სახალხო დამცველის აპარატის 2019-2021 წლების სტრატეგიული ამოცანების, ორგანიზაციული განვითარებისა და 2019 წლის სამოქმედო გეგმა. შემუშავებული სტრატეგული ამოცანები, ისევე, როგორც სამოქმედო გეგმა დაკავშირებულია აპარატის ფუნქციური ამოცანების განხორციელებასთან. კერძოდ, საქართველოს სახალხო დამცველის აპარატის სტრატეგიული ამოცანებია:

**1. ეფექტური რეაგირების მექანიზმების განვითარება** - ადრესატი სახელმწიფო უწყებების მიერ სახალხო დამცველის აპარატის გაზიარებული რეკომენდაციების რაოდენობის გაზრდა და პრაქტიკაში მათი აღსრულების ხარისხის გაუმჯობესება.

**2. შიდა საქმისწარმოების და მომსახურების პროცედურების და მეთოდოლოგიის განვითარება** - სახალხო დამცველის აპარატის საქმისწარმოებისა და მომსახურების პროცედურებისა და მეთოდოლოგიების განახლება/გაუმჯობესება აპარატის შეუფერხებელი ფუნქციონირებისა და აპარატთან დაკავშირებული მხარეების კმაყოფილების უზრუნველსაყოფად.

**3. დარღვევების პროაქტიული გამოვლენა** - ადამიანის უფლებების სფეროში ხარვეზებისა და პრობლემების იდენტიფიცირება, ადამიანის უფლებათა დარღვევის ახალი შემთხვევების გამოკვეთა და მათზე დროული და ეფექტური შიდა კოორდინაციის უზრუნველყოფა.

**4. ადამიანის უფლებათა დარღვევის პრევენციული მექანიზმების განვითარება,** მათ შორის, ადამიანის უფლებებზე ცნობიერების ამაღლება და სწავლების ხელშეწყობა - ადამიანის უფლების დარღვევის შემთხვევების შემცირების და საზოგადოებაში ადამიანის უფლებებზე ცნობიერების ამაღლების ხელშეწყობა.

**5. სანდოობის გაზრდა და რეპუტაციის ამაღლება** - საზოგადოებაში სახალხო დამცველის და სახალხო დამცველის აპარატისადმი სანდოობის გაზრდა და რეპუტაციის ამაღლება.

**6. საერთაშორისო ინსტრუმენტებისა და მექანიზმების გამოყენება** - საერთაშორისო ინსტრუმენტებისა და მექანიზმების აქტიური გამოყენება სახელმწიფოს მიერ ნაკისრი ადამიანის უფლებათა ვალდებულებების შესრულების ხელშესაწყობისთვის.